ރާއްޖޭގެ މިނިވަންކަމަށް 15 އަހަރު ފުރޭ 16 ވަނަ މިނިވަންދުވަހުގެ މުނާސަބަތުގައި ބޭއްވި ރަސްމީޖަލްސާގައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nރާއްޖޭގެ މިނިވަންކަމަށް 15 އަހަރު ފުރޭ 16 ވަނަ މިނިވަންދުވަހުގެ މުނާސަބަތުގައި ބޭއްވި ރަސްމީޖަލްސާގައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު\n28 ޖުލައި 1980، ރިފަރެންސް: MAG/1980/18\nޢިއްޒަތްތެރި ވަޒީރުން، ދައުލަތަށް ގިނަދުވަހު ޚިދުމަތްކުރެއްވި ޢިއްޒަތްތެރިން، ޖަލްސާއަށް ވަޑައިގެން ތިއްބެވި އެންމެހައި ޢިއްޒަތްތެރި މެހުމާނުން،\nالسّلام عليكم ورحمة اللّـه وبركاته،\nއިންސާނިއްޔަތަށް މިނިވަންކަމުގެ ނިޢުމަތްދެއްވި اللَّـه سبحانه وتعالىގެ ޙަޟްރަތަށް ޙަމްދާއި ޝުކުރުކުރަން. ޙަޤީޤީ މިނިވަންކަމުގެ މާނަ މުޅި އިންސާނިއްޔަތަށް ދަސްކޮށްދެއްވި ކައުއިތުރު ރަސޫލާ محمّد صلّى اللَّـه عليه وسلّم މާތް ނަބިއްޔާއަށް ޞަލަވާތާއި ސަލާމް ލެއްވުން އެދި ދުޢާކުރަން.\nއާދެ، އަޅުގަނޑުމެންގެ ޤައުމީ މިނިވަންކަމަށް 15 އަހަރު ފުރުމުގެ މުނާސަބަތުގައި މިބާއްވާ ޖަލްސާގައި އަޅުގަނޑު މި ތެދުވީ، ފޮނިބަސްތަކަކާއި ބަލާޣާތްތެރި ޢިބާރާތްތަކަކުން އެކުލެވިގެންވާ ތަޤުރީރެއް ދޭކަށެއްނޫން. އަޅުގަނޑު މިތެދުވީ، މިމުނާސަބަތާ ގުޅިގެން އަޅުގަނޑުގެ ހިތުގެ އެންމެއަޑީގެ ޝުޢޫރުތައް ތިޔަބޭފުޅުންނަށް ހުށަހަޅައިލުމުގެ ބޭނުމުގައި. އެ ތެދުވެރި ޝުޢޫރުތައް ތިޔަބޭފުޅުންގެ ހިތްޕުޅުތަކަށް ވާސިލުކޮށްދެވޭތޯ ބެލުމަށް.\nއާދެ، އަޅުގަނޑުމެން މިފާހަގަކުރަނީ، އަޅުގަނޑުމެންގެ މި ދިވެހިރާއްޖޭގެ ޤައުމީ މިނިވަންކަމަށް 15 އަހަރު ފުރޭ ދުވަސް. މިނިވަންކަން ލިބުމުގެ މުނާސަބަތު ފާހަގަކުރުމަކީ، ވަރަށް އުފާވެރި މުނާސަބަތެއް. ވަރަށް ފަޚުރުވެރި މުނާސަބަތެއް. ހުރިހާ ޤައުމެއްގައިވެސް އެކަމަށްދޭ އަހަންމިއްޔަތާއި، އެކަމަށް އެތަންތާނގެ ވެރިކަމުގެ ފަރާތުންނާއި ރައްޔިތުންގެ ފަރާތުންދޭ ތަރުޙީބު އެއީ، ތިޔައިން އެއްވެސް ބޭފުޅަކަށް ވަންހަނާވެގެންވާނެ ކަމެއްނޫން. އެގޮތުގެ މަތިން، އަޅުގަނޑުމެން ދިވެހިރާއްޖެއަކީވެސް، ދުނިޔޭގައިވާ މިނިވަން މުސްތަޤިއްލު ޤައުމަކަށްވުމާއެކު، މިމުނާސަބަތު އަޅުގަނޑުމެން ފާހަގަކުރަނީ އުފަލާއެކު، ހިތްހަމަޖެހުމާއެކު. އަދި މުސްތަޤްބަލަށް ވަރަށްފޮނި އުންމީދުތަކެއް ކުރަމުން.\nއާދެ، 15 އަހަރަކީ، އިންސާނެއްގެ ޙަޔާތުގައިވެސް ފާހަގަކޮށްލެވޭ މުއްދަތެއް. އިންސާނާއަށް 15 އަހަރު ފުރުމުން އެއީ ތަޞައްރަފު ފުދުނީ ކަމަށްވެސް ބެލޭ. އެހެންކަމަށްވުމާއެކު، އަޅުގަނޑުމެންގެ ޤައުމީ މިނިވަންކަމަށް 15 އަހަރު ފުރުން އެއީ، އަޅުގަނޑު ހިތުން އަޅުގަނޑުމެންނަށްވެސް ކޮންމެވެސްވަރެއްގެ ތަޞައްރަފު ފުދުމެއް ކަމަށް ބެލިދާނެ ކަމެއް. ވީމާ، މީގެކުރިއާ ޚިލާފަށް އަޅުގަނޑުމެންގެ ޤައުމީ މިނިވަންކަން ވަރުގަދަކޮށް، އެ މިނިވަންކަން ޙިމާޔަތްކޮށް، އެ މިނިވަންކަން ރައްކާތެރިކުރުމަށްޓަކައި އަޅުގަނޑުމެންގެ ބޮލުގައި އިތުރު މަސްއޫލިއްޔަތުތަކެއް އެޅޭނެކަން ކަށަވަރު. އެ މަސްއޫލިއްޔަތަކީ، ހަމައެކަނި ދިވެހި ޤައުމުގެ ވަކިފަރާތެއްގެ ބޮލުގައި އެޅޭ މަސްއޫލިއްޔަތެއް ނޫން. އެއީ، ހަމައެކަނި ވެރިކަމުގެ ފަރާތުގައި އޮންނަ މަސްއޫލިއްޔަތެއް ނޫން. އެއީ ދިވެހިރާއްޖޭގެ އެންމެހައި ރައްޔިތުން ޙިއްޞާކުރަންޖެހޭނެ މަސްއޫލިއްޔަތެއް.\nއާދެ، ޤައުމީ މިނިވަންކަން ވަރުގަދަކޮށް، އެ މިނިވަންކަން ދިފާޢުކޮށް، އެ މިނިވަންކަން ޙިމާޔަތްކޮށް، އެ މިނިވަންކަން ދަމަހައްޓައި ރައްކާތެރިކުރުމަށްޓަކައި ވަރަށް މުހިންމު ދެކަމެއް ބޭނުންވާކަމަށް އަޅުގަނޑު ދެކެން. އާދެ، އެ ދެކަންތަކަކީ، އެމިނިވަންކަން ރައްކާތެރިކުރުމަށް އަޅުގަނޑުމެން އުފައްދާ ނުވަތަ އަޅުގަނޑުމެން އެކަމަށް ސަމާލުކަންދޭ ދެ ގެރެންޓީ ކަމުގައިވެސް ބެލިދާނެ.\nއެންމެފުރަތަމަ ކަމަކީ، ޤައުމީ ހޭލެވުން، ނުވަތަ ޤައުމީ ހޭލުންތެރިކަން. އަޅުގަނޑުމެންނަކީ ކޮންބައެއްކަން، އަޅުގަނޑުމެން މިއުޅެނީ ކޮންތަނެއްގައިކަން، އަޅުގަނޑުމެން މިއުޅެނީ ކޮންޒަމާނެއްގައިކަން، އަޅުގަނޑުމެންގެ ޤައުމީ ޝަޚުޞިއްޔަތަކީ ކޮބައިކަން، އަޅުގަނޑުމެންގެ ޤައުމީ ޝަޚުޞިއްޔަތު ހިފަހައްޓަންޖެހޭނެތޯ ނުވަތަ ނޫންތޯ! އެ ޤައުމީ ޝަޚުޞިއްޔަތު ހިފަހައްޓަން ޖެހޭނެ ކަމަށްވަންޏާ އެ ޝަޚުޞިއްޔަތު ހިފެހެއްޓުމަށް އަޅުގަނޑުމެން ހިނގަންވީ ކޮން މަގެއްގައިކަން، މިހުރިހާ ކަމެއްގެ މައްޗަށް އެކުލެވިގެންވާ ޤައުމީ ހޭލެވުމެއް. އެއީ، އަޅުގަނޑުމެންގެ މިނިވަންކަން ދެމެހެއްޓުމަށް އެންމެ ބޮޑަށް ބޭނުންވާ ގެރެންޓީ.\nއާދެ، އެއްވެސް ޝައްކެއްނެތް، އަޅުގަނޑުމެންނަކީ ދިވެހިން. އަޅުގަނޑުމެން މިއުޅެނީ ދިވެހިރާއްޖޭގައި. އަޅުގަނޑުމެން މިހާރު މިވޭތުކުރަނީ، 20 ވަނަ ޤަރުނުގެ ފަހުކޮޅު. އަޅުގަނޑުމެންގެ ވަށައިގެންވަނީ ދުނިޔޭގެ އެހެނިހެން ޤައުމުތައް. ދުނިޔޭގައިވާ އެކިއެކި އޮއިވަރުތަކާއި ސިޔާސީ ކަންތައްތައް އަޅުގަނޑުމެންނާ ހަމައަށްވެސް އާދޭ. އަޅުގަނޑުމެންގެ ޤައުމީ ޝަޚުޞިއްޔަތެއް އެބައޮތް. އެޝަޚުޞިއްޔަތު ބިނާވެގެންވާ ކަންތައްތަކެއްވެސް އެބަހުރި. އެއީ، އަޅުގަނޑުމެންގެ ދިވެހިވަންތަކަން، އަޅުގަނޑުމެންގެ މާތްވެގެންވާ އިސްލާމްދީން، އަޅުގަނޑުމެންގެ ތާރީޚު، އަޅުގަނޑުމެންގެ ސަގާފަތް، އަޅުގަނޑުމެންގެ ބަސް. މިހުރިހާކަމެއް މިއީ އަޅުގަނޑުމެންގެ ޤައުމީ ޝަޚުޞިއްޔަތުގެ ވަރަށް މުހިންމު ރުކުންތަކެއް. އެއްވެސް ޝައްކެއްނެތް. އަޅުގަނޑުމެންގެ ޤައުމީ ޝަޚުޞިއްޔަތު ހިފެހެއްޓުމަކީ، ހަމަކޮންމެހެން ބޭނުން ކަމެއް. އެ ޤައުމީ ޝަޚުޞިއްޔަތު ހިފަހައްޓައިގެންނޫނީ އަޅުގަނޑުމެންނަށް، އަޅުގަނޑުމެންގެ މިނިވަންކަން ދިފާޢުކުރެވޭކަށެއް ނޯންނާނެ. އަޅުގަނޑުމެންގެ މިނިވަންކަން ޙިމާޔަތްކުރެވޭކަށެއް ނޯންނާނެ. ބޭރު ދުނިޔޭގައި އިޙްތިރާމް ލިބޭކަހަލަ ގޮތަކަށް އަޅުގަނޑުމެންނަށް ޢަމަލުކުރެވޭ ތަނެއްވެސް ނާންނާނެ.\nއާދެ، ދެވަނަކަމަކީ، ޤައުމުބިނާކުރުން. ޤައުމުބިނާކުރުމޭ އަޅުގަނޑު މިދަންނަވަނީ ޤައުމުގެ ހުރިހާކަމެއްވެސް ކުރިޔަށްގެންދިޔުމަށް. އަދި ވަކިން ޚާއްޞަކޮށް އިޤުތިޞާދީގޮތުން ކުރިޔަށްދިޔުން. އިޤުތިޞާދީގޮތުން ކުރިޔަށްދެވޭނީ ވަރަށްގިނަ ކަންތައްތަކެއް ހަމަޖެހިފައި އޮވެގެން. އެންމެފުރަތަމަ އަޅުގަނޑުމެންގެ ޅަދަރިންނަށާއި، ޒުވާނުންނަށް އެކަށީގެންވާ ތަޢުލީމެއް ލިބިގެން. އަޅުގަނޑުމެންގެ ޅަދަރިންނަށާއި ޒުވާނުންނަށް އެކަށީގެންވާ ހަރުދަނާ ތަރުބިއްޔަތެއް ލިބިގެން. އަޅުގަނޑުމެން ހިނގަންވީ މަގު އަޅުގަނޑުމެން އެންމެންނަށް ސާފުކޮށް އެނގިގެން. އަޅުގަނޑުމެންގެ އަމާޒުފަތްގަނޑަކީ ކޮބައިކަން، އަޅުގަނޑުމެންގެ ޤައުމީ މަޤްޞަދުތަކަކީ ކޮބައިކަން، އެހުރިހާ ކަމެއް އަޅުގަނޑުމެންނަށް ސާފުވެގެން. ހަމައެއާއެކު އަޅުގަނޑުމެންގެ މުވާޠިނުންގައި، އަޅުގަނޑުމެންގެ ރައްޔިތުންގައި، އެކަށީގެންވާ ޞުލްޙައެއްވެސް ހުރެގެން. އިޖްތިމާޢީގޮތުންވެސް އަޅުގަނޑުމެންގެ ޤައުމަށްބޭނުންވާ އެކިއެކި ފަސޭހަތައް ހުރެގެން. މިހުރިހާ ކަމެއް ހުރެގެން އަޅުގަނޑުމެންނަށް އިޤުތިޞާދީގޮތުން ކުރިޔަށްދެވޭނީ. އިޤުތިޞާދީގޮތުން ކުރިޔަށް ނުދެވެނީކަމަށްވަންޏާ އެއީ އަޅުގަނޑުމެންގެ މިނިވަންކަމަށް އަބަދުވެސް ހުރަސް އަޅާނެކަމެއް. އެހެން މިދެންނެވީ، އިޤުތިޞާދީގޮތުން ކުރިޔަށް ނުދެވުނީމާ ވާގޮތަކީ، ބޭރުގެ ފަރާތްތަކުގެ އެހީތަކަށް ލެނބެވެނީ. ބޭރުގެ ފަރާތްތަކުގެ ނުފޫޒުގެ ދަށަށް އަޅުގަނޑުމެންނަށް ދެވޭގޮތްވަނީ. އެހެންވެއްޖެނަމަ، އެއީ އަޅުގަނޑުމެންގެ މިނިވަންކަމަށް ލިބޭ އުނިކަމަކަށް ނުވެނުދާނެކަން ކަށަވަރު. އެހެންވީމާ، އަޅުގަނޑުމެންގެ މިނިވަންކަން، ޤައުމީ މިނިވަންކަން ދަމަހައްޓައި ޤައުމީ އިސްތިޤުލާލު ޙިމާޔަތްކުރުމަށް އެންމެބޮޑަށް ބޭނުންވާ އެއްކަމަކީ އަޅުގަނޑުމެންގެ މުޅި ޤައުމުބިނާކުރުން. އަދި ވަކިން ޚާއްޞަގޮތެއްގައި އިޤުތިޞާދީގޮތުން އަޅުގަނޑުމެން ކުރިޔަސްގޮސް އަޅުގަނޑުމެންގެ އަމިއްލަ ފުދުންތެރިކަން އިތުރުކުރުން.\nއާދެ، ބޭރުގެ އެހީތަކަށްވިސްނާއިރު، ދެބާވަތެއްގެ އެހީ އަޅުގަނޑުމެންނަށް ލިބެމުންދޭ. އަދި އެހެނިހެން ޤައުމުތަކަށްވެސް ލިބެމުންދޭ. އޭގެތެރެއިން އެއްބާވަތަކީ، އެކުވެރި ޤައުމުތަކުން އެއްވެސް ޝަރުޠަކާނުލައި ހިތްހެޔޮކަމާއި، އިޚްލާޞްތެރިކަމާއެކު އަޅުގަނޑުމެންނަށްދޭ އެހީތަކެއް. އެއީ އެކަމަށްޓަކައި އަޅުގަނޑުމެން ޝުކުރުވެރިވާންޖެހޭ އެހީތަކެއް. އަނެއްބާވަތުގެ އެހީއަކީ، ކޮންމެވެސް ޝަރުޠެއް އޭގައި އެކުލެވިފައިވާ ގޮތުގެ މަތިންދޭ އެހީ. އެކަހަލަ އެހީއަކީ، އަޅުގަނޑުމެން ކަހަލަ މިނިވަންކަމަށް ލޯބިކުރާ، އިސްތިޤުލާލު ހިފަހައްޓަންބޭނުންވާ ޤައުމަކަށް ބޭނުންވާ އެހީއެއްނޫން. އެކަހަލަ އެހީއަކީ އެއީ، ފަހަރެއްގައިވެސް އަޅުގަނޑުމެން ގަބޫލުކޮށްގެންވާނެ އެހީއެއްނޫން. އަޅުގަނޑުމެންގެ އިޤުތިޞާދީ ފުދުންތެރިކަން ވަކި ހިސާބަކަށް ނުގެންދެވުމުގެ ސަބަބުން ބޭރުގެ ނުފޫޒުގެ ދަށަށް އިޤުތިޞާދީގޮތުންވެސް އަޅުގަނޑުމެން ދާގޮތް މެދުވެރިވޭ. ވަރަށްކުޑަކުޑަ ދެމިސާލެއް ދަންނަވާކަމަށްވަންޏާ، އެއްކަމަކީ، އަޅުގަނޑުމެންގެ އެންމެ މައިގަނޑު މަސައްކަތްކަމުގައިވާ މަސްވެރިކަން. މަސްވެރިކަންވެސް އޮތީ، ވަކި ހަމައަކުން ބަލާއިރު ބޭރުބައެއްގެ އަތްމަތީގައި. އާދެ، މަސްބާނަނީ އަޅުގަނޑުމެން. ރެއާއި ދުވާލު އަޅުގަނޑުމެންގެ ރިޒުޤު ހޯދުމަށްޓަކައި މަސައްކަތްކުރަނީ އަޅުގަނޑުމެންގެ މަސްވެރިން. އެހެންނަމަވެސް، އަޅުގަނޑުމެންނަށް އެމަސް ވިއްކަންޖެހެނީ ބޭރުގެ ފަރާތްތަކަށް. އެފަރާތްތަކާ އަޅުގަނޑުމެންނާ ދެމެދު ކުރެވިފައިހުރި އެގްރިމެންޓުތައް ކުރެވިފައިހުރީ އެއްގޮތަކަށްވެސް އަޅުގަނޑުމެންނަށް އިންސާފުވެރި ގޮތަކަށްނޫން. އެ އެގްރިމެންޓުތައް ހުރީ ވަރަށްބޮޑަށް އެއްފަރާތަކަށްޖެހިފައި. އެހެންވީމާ، އެގޮތުން އަޅުގަނޑުމެންގެ އިޤުތިޞާދީ މިނިވަންކަން އަޅުގަނޑުމެން ބޭނުންވާވަރަކަށް ލިބިފައެއްނޯވޭ. އަދި އަޅުގަނޑުމެންނަށް ޖެހެނީ، އެފަރާތްތަކުން ހުށައަޅާ ޝަރުޠުތައް ޤަބޫލުކުރަން. ޤަބޫލުނުކުރިކަމުގައިވިޔަސް އެމީހުން އެގޮތަށް ޢަމަލުތައް ގެންދިޔުމުގެ ސަބަބުން އަޅުގަނޑުމެންގެ ޤައުމީ އިޤުތިޞާދަށް ލިބިދާނެ ނުރައްކަލަކަށްޓަކައި އަޅުގަނޑުމެންނަށް މަޖުބޫރުވަނީ ކޮންމެވެސް މިންވަރަކަށް އެމީހުން އެބުނާގޮތްގޮތަށް ކަންތައްކޮށްދެން.\nއަނެއް މިސާލަކީ، އަޅުގަނޑުމެންގެ ތެރޭގައި މިހާރު އަލަށް އުފެދިގެން އުޅޭ ވަރަށް އުންމީދުން ފުރިގެންވާ މަސައްކަތެއް. އާދެ، އަޅުގަނޑު މި އިޝާރާތް ކުރަނީ ޓޫރިޒަމްގެ މަސައްކަތަށް. އެވެސް އަދި މިހާތަނަށް ތަރައްޤީވެފައިވާ ގޮތުން އޭގެ ވަރަށްބޮޑު ބައެއް ބިނާވެގެންވަނީ ބޭރު މީހުންގެ މައްޗަށް. އަޅުގަނޑުމެންގެ ޤައުމީ ކަންތައްތައް ރައްކާތެރި ކުރުމަށާއި، ޤައުމީ ސިޔާސަތު ކަނޑައެޅުމަށާއި އަޅުގަނޑުމެން ޤަބޫލުކުރާ އުސޫލުތަކަށް ޢަމަލުކުރުމުގައި ބޭރުގެ މީހުންގެ ރުހުމަށް ބަލަންއެބަޖެހޭ. އެއީ އަޅުގަނޑު ދަންނަވާނީ އަޅުގަނޑުމެންގެ މިނިވަންކަމަށް ލިބޭ އުނިކަމެކޭ. އެއާ ޚިލާފަށް އަޅުގަނޑުމެންގެ ޓޫރިޒަމް އެކަށީގެންވާ މިންވަރަށް ތަރައްޤީ ކުރެވިފައިވާނަމަ އަޅުގަނޑުމެންގެ ފުދުންތެރިކަން، އެރޮނގުގައިވެސް ވަކި ހިސާބަކަށް ގެންދެވިއްޖެނަމަ، އަޅުގަނޑުމެން ކޮންމެހެން ބޭރުބައެއްގެ ރުހުމަކަށް ބަލާކަށް ނުޖެހޭނެ. އަޅުގަނޑުމެން ބޭނުންވާގޮތަށް އަޅުގަނޑުމެންގެ ޤައުމުގައި އަޅުގަނޑުމެންގެ ކަންތައްތައް ކުރިޔަށްގެންދެވިދާނެ. މިކަންތައްތައް މިހެންހުރުމާއެކު އަޅުގަނޑު މިދަންނަވަނީ އަޅުގަނޑުމެންގެ ޤައުމީ މިނިވަންކަން ސަލާމަތްކޮށް، ޤައުމީ އިސްތިޤުލާލު ދެމެހެއްޓުމަށްޓަކައި ވަރަށްބޮޑު ދެ ގެރެންޓީ ބޭނުންވޭ. އެއްކަމަކީ، އަޅުގަނޑުމެންގެ ޤައުމީ ހޭލުންތެރިކަން. މި ހޭލުންތެރިކަމުގައި އެންމެން ޝާމިލުވާންޖެހޭ. އަޅުގަނޑުމެންގެ ބޮޑެތި މީހުން، އަޅުގަނޑުމެންގެ ކުޑަކުދިން، އަޅުގަނޑުމެންގެ ފިރިހެނުން، އަޅުގަނޑުމެންގެ އަންހެނުން، މިހުރިހާ އެންމެންނަށް ޤައުމީ މަސްއޫލިއްޔަތުތައް ރަނގަޅަށް އެނގިގެން، އަޅުގަނޑުމެންގެ ވާޖިބުތަކާއި އަޅުގަނޑުމެންގެ އަދަބުތައް ނުވަތަ އަމާޒުފަތްގަނޑުތައް ރަނގަޅަށް ސާފުވެގެން. އަޅުގަނޑުމެން މިއުޅޭ ތަނާއި އަޅުގަނޑުމެން މިއުޅޭ ޒަމާނާއި، އަޅުގަނޑުމެން ވަށައިގެން ހިނގާ ކަންތައްތަކާއި، އަޅުގަނޑުމެންގެ ޤައުމީ ޝަޚުޞިއްޔަތާ، މިހުރިހާ ކަމެއް ރަނގަޅަށް އެނގިގެން މިކަންކަމަށް ހޭލުންތެރިވެގެންނޫނީ އަޅުގަނޑުމެންނަށް އަޅުގަނޑުމެންގެ ޤައުމީ އިސްތިޤުލާލު ދެމެހެއްޓޭކަށެއް ނޯންނާނެ. ހަމައެއާއެކު، އަޅުގަނޑުމެންގެ ޤައުމު ބިނާކޮށްގެން ޤައުމުގެ އިޤުތިޞާދީ ފެންވަރު މައްޗަށް ގެންގޮސްގެން، އަޅުގަނޑުމެންގެ ފުދުންތެރިކަން މިހާރަށްވުރެ މައްޗަށް ގެންގޮސްގެން ނޫނީ، މުސްތަޤުބަލުގައިވެސް އަޅުގަނޑުމެންގެ މިނިވަންކަން ދެމެހެއްޓޭކަށެއް ނޯންނާނެ.\nއާދެ، ޤައުމީ މިނިވަންކަމުގެ ވާހަކަދައްކާއިރު، މިމުނާސަބަތުގައި އަޅުގަނޑުމެންގެ ޤައުމީ މިނިވަންކަމަށް ދާދި މިދާކަށްދުވަހު ލިބެން އުޅުނު އުނިކަމެއްގެ ވާހަކަ ދަންނަވައިނުލައި ކުރިޔަށް ދެވޭކަށެއް ނެތް. އާދެ، އެއީ އަޅުގަނޑުމެންގެ ތެރޭގައި މިހާރު މި މަޝްހޫރުވެގެން އުޅޭ ބަޣާވާތުގެ ވާހަކަ. އެ ނުރައްކާތެރި މުޢާމަރާ. އޭގެ ސަބަބުން އަޅުގަނޑުމެންގެ މިނިވަންކަމަށް ވަރަށްބޮޑު އުނިކަމެއް އައުން އޮތީ ވަރަށް ގާތުގައި. އެހެންނަމަވެސް، اللَّـه سبحانه وتعالىގެ ރަޙްމަތާއި އެކަލާނގެ ފަޟްލުވަންތަވެރިކަމުން އަޅުގަނޑުމެން އެފަހަރު ސަލާމަތްވެފައި މިތިބީ. އެހެންވީމާ، އެކަމާ ދޭތެރޭގައި އަޅުގަނޑުމެންގެ ދިވެހިރާއްޖޭގެ އެންމެހާ ރައްޔިތުން ވަރަށްބޮޑަށް ވިސްނެވުމަކީ ހަމަ ކޮންމެހެން ބޭނުންކަމެއް.\nއާދެ، އެ މުޢާމަރާއަކީ އޭގެ ބޭނުން ބޭރުފުށަށް ބަލައިލާއިރު، އެއީ ބަޔަކު މީހުން އެމީހުންގެ އަމިއްލަ އެދުމަށްޓަކައި ރޭވިރޭވުންގަނޑެއް ކަމުގައި ބެލެވިދާނެ. އެއީ މާ އާދަޔާޚިލާފު ކަމެއްނޫން. ދުނިޔޭގެ އެހެން ތަންތާނގައިވެސް އެކަހަލަ ކަންތައްތައް ހިނގާ. އެކަމުގެ ޚަބަރުތައް ރޭޑިޔޯގެ ޒަރީޢާއިންނާއި އަދި ނޫސްތަކުން އަޅުގަނޑުމެންނަށް ލިބެމުންދޭ. އެހެންނަމަވެސް، މިފަހަރު އަޅުގަނޑުމެންނާ މިކުރިމަތިވި މުޢާމަރާގެ ޙަޤީޤަތަށް ބަލާއިރު އެއީ އަޅުގަނޑު މިދެންނެވި ކަހަލަ އާދައިގެ ކަމަކަށެއްނުވޭ. އެވަނީ ވަރަށް އާދަޔާ ޚިލާފު ކަމަކަށް. އެންމެބޮޑު ސަބަބަކީ އޭގައި ބޭރުގެ ބައެއް ބޭނުންކުރަން ރޭވިފައި އޮތްކަން. އަޅުގަނޑުމެން ކުލީ ސިފައިންނޭ މިކިޔާ މީހުން. އާދެ، ފައިސާއަށް ދުނިޔޭގެ ތަންތަނަށް އިންޤިލާބުކޮށް، މީހުންމަރައި އެކިއެކި ބޮޑެތި ގެއްލުންތައްދީ އުޅޭ މީހުން މިކަމުގައި ބޭނުންކުރުމަށް ރާވާފައި އޮތްކަން އެއީ އަޅުގަނޑުމެން މިދަނޑިވަޅުގައި ވަރަށްބޮޑަށް ފާހަގަކުރަންޖެހޭ ކަމެއް.\nއާދެ، ތިޔަ ހުރިހާ ބޭފުޅުންނަށްވެސް އެނގިވަޑައިގަންނަވާނެ، މިކަމަކީ އަޅުގަނޑުމެންގެ މިހިސާބުގަނޑަށް މުޅިން އާކަމެއް. ދިވެހިރާއްޖޭގައި ހިންގަން މިރޭވިގެން މިއައި މުޢާމަރާގައި ބޭރުގެ ކުލީ ސިފައިން ބޭނުންކުރުމަށް ރޭވިފައިއޮތް ރޭވުން އެއީ، މިހިސާބުގަނޑަށް މުޅިން އާކަމެއް. މީގެކުރިން އަޅުގަނޑުމެންގެ އެއްވެސް އަވަށްޓެރިޤައުމެއްގައި މިބާވަތުގެ ކަމެއް ހިނގައިފައެއްނެތް. ބައްލަވައިލައްވާ! ޝްރީލަންކާ، އިންޑިޔާ، ޕާކިސްތާނު، ބަނގްލަދޭޝް، މިހުރިހާ ތަނެއް. އަދި މީގެ ދުރަށް ވިސްނާލިޔަސް މިއިން އެއްވެސް ތަނެއްގައިވެސް މިކަހަލަކަމެއް މީގެކުރިން ހިނގައިފައެއްނެތް. އެންމެފުރަތަމަ މިހިސާބުގަނޑުގައި މިކަން ހިނގަންއުޅެފައި މިއޮތީ، އަޅުގަނޑުމެންގެ މި ދިވެހިރާއްޖޭގައި. އެއީ ވަރަށްގިނަ ގޮތްގޮތުން ބަލާއިރު އަޅުގަނޑުމެން ފާހަގަކުރަންޖެހޭކަމެއް. އެކަމުގެ ނުރައްކާތެރިކަން އަޅުގަނޑުމެން އިޙްސާސްކުރަންޖެހޭ. އެކަން އެގޮތަށް ހިނގިނަމަ އޭގެ ނުރައްކާތެރިކަން ހަމައެކަނި އަޅުގަނޑުމެންގެ ރާއްޖޭގައި ހިފެހެއްޓިފައެއް ނޯންނާނެ. އެނުރައްކާތެރިކަން އަޅުގަނޑުމެންގެ މުޅި ހިސާބުގަނޑަށްވެސް ފެތުރިގެންދާނެކަމާމެދަކު އެއްވެސް ޝައްކެއްނެތް.\nއެހެންވީމާ، އެ ރޭވިބަޔަކު އެ ރޭވީ ހަމައެކަނި އަޅުގަނޑުމެންގެ އިސްތިޤުލާލު ނަގައިލާކަށެއްނޫން. އެމީހުންގެ ރޭވުމުގެ ނަތީޖާއަކަށްވާނީ، ހަމައެކަނި އަޅުގަނޑުމެންގެ ދިވެހި ރާއްޖެއަށް ލިބޭ ގެއްލުންތަކެއްނޫން. އޭގެ ނަތީޖާއަކަށްވާނީ މުޅި ހިސާބުގަނޑުގެ ހަމަޖެހުމަށް ބުރޫ އެރުން. މުޅި ހިސާބުގަނޑުގައި ސިޔާސީ ހަމަނުޖެހުންތަކެއް ފެށުން. އަދި އެއްތަނެއްގައި މިކަހަލަ ކަމެއް ހިނގައިފީވިއްޔާ ކައިރި ތަންތާނގައި އެކަހަލަ ކަންތައްތައް ހިނގުމަކީވެސް ވަރަށް ގާތުގައި އޮންނާނެ ކަމެއް. އެހެންވީމާ، އަޅުގަނޑުމެން މިކަމާދޭތެރޭގައި ފުންކޮށް ވިސްނާއިރު ވިސްނަންޖެހޭނީ މިދެންނެވި އުސޫލުން. އެއީ، މިކަމަކީ ހަމައެކަނި އޭގެ އަމާޒުފަތްގަނޑަކީ ދިވެހިރާއްޖެކަމަށް ފެނިފައި އޮތް ކަމެއްނޫނޭ. އޭގެ އަމާޒުފަތްގަނޑަކީ، މުޅި ހިސާބުގަނޑުގެ އަމަންއަމާންކަމޭ. މުޅި ހިސާބުގަނޑުގެ ޞުލްޙަމަޞްލަޙަތޭ. އެއީ، މުޅި ހިސާބުގަނޑުގެ ރައްޔިތުންނާ އިދިކޮޅަށް ރޭވިގެންދިޔަ ރޭވުމެކޭ.\nއާދެ، ދެން އަޅުގަނޑުމެން ބަލައިލަންވީ އެ މުޢާމަރާގެ ބޭނުމަކީ ރައްޔިތުންގެ ފައިދާތޯ! އެކަން ރޭވިގެން އެބަޔަކު ހިންގަން އުޅުނީ، މިހާރު ސަރުކާރު ހިނގަމުންދާގޮތުން ރައްޔިތުންނަށް އުނދަގޫތަކެއް މެދުވެރިވާތީތޯ! ރައްޔިތުންނަށް އަނިޔާވެރިވާތީތޯ! ރައްޔިތުންގެ ޙައްޤުތައް ރައްކާތެރިނުވާތީތޯ! ނުވަތަ ދިވެހިރާއްޖެ ކުރިޔަށް ގެންދިޔުމަށް ސަރުކާރުން މަސައްކަތް ނުކުރާތީތޯ! އެހެންބަލައިލާއިރު، އަޅުގަނޑު ކުރިން އެހެން މުނާސަބަތެއްގައި އިޝާރާތްކުރިފަދައިން، އެކަމުގެ ސިއްރަކީ، ނުވަތަ ސަބަބަކީ އެއިން އެއްވެސް ކަމަކަށްނުވޭ. ޚުދު އެމީހުންގެ އިޢުތިރާފުގައިވެސް އެއްވެސް މީހަކު ބުނެފައެއްނެތް. ތިމަންނަމެން މިކަން ރާވައިގެން މިއުޅުނީ، ސަރުކާރު ގޯސްކަމުންނޭ، ސަރުކާރުން ރައްޔިތުންގެ ޙައްޤުތަކަށް ރައްކާތެރިނުވާތީއޭ، ނުވަތަ ސަރުކާރުން، ދިވެހިރާއްޖެ ކުރިޔަށް ގެންދަން މަސައްކަތް ނުކުރާތީއޭ، ނުވަތަ އެންމެ މަތީ ވެރިޔަކަށް ހުންނަ މީހާ ދައުލަތުގެ ފައިސާތަކަށް ޚިޔާނާތްތެރިވާތީއޭ، ދައުލަތުގެ ބިންތައް އޭނާ މިލްކު ކުރާތީއޭ، ފަޅުރަށްރަށް އޭނާގެ މިލްކު ކަމުގައި ހަދާތީއޭ، ބޮޑެތި ވިޔަފާރިތައް އޭނާ ހިންގާތީއޭ. މިކަހަލަ އެއްވެސް ވާހަކައެއް ބުނެފައެއްނެތް. މިއީ ޙަޤީޤަތެއްވެސްނޫން. އެހެންވީމާ، އެއިން އެނގޭ އެއްޗަކީ އެމީހުން އެ ރޭވި ރޭވުން، އޭގެ މާނައަކީ ނުވަތަ އޭގެ މަޤްޞަދަކީ ހަމަ އެންމެކަމެއްކަން. އެއީ އެމީހުންގެ އަމިއްލަ ޒާތީ ފައިދާ. އަނެއްގޮތުން ބަލާއިރު އެ ރޭވުމުގެ ނަތީޖާއަކަށްވާނީ ރައްޔިތުންނަށް ޝަރުޢީގޮތުން އަދި ޤާނޫނީ ގޮތުން ލިބިފައިވާ ވަރަށް ބޮޑު ޙައްޤެއް ނިގުޅައިގަތުން.\nއާދެ، ކޮންމެތަނެއްގެވެސް ވެރިކަން ޤާއިމުކުރުމާއި އެ ވެރިކަން އެހެންގޮތަކަށް ބަދަލުކޮށްލުމާއި މިކަންތައްތައް މިއީ އެތަންތާނގެ ޤާނޫނީ ހަމަތަކުގެ މަތިން، އެތަނެއްގެ ރައްޔިތުންނަށް ލިބިގެންވާ ބާރެއް. އެއީ، އެއްވެސް ހާލެއްގައި ވަކިއިންސާނަކަށް، ވަކިފަރުދަކަށް އެއްވެސް ޤައުމެއްގެ ވަކިބަޔަކަށް ލިބިގެންވާ ޙައްޤެއްނޫން. މިހާރު ދިވެހިރާއްޖޭގެ ރައްޔިތުން ޤާނޫނީ ހަމަތަކުގެ މަތިން ވަކިމީހަކު ވެރިކަމަށް ހޮވައިފައި ހުރުމާއެކު، އަދި ވަކިސަރުކާރެއް ގާއިމުކޮށްފައިވުމާއެކު އެއާ ޚިލާފަށް، ޤާނޫނީ ހަމަތަކާ ޚިލާފަށް، އެ ސަރުކާރާ އިދިކޮޅަށް ނުވަތަ ރައްޔިތުން ހޮވައިފައި އެވާ މީހަކާ އިދިކޮޅަށް ކުރާ ކޮންމެ ހަރަކާތަކީ ބަޣާވާތްތައް ރޭވުމެއް. އެއީ، ރައްޔިތުންނަށް ބޭ އިންސާފުވެރި ރޭވުމެއް. ރައްޔިތުންގެ ޙައްޤުތައް އެމީހުންގެ އަތުން ނިގުޅައިގަތުމަށް ރޭވިގެން ދިޔަ ރޭވުމެއް.\nއަޅުގަނޑުމެންގެ މާތްވެގެންވާ އިސްލާމްދީނަށް ބަލައިލިޔަސް، މިނުކުތާއަކީ އެއްވެސް ޝައްކެއްހުރި ނުކުތާއެއް ނޫން. ވެރިއަކަށް ހުންނަ މީހަކަށް ކިޔަމަންވުމަށް ދީނުގައިވަނީ އަންގަވައިފައި. ކަނޑައެޅިގެން މާތް اللَّـه سبحانه وتعالى އަށް އުރެދުމަށް އެމީހަކު އަމުރުނުކުރާހާ ހިނދަކު އެމީހަކަށް ކިޔަމަންވުމަކީ ދީނީގޮތުން ކޮންމެ މުސްލިމެއްގެވެސް ވާޖިބެއް. އެކަހަލަ ކަމެއް މެދުވެރިނުވެ ސަރުކާރުވައްޓައިލަން، ވެރިއަކަށްހުރި މީހަކު އޭނާގެ މަގާމުން ދުރުކޮށް އަދި އެކަންކުރުމުގައި ހަތިޔާރުބޭނުންކޮށް، ތަނުގައި ފިތުނަފަސާދަ އުފައްދައި މީސްތަކުންގެ ލޭ އޮހޮރުވައިލައި، ޤައުމަށް އަޅުގަނޑުމެންނަށް މިހާރު ވިސްނުމަށްވެސް ގެންނަން ދަތިކަހަލަ އެތަކެއް ނުރައްކާތެރި ކަންތައްތަކެއް މެދުވެރިކުރަން ރޭވިރޭވުން އެއީ ކަނޑައެޅިގެން އިސްލާމްދީނާ ޚިލާފުކަމެއް. އަދި ކަނޑައެޅިގެން ދުނިޔޭގެ އެންމެންވެސް ޤަބޫލުކުރާ ޝަރުޢީ އަދި ޤާނޫނީ ހަމަތަކާވެސް ޚިލާފުކަމެއް.\nއާދެ، އަދުގެ ދުނިޔޭގެ އޮއިވަރުތަކަށް އަޅުގަނޑުމެން ވިސްނުމަކީ، މިއަދު އަޅުގަނޑުމެން ކޮންމެހެން ކުރަންޖެހޭނެކަމެއް. ދިވެހިރާއްޖެއަކީ ކިތަންމެކުޑަ ޤައުމެއްކަމުގައިވިޔަސް، އެއީވެސް ދުނިޔޭގައި އޮތް ޤައުމެއް. ދިވެހިރާއްޖެއަކީ، ކިތަންމެ މަދު މީސްކޮޅެއް އުޅޭ ތަނެއްކަމުގައިވިޔަސް އެމީހުންނަކީ ދުނިޔޭގެ އެހެންތަންތާނގައި ހިނގާ އޮއިވަރުތަކުގެ ނުފޫޒު ފޯރާނެ ބައެއް. މިކަން އަޅުގަނޑުމެންނަށް ވަރަށް ރަނގަޅަށް ދޭހަވޭ. ދުނިޔޭގައި އެއްވެސްކަހަލަ ބޮޑު މައްސަލައެއް ދިމާވެއްޖިއްޔާ އޭގެ ނަތީޖާ އަޅުގަނޑުމެންނާ ހަމައަށް އެބައާދޭ. ނިކަން ވިސްނަވައިބައްލަވާ، ދުނިޔޭގައި ތެލުގެ އަގު ބޮޑުވެއްޖިއްޔާ އަޅުގަނޑުމެންގެ އިޤުތިޞާދަށް އެއިން ލިބޭ އަސަރުތައް. ދުނިޔޭގައި ކާބޯތަކެތީގެ އަގު ބޮޑުވެއްޖިއްޔާ އަޅުގަނޑުމެންގެ ރާއްޖޭގައި ކާބޯތަކެތި އަގު ބޮޑުވެގެންދާ މިންވަރު. އަދި ބައިނަލްއަޤްވާމީގޮތުން ސިޔާސީހަމަނުޖެހުންތައް ދުނިޔޭގައި އުފެދިއްޖެނަމަ އޭގެ އަސަރުތައްވެސް ރާއްޖެއަށް އަންނަ މިންވަރު. ސިޔާސީގޮތުންނާއި އިޤުތިޞާދީގޮތުން ދުނިޔޭގެ އެތަންމިތާނގައި އޮންނަ އޮއިވަރުތަކުގެ ސަބަބުން ރާއްޖެއަށް އޭގެ އަސަރުތައްވެސް ދަނީ ފޯރަމުން. މިއީ އަޅުގަނޑުމެން އެންމެންނަށް ފެންނަ ކަންތައްތަކެއް.\nއެހެންވީމާ، އަޅުގަނޑުމެން މިކަހަލަ މުނާސަބަތެއްގައި ޤައުމީ މިނިވަންކަމާ ދޭތެރޭގައި ވާހަކަދައްކާއިރު ނުވަތަ ޚިޔާލުކުރާއިރު، އަޅުގަނޑުމެން ހަމައެކަނި ރާއްޖޭގެ ދާއިރާއަށް ވިސްނައިގެން މިއަދަކު ދެކޮޅުޖެއްސޭކަށެއް ނޯންނާނެ. އެހާ ހަނިދާއިރާއަކުން ބަލައިގެން އަޅުގަނޑުމެންނަށް އަޅުގަނޑުމެން ބޭނުންވާ ކަންތައްތަކެއް ފުއްދޭކަށެއްނޯންނާނެ. އަޅުގަނޑުމެންގެ ޤައުމުގެ ސަލާމަތްކަމާއި މިނިވަންކަން ހިފެހެއްޓޭކަށެއް ނޯންނާނެ. އަޅުގަނޑުމެން އެއަށްވުރެ ފުޅާ ދާއިރާއަކުން ބަލަންޖެހޭނެ. އެއަށްވުރެ ފުޅާދާއިރާއަކަށް އަޅުގަނޑުމެން ނަޒަރު ހިންގަންޖެހޭނެ. އެންމެފުރަތަމަ އަޅުގަނޑުމެންގެ ވަށައިގެންވާ ހިސާބުގަނޑަށް ނަޒަރު ހިންގަންޖެހޭނެ. އިންޑިޔާކަނޑަށް، އިންޑިޔާ ކަނޑުގައިވާ ޤައުމުތަކަށް، އޭގެ ފަހުން އޭގެ ދުރުގައިވާ ޤައުމުތަކަށް، ދުނިޔޭގައި އުފެދިފައިވާ ބޮޑެތި ސިޔާސީ މައްސަލަތަކަށް، މިހުރިހާ ކަމަކަށް އަޅުގަނޑުމެން ވިސްނަންޖެހޭނެ.\nއާދެ، އިންޑިޔާކަނޑަށް ބަލައިލާއިރު އަޅުގަނޑުމެންގެ ވަށައިގެން ހިނގަމުންދަނީ އެއްގޮތަކަށްވެސް އަޅުގަނޑުމެން ހިތްހަމަޖެހޭ ކަހަލަ ހަރަކާތްތަކެއްނޫން. ތިޔަ ހުރިހާބޭފުޅުންވެސް އައްސަވާނެ، ޢަސްކަރީގޮތުން ދުނިޔޭގެ ބައެއް ބޮޑެތި ބާރުތައް އިންޑިޔާކަނޑުގައި ވަރަށްވަރުގަދަ ހަރަކާތްތަކެއް މިދުވަސްކޮޅު ހިންގަމުން އެބަގެންދޭ. އެކަމަކީ، އަޅުގަނޑުމެންގެ މިނިވަންކަމަށް މުސްތަޤުބަލުގައިނަމަވެސް ނުރައްކަލަކަށް ނުވެނުދާނެކަމެއް. އޭގެތެރެއިން އެއްތަނެއްގައި ޢަސްކަރީގޮތުން އެ ކުރިޔަށްގެންދާ ޙަރަކާތްތައް ހިނގަމުންދަނީ އަޅުގަނޑުމެންނާ ވަރަށް ކައިރީގައިވާ ރަށެއްގައި. އަޅުގަނޑުމެންނާ ދެކުނުން ގާތްގަނޑަކަށް 300 ވަރަކަށް މޭލު ދުރުގައިވާ ތަނެއްގައި. އެކަހަލަ ކަންތައް އަޅުގަނޑުމެންގެ ހިސާބުގަނޑުގައި ހިނގަމުން ދިޔުން އެއީ އަޅުގަނޑުމެން އެއްގޮތަކަށްވެސް ހިތްހަމަޖެހޭކަމެއްނޫން. އެކަމާދޭތެރޭގައި އަޅުގަނޑުމެން ވަރަށްބޮޑަށް ވިސްނަންޖެހޭނެ. ދުނިޔޭގެ ބާރުތަކުގެ މެދުގައި މިއަދު މިއޮތް ސިޔާސީ ވާދަވެރިކަމުގެ ނަތީޖާއެއްގެގޮތުން މިކަހަލަ ޢަސްކަރީ ހަރަކާތްތަކުން އަޅުގަނޑުމެންނަށްވެސް ނައިސްނުދާނެ އަސަރުތަކާދޭތެރޭގައި މިހާރުވެސް އަޅުގަނޑުމެން ވިސްނަންޖެހޭނެ.\nއަޅުގަނޑު މިވާހަކަ މިދަންނަވަނީކީ، ވަކިބާރަކާ އިދިކޮޅަކަށްނޫން. ވަކިޤައުމަކަށް ނިސްބަތްވާގޮތަކުންނޫން. އިންޑިޔާ ކަނޑަކީ ޞުލްޙަވެރިކަމުގެ ސަރަހައްދެއްކަމުގައި ހެދުމަށް، ޔުނައިޓެޑް ނޭޝަންސުން ފާސްކޮށްފައި އޮތްނަމަވެސް، ދުނިޔޭގެ ބޮޑެތި ބާރުތަކުން ދަނީ އެއާ ޚިލާފަށް ޢަމަލުކުރަމުން. ވަކި އެއް ޤައުމެއްނޫން. ވަރަށްގިނަ ޤައުމުތަކުން މިހިސާބުގަނޑުގައި އެމީހުންގެ މިލިޓްރީ ޙަރަކާތްތައް ކުރިޔަށް އެބަގެންދޭ. އެކަންތަކަކީ އަޅުގަނޑުމެން ރުހޭކަމެއްނޫން. ދުނިޔޭގެ ބައިނަލްއަޤްވާމީ ޖަލްސާތަކުގައިވެސް އެއާ ދޭތެރޭގައި ވަރަށް ތެދުވެރިކަމާއެކު އަޅުގަނޑުމެން ޚިޔާލު ފާޅުކުރަމުން ގެންދަމު. އެއީ، ހަމަޖެހޭކަމަކަށް އަޅުގަނޑުމެންނަކަށް ނުވޭ. މިހިސާބުގަނޑުގެ އަމަން އަމާންކަމާއި، މިހިސާބުގަނޑުގެ ހަމަޖެހުމަށް އަންނަ ނުރައްކަލެއްކަމަށް ނޫނީ އެކަންތައްތަކެއް އަޅުގަނޑުމެން ނުދެކެމު. އާދެ، އެހެންވީމާ އެކަހަލަ ކަންތަކާ ދޭތެރޭގައި އަޅުގަނޑުމެން ވިސްނަންޖެހޭނެ.\nތިޔަބޭފުޅުން އައްސަވާނެ. ދާދި ފަހުންވެސް ދެކުނު ޕެސިފިކްގައި އޮތް ޖަޒީރާތަކަކަށް ދިމާވި ކަންތައްތަކެއްގެ ވާހަކަ. އިނގިރޭސިންނާއި ފަރަންސޭސިން އެމީހުންނަށް މިނިވަންކަން ދޭން ނިންމައިފައިއޮތީ. އެހެންނަމަވެސް، އެތަނުން އެއް ޖަޒީރާއެއް ވަކިވެގަތީ. އޭގެ ސަބަބެއްކަމަށްވަނީ ކޮބައިތޯ. އޭގެ ސަބަބެއްކަމަށްވަނީ ކޮންމެވެސް ޤައުމެއްގެ ފައިސާވެރިއެއްގެ ނުފޫޒު. އެމީހަކު ބޭނުންވަނީ އެތާނގައި އޭނާ ބޭނުންވާ ގޮތަށް އުއްދަނޑި ދަނޑުތަކެއް ހައްދައިގެން އޭގެ ފެކްޓްރީތަކެއް ހިންގަން. އެއްވެސް ކަހަލަ ޓެކްސެއް ނުނަގާގޮތަށް. އޭނާ ގަބޫލުކުރާ އިޤްތިޞާދީ އުސޫލަކާ އެއްގޮތްވާ ގޮތުގެ މަތިން، އެތަނަކީ އޭނާ ބުނާ ގޮތުގައި ސުވަރުގެއަކަށް ހެދުން. ސުވަރުގެއަކަށް ހަދަންވެގެން އޭނާ ފައިސާ ޚަރަދުކުރީ. އެތައް ލައްކަ ޑޮލަރެއްގެ ފައިސާ ޚަރަދުކޮށްގެން ތަން ގަޑުބަޑުކޮށްލީ. އެތާނގެ މީހުން އެޖަޒީރާއާއިގެން ވަކިވެގަތީ. މިކަހަލަ ބޮޑެތި ހަމަނުޖެހުންތައް އަޅުގަނޑުމެންގެ ދުނިޔޭގައި މިހާރު އެބައުޅޭ. އެހެންވީމާ، އެ ހަމަނުޖެހުންތައް އުފައްދާ ފަރާތަކީ ބައެއްފަހަރު ވެދާނެ އަމިއްލަ މީސްމީހުންކަމަށް، އަމިއްލަ ފަރާތްތައް ކަމަށް. ކޮންމެވެސް ގޮތަކުން އެތާނގެ ސަރުކާރާ ގުޅިފައިވާ ފަރާތްތަކަކަށްވެސް ވެދާނެ. އަދި އަނެއްބައިފަހަރަށް ވާގޮތަކީ އެއީ ހަމަ ކަނޑައެޅިގެން ދުނިޔޭގެ ކޮންމެވެސް ސިޔާސީ އޮއިވަރަކާ ގުޅިފައިވާ ކަމަކަށްވަނީ.\nއެހެންވީމާ، އަޅުގަނޑުމެންވެސް މިކަހަލަ ކަންތައްތަކާ ދޭތެރޭގައި ވަރަށްބޮޑަށް ވިސްނައި ޚިޔާލުކުރަންޖެހޭނެ. ދެން އަޅުގަނޑުމެންނާ ކުރިމަތިވަމުން މިދިޔަ މުޢާމަރާއިން ފިލާވަޅުތަކެއް އަޅުގަނޑުމެން ލިބިގަންނަންޖެހޭނެކަން ކަށަވަރު. އެއިން ޢިބުރަތްތަކެއް ހާސިލުކުރަންޖެހޭނެ. އެންމެފުރަތަމަ އަޅުގަނޑުމެން ހާސިލުކުރަންވީ ޢިބުރަތަކީ މިކަހަލަކަންތައްތައް އަޅުގަނޑުމެންގެ މެދުގައި ތަކުރާރުވެގެން ދިޔަނުދިނުމަށް ބާރުއެޅުން. ކޮންގޮތަކަށް ކިހިނެއް މަސައްކަތްކޮށްގެންތޯ، ދެން އެބާވަތުގެ ނުރައްކާތެރިކަމެއް އަޅުގަނޑުމެންނާ ކުރިމަތި ނުލާނީ. ނުވަތަ އެފަދަކަމެއް ރޭވިގެން އަޅުގަނޑުމެންނާ ކުރިމަތި ވެއްޖެނަމަ، އަޅުގަނޑުމެން އޭގެ ދިފާޢުގައި ކަންތައްކުރަންވީ ކިހިނެއްތޯ، މިއީ އަޅުގަނޑުމެން އެންމެ ފުރަތަމަ ދަސްކުރަންވީ ކަމަކީ. އެންމެ ފުރަތަމަ ލިބިގަންނަންވީ ޢިބްރަތަކީ.\nއާދެ، އެކަމާ ދޭތެރޭގައި އަޅުގަނޑު ދަންނަވަން އޮތީ، އަޅުގަނޑުމެންގެ ރާއްޖޭގެ މިނިވަންކަން ދިފާޢުކުރުމުގައި އެންމެބޮޑު ބާރު އޮތީ ރައްޔިތުންގެ އަތުގައޭ. ތަނެއް ދިފާޢުކުރުމަކީ ހަމައެކަނި އެތަނެއްގެ ސަރުކާރުން ވެވޭނެ ކަމެއްނޫނޭ. ސަރުކާރުން، އެތަން ދިފާއުކުރުމަށްޓަކައި މަސައްކަތް ކުރަންވާނެ. އެކަށީގެންވާ ރޭވުންތައް ރާވަންވާނެ. ސިފައިންނަށް ތަމްރީނުދީ ހަތިޔާރު ހޯދައި މިކަހަލަ ގޮތްތައް މެދުވެރިކުރަންޖެހޭނެ. އަޅުގަނޑުމެންގެ ދިވެހި ޤައުމުގައިވެސް އެކަންތައްތައް ދަނީ ކުރިޔަށް. އަޅުގަނޑު ތަފުސީލުކޮށް ނުދެންނެވިކަމުގައިވިޔަސް ތިޔަހުރިހާ ބޭފުޅުންނަށް މިހާރު މިކަން އެނގިވަޑައިގަންނަވާނެ. މިއަދު އަޅުގަނޑުމެންގެ ސިފައިންނަކީ، އިއްޔެގެ ސިފައިންނާ ވަރަށް ތަފާތު ބައެއް. އަޅުގަނޑުމެންގެ ސިފައިންގެ ހަމައެކަނި ބޭރުފުށަށް ބައްލަވައިލެއްވިޔަސް އެތަފާތު ތިޔަ ބޭފުޅުންނަށް ވަރަށް ސާފުކޮށް އިޙުސާސް ކުރެއްވޭނެ. އަދި ބޭރުފުށުން ފެނިވަޑައިނުގަންނަވާ ކިތަންމެ ކަމެއް މިހާރު އޮތީ ހަމަޖެހިފައި. އަޅުގަނޑުމެންގެ ސިފައިންގެ އަތުގައި މީގެކުރިން ދުވަހަކުވެސް ނުހުންނަކަހަލަ ހަތިޔާރު މިހާރު އެބަހުރި. އަޅުގަނޑުމެންގެ ސިފައިން އެ ހަތިޔާރުތައް ބޭނުންކުރަން ވަނީ ވަރަށް ރަނގަޅަށް ތައްޔާރު ކުރެވިފައި. ބައެއް މީހުން ތައްޔާރުކުރެވުނީ، ބޭރު ތަންތަނަށް ފޮނުވައިގެން. އަނެއްބައި މީހުންނަށް ޓްރޭނިންގ ލިބިފައިވަނީ ހަމަ އަޅުގަނޑުމެންގެ ދިވެހިރާއްޖޭގައި. މިހުރިހާ ގޮތަކުން، އަޅުގަނޑުމެންގެ މިނިވަންކަން ސަލާމަތްކުރުމަށްޓަކައި ދައުލަތުން އަޅަންޖެހޭ ފިޔަވަޅުތައް ގެންދަނީ އަޅަމުން. ދައުލަތުން އެކަހަލަ މަސައްކަތްކުރި ކަމުގައިވިޔަސް އިސްތިޤުލާލު ހިފެހެއްޓުމުގެ އެންމެބޮޑުބައި ކުޅެންޖެހޭނީ ހަމަ ރައްޔިތުން. އެއީ އަޅުގަނޑުމެންނަށްވުރެ ބާރުގަދަ ފަރާތަކުން ހަތިޔާރާއެކު އަޅުގަނޑުމެންނާ ކުރިމަތިލައިފިއްޔާ، އަޅުގަނޑުމެންނަށްވުރެ ބާރުގަދަ ފަރާތަކުން ދިމާކޮށްފިއްޔާ ކޮންމެވެސް ވަރަކަށް އެކަން ކާމިޔާބުވެގެންވެސް ހިނގައިދާނެ. އެކަށީގެންވާ ކަމެއް. އަޅުގަނޑު މިދަންނަވަނީ ޙަޤީޤަތް. ތިޔަބޭފުޅުންނަށް އެއްވެސް ކަމެއް ފޮރުވުމުގެ މާނައެއް ނެތް. އެހެންނަމަވެސް، އެބަޔަކަށް ކާމިޔާބުކުރެވިގެން އެބައެއްގެ ވެރިކަން އަޅުގަނޑުމެންގެ ޤައުމުގައި ދެމެހެއްޓޭނީ ރައްޔިތުން އެކަމާ ރުހެންޏާ. ރައްޔިތުން ނުރުހޭ ވެރިކަމެއް އެއްވެސް ތަނެއްގައި ދެމެއެއް ނުބެހެއްޓޭނެ. އަޅުގަނޑު މިދެންނެވީ އެއްވެސްތަނެއްގައި ގާއިމުވިޔަސް އެކަމެއް ކުރިއަކަށް ނުގެންދެވޭނެ. އެހެންވީމާ، އަޅުގަނޑުމެންގެ ރައްޔިތުން އެކަމަށް ސަމާލުކަންދީގެން ތިބޭނަމަ، ޤައުމުގެ ދިފާޢުގައި ކުރަންޖެހޭ ކޮންމެކަމެއް ކުރަން ތައްޔާރަށް ތިބޭނަމަ، ވާންޖެހޭ ކޮންމެ ޤުރުބާނީއެއް ވުމަށް ތައްޔާރަށް ތިބޭނަމަ، އެކަހަލަ ކުއްލި ހަމަލައަކުން ފުރަތަމަ ކޮޅުގައި ކާމިޔާބެއް، އެ ހަމަލާ ދިންފަރާތަކަށް ލިބުނުކަމުގައިވިޔަސް، އެމީހުންނަކަށް ދިވެހި ރާއްޖެއަކު ނުތިބެވޭނެ. ދާއިމަކަށް ނުތިބެވޭނެ.\nމީގެ ހެކިތައް ތާރީޚުން ފެންނަން އެބަހުރި. އެއްޒަމާނެއްގައި މިހިސާބުގަނޑުގައި އެންމެ ބާރުގަދަ އެއް ޤައުމަކަށް އޮތީ ޕޯޗްގީޒު މީހުން. އެމީހުންނަށްވެސް ރާއްޖޭގައި ތިބެވުނީ ހަމައެކަނި 15 އަހަރު. އެއީ އެމީހުންގެ ނިސްބަތުގައި ވަރަށް ކުޑަކުޑަ ދުވަސްކޮޅެއް. އަޅުގަނޑުމެންނަށްވުރެން މާބޮޑެތި ޤައުމުތައް ހިފައިގެން އެމީހުން އެތައްސަތޭކަ އަހަރެއްވަންދެން ތިބި. އެހެންނަމަވެސް، ދިވެހިރާއްޖެ ހިފައިގެން ތިބެވުނީ އެންމެ 15 އަހަރު. އަދި އޭގެފަހުން އަޅުގަނޑުމެންނަށް ދިމާވި އިންޑިޔާގެ އެހެންފަރާތަކުންވެސް އައި ނުރައްކާތެރި ހަމަލާއެއް. އެމީހުންނަށް ތިބެވުނީ ދެތިންމަސްދުވަހު. އެހެންވީމާ، އެކަންތައްތަކުން އަޅުގަނޑުމެންނަށް ދޭހަކޮށްދެނީ އަޅުގަނޑުމެން ދިވެހިންނަކީ މިނިވަންކަމަށް ލޯބިކުރާ، މިނިވަންކަމުގެ މަގުގައި އެމީހުން ޤުރުބާންވާން ތައްޔާރަށްތިބި، ޖިހާދުކުރާ ހިތްވަރުގަދަ އަބްޠާލުންތަކެކޭ.\nއާދެ، އެހެންވީމާ، އަޅުގަނޑު މިދަންނަވަނީ ޤައުމީ މިނިވަންކަން ދިފާޢުކުރުމަކީ އެންމެންގެ މަސްއޫލިއްޔަތެކޭ. އެއީ ހަމައެކަނި ސަރުކާރުގެ މަސްއޫލިއްޔަތެއް ނޫނޭ. ސަރުކާރުގެ ކޮނޑުގައި އެޅިފައިވާ މަސްއޫލިއްޔަތު ފުރިހަމައަށް އަދާކުރަންޖެހޭނެ. ހަމައެއާއެކު، ރައްޔިތުންގެ އެންމެންވެސް، ކޮންމެމީހަކަށްވެސް އެ ހިއްސާ ކުރެވޭ މިންވަރު އެމީހަކު އުފުލަންޖެހޭނެ.\nއާދެ، އަޅުގަނޑުމެންގެ މިނިވަންކަމަށް 15 އަހަރު ފުރުމުގެ މުނާސަބަތުގައި އަޅުގަނޑު ދެން އެނބުރިލާހިތްއޮތީ ވަރަށް މުހިންމު ނުކުތާއަކަށް. އެއީ އަޅުގަނޑު ކުރިންވެސް ދެންނެވިފަދައިން، 15 އަހަރަކީ ތަޞައްރުފު ފުދުމުގެ އުމުރަކަށްވާތީ. 15 އަހަރު އިންސާނާއަށް ފުރުމުން، އެމީހާގެ ހިތުގައި މިނިވަންކަމުގެ ޝުޢޫރުތައް އުފެދިގަންނާނެ. ދުނިޔޭގައި އުޅެންވީގޮތްތަކާ ދޭތެރޭގައި އެމީހާގެ ޚިޔާލުތައް ކުރެވެން ފަށާނެ. އެހެންވުމާއެކު، އަޅުގަނޑުމެން ވިސްނާލަންޖެހެނީ، އަޅުގަނޑުމެންގެ ޤައުމުގައި މިހާރުތިބި ޒުވާނުންނާ ދޭތެރޭގައި. އުންމަތުގެ އިންސާނީ ހުރިހާ މުއްސަނދިކަމަކުން އަޅުގަނޑުމެން ފައިދާ ހޯދަންޖެހޭނެ. ޤައުމު ބިނާކުރުމުގައި، ޤައުމާއިގެން ކުރިޔަށްދިޔުމުގައި، އަޅުގަނޑުމެންގެ ދިވެހި އުންމަތުގެ ހުރިހާ އަފުރާދުންގެ ސިފައިގައި އަޅުގަނޑުމެންނަށް ލިބެންވާނެ. މިދެންނެވި ވާހަކައިގެ މާނައަކީ، މުސްކުޅިންނާއި ހަރުދަނާ މީހުންގެ ތަޖުރިބާއާއި ދުރުވިސްނުން، އޭގެ ބޭނުން އަޅުގަނޑުމެން ކުރަންޖެހޭނެއޭ. ޒުވާނުންގެ ހިތްވަރާއި ޙަރަކާތްތެރިކަން، އޭގެ ބޭނުންވެސް އަޅުގަނޑުމެން ކުރަންޖެހޭނެ. ޅަކުދިންގެ ފޮނި އުންމީދުތަކާއި ފޮނި ހުވަފެންތައް، އޭގެވެސް ބޭނުން އަޅުގަނޑުމެން ކުރަންޖެހޭނެއޭ. އިންސާނީ ގޮތުން މިހުރިހާ މުއްސަނދިކަމެއްގެ ބޭނުން އަޅުގަނޑުމެން ކޮށްގެންނޫނީ އަޅުގަނޑުމެންގެ ޤައުމު ބިނާކުރެވޭކަށެއް ނޯންނާނެއޭ. އާދެ، ޒުވާނުންނަށް ބަލާއިރު އަޅުގަނޑުމެންގެ ޤައުމުގެ އަޣްލަބިއްޔަތަކީ ޒުވާނުން.\n1977 ވަނައަހަރުގެ ބޯހިމެނި ހިސާބަށް ބަލާއިރު ރާއްޖޭގެ ރައްޔިތުންގެ 45 ޕަސެންޓް އެއީ އުމުރުން 15 އަހަރުން ދަށުގެ ކުދިން. މުޅި ރާއްޖޭގެ ރައްޔިތުންގެ 56 ޕަސެންޓް އެއީ 20 އަހަރުން ދަށުގެ މީހުން. މުޅި ރާއްޖޭގެ ރައްޔިތުންގެ 64 ޕަސެންޓް އެއީ އުމުރުން 25 އަހަރަށްވުރެ ދަށުގެ މީހުން. އެހެންވީމާ، މި ހިސާބުތަކުން ދައްކާގޮތުން އަޅުގަނޑުމެންގެ ރާއްޖޭގެ ރައްޔިތުންގެ ވަރަށްބޮޑު އަޣްލަބިއްޔަތަކީ ޅަކުދިންނާއި ޒުވާނުން. އެއްވެސް ޤައުމެއްގެ ކަންތައްތައް އެކަށީގެންވާ ގޮތަކަށް ކުރިއަކަށްނުދާނެ. އެޤައުމުގެ ހުރިހާ އެންމެން އެކަމުގައި ބައިވެރިވެގެންނޫނީ.\nއެހެންވީމާ، އަޅުގަނޑުމެން ޤައުމު ބިނާކުރުމާއި، ޤައުމުގެ މިނިވަންކަން ދިފާޢުކުރުމާއި، ޤައުމު ތަރައްޤީކުރުމާއި، މިހުރިހައި ކަމެއްގައިވެސް ޒުވާނުންގެ އެހީތެރިކަމަށް މިއަދުވަނީ ވަރަށް ބޮޑަށް ބޭނުންވެފައި. މިއަދު އަޅުގަނޑު މިގޮވައިލަނީ އަޅުގަނޑުމެންގެ ޒުވާނުން ބޭނުން ކުރުމަށް. ޒުވާނުން ޙަރަކާތްތެރިކުރުވުމަށް. ޤައުމީ މަސްއޫލިއްޔަތުތައް އުފުލުމަށް، ޒުވާނުން ކުރިޔަށް ޖެހިލުމަށް.\nމީގެ ކުރިން ޒުވާނުންތިބީ އިހުމާލުކުރެވިފައި. އެމީހުން ތިބީ އެކަށީގެންވާ ފުރުޞަތު ނުލިބިފައި. އެތަކެއް ނާއުންމީދުތަކަކާ ކުރިމަތިލާންޖެހިފައި. ޚާއްޞަކޮށް ތަޢުލީމު ލިބިގެން ބޭރުން އައިސްތިބޭ ޒުވާނުންނަށް، އެމީހުންގެ ވާޖިބު އަދާކުރުމަށް އެކަށީގެންވާ ފުރުޞަތެއް އޮތީ ނުލިބިފައި. އެމީހުންނަށް އެކަށީގެންވާ ހިތްވަރު ދެމަކުން ސަރުކާރަކުން ނުދޭ. އެތައް ގޮތަކުން އެމީހުންނާ ކުރިމަތިލާންޖެހިފައި އޮތީ ނާއުންމީދުތަކާ. އެމީހުންގެ ހިތްތަކުގައި ޤައުމީ ޝުޢޫރު އުފެއްދުމަކަށް އެއްވެސް މަސައްކަތެއް ކުރެވިފައެއްނެތް. ސްކޫލްތަކުގައި، މަދަރުސާތަކުގައި ކިޔަވައިދޭއިރު ޤައުމީ ބައި، އެއީ މުޅިން ނެތް ބައެއް. އެހެންވީމާ، ޒުވާނުން ތިބީ އަޅުގަނޑުމެންގެ ތެރޭގައި ބޭނުން ހިފޭ ގޮތަކަށެއްނޫން. މިއަދު އަޅުގަނޑު ބޭނުންވަނީ އެގޮތް މުޅިން ބަދަލުކޮށްލަން. ޒުވާނުންނަކީ ޤައުމުގެ ހުރިހާ ކަމެއްވެސް ކުރިޔަށްގެންދިއުމުގައި އެންމެ ބޮޑު މަސްއޫލިއްޔަތެއް އުފުލަންޖެހޭ ބައެއްކަމުގައި ވުން. އެއީ، އަޅުގަނޑު ދެކޭގޮތުގައި މިވަގުތު ކޮންމެހެން ބޭނުންކަމެއް.\nއަޅުގަނޑު ނުދަންނަވަން، ރެޔަކާއި ދުވާލުގެ ތެރޭގައި، އަޅުގަނޑުމެންނަށް ވާރުތަވެފައިމިވާ ހުރިހައި އިންތިޒާމުތަކެއް ބަދަލުކޮށްލެވޭނެއެކޭ. އެހެނެއްނުވާނެ. އެހެންނަމަވެސް، މިހާރު ސަރުކާރުން ޒުވާނުންނަށް ވަރަށް ޚާއްޞަ ސަމާލުކަމެއް އެބަދޭ. ޒުވާނުންނަށް ފުރުޞަތުތައް ހޯދައިދިނުމަށް ވަރަށްބޮޑަށް މަސައްކަތްކުރަމުން އެބަދޭ. ޒުވާނުންނަށް ހިތްވަރުދިނުމަށް އެކިބާވަތުގެ ކަންތައްތައް ކުރެވެމުން އެބަދޭ. މަސްއޫލިއްޔަތުތައް އުފުލާ މަގާމުތަކަށް ޒުވާނުން އިސްކުރުމަށްވެސް ވަރަށް ޚާއްޞަ ސަމާލުކަމެއް މިހާރު އެބަދެވޭ.\nދާދި މިދާކަށްދުވަހު ސަރުކާރުގެ ބައެއް މަގާމުތަކަށް އައި ބަދަލުތައް، އެބަދަލުތަކާ ދޭތެރޭގައި ތިޔަބޭފުޅުން ވިސްނަވައިފިއްޔާ އެނގިވަޑައިގަންނަވާނެ. އޭގެ އެންމެ ބޮޑު ސިއްރަކީ، ޒުވާނުންނަށް މަސްއޫލިއްޔަތު އުފުލާ މަގާމުތައް ދިނުންކަން.\nއާދެ، ސަރުކާރު ހިންގުމަށް މިހާރު ބޭނުންވަނީ ޒުވާން ލޭ. ޒުވާން ލޭގެ ހޫނުކަމާއި ތާޒާކަން އެއީ، ސަރުކާރަށް މިވަގުތު ވަރަށް ބޮޑަށް ބޭނުންވެފައިވާ އެއްޗެއް. އާދެ، ޒުވާނުން ހަނދާންކުރަންވީ، ދިވެހިރާއްޖެއަކީ، ހަމަ އެމީހުންގެވެސް ރާއްޖެކަން. ދިވެހިރާއްޖެއަކީ ހަމައެކަނި މުސްކުޅިންގެ ނުވަތަ އުމުރުން ދުވަސްވެފައިވާ މީހުންގެ ތަނެއްނޫންކަން. ބައެއް ޒުވާނުންނަށް ވާގޮތަކީ، އެމީހުންނާ ދިމާވާ އެކިއެކި ދަތިތަކުގެ ސަބަބުން ނުވަތަ އެމީހުންގެ އުންމީދުތައް ގެއްލޭކަހަލަ ކަންތައްތައް ދިމާވުމުން، އެމީހުން އެނބުރި ރާއްޖެއިން ބޭރަށް ދާހިތްވަނީ. ރާއްޖެއަކުން ތިމަންނަމެންނަކަށް އެކަށީގެންވާ ފުރުޞަތެއް ނުލިބުނޭ ހިތަށްއަރަނީ. އެކަމަކު އަޅުގަނޑުމެންގެ ތަޢުލީމީ ޒުވާނުން، އަޅުގަނޑުމެންގެ ރާއްޖެ ދޫކޮށްފައިދާކަމަށްވަންޏާ، ރާއްޖެ އިޞްލާޙުކުރަން ތިބޭނީ ކޮންބައެއްތޯ؟ ރާއްޖެ އިޞްލާޙުކުރެވޭނީ ތަޢުލީމު ލިބިފައިތިބޭ މީހުންނަށް. ތަޢުލީމު ލިބިފައިތިބި ޒުވާނުންނަށް. އެމީހުންނަށް މިހާރު ކަންތައްހުރިގޮތް ކަމުނުދާކަމަށްވަންޏާ، އަޅުގަނޑުވެސް އެއްބަސް. މިހާރު ކަންތައްތައް ހުރިގޮތް އެއީ އެންމެ ކަމުދާ ގޮތެއްނޫން. އެހެންކަމަށްވަންޏާ، އެމީހުންގެ މަސްއޫލިއްޔަތު އުފުލުން އެއީ އެކަންތައްތައް އިޞްލާޙުކުރުމަށް އެންމެބޮޑަށް އެޅޭ ބާރަކީ.\nޒުވާނުންގެ މަސައްކަތްތައް ކުރިޔަށްގެންދާއިރު، އަޅުގަނޑު ކުރިންވެސް ދެންނެވިހެން، އެމީހުންގެ ހޫނު ލެއާއި، އެ ލޭގައިވާ ތާޒާކަމާއި، އެ ލޭގައިވާ ފޯރި އެއީ އަޅުގަނޑުމެން ބޭނުންވާ ކަމެއް. އޭގެ އިތުރަށް ޒުވާނުން ދަންނަންޖެހޭނެ، ކެތްތެރިކަމާއި ހަރުދަނާކަންވެސް ބޭނުން ކުރަންޖެހޭނެކަން. އެއީ، އަޅުގަނޑުމެންގެ ރާއްޖެއަކީ އަޅުގަނޑުމެންގެ އަމިއްލަ މިލްކެއްނޫން. މިހާރު ރާއްޖޭގައި މިއުޅޭ ރައްޔިތުންގެ މިލްކެއްނޫން. އަޅުގަނޑުމެންގެ ރާއްޖެއަކީ ކުރިޔަށް އަންނަން އޮތް ޖީލުތަކުގެވެސް މިލްކު. މިއަދު އަޅުގަނޑުމެންކުރާ ކަމެއްގެ ނަތީޖާއެއްގެ ގޮތުން ރާއްޖެއަށް ވަރަށް ބޮޑެތި ބަދަލުތަކެއް މުސްތަޤުބަލުގައި އަތުވެދާނެ. އެހެންވީމާ، އެކަމަށް ރަނގަޅަށް ވިސްނަންޖެހޭނެ. އަޅުގަނޑުމެން ހިތަށްއަރާ ކޮންމެ ގޮތަކަށް ވިސްނުމަކާނުލައި ކެތްތެރިކަމެއްނެތި، ހަރުދަނާ ވިސްނުމަކާނުލައި ޢަމަލުކުރަމުންދާކަމަށްވަންޏާ އޭގެ ނަތީޖާއެއްގެ ގޮތުން ވަރަށް އެކަށީގެންނުވާ ހިތި ތަޖުރިބާތަކެއް އަޅުގަނޑުމެންނަށް ކުރަންޖެހިދާނެ.\nއެހެންވީމާ، އޭގެ ނަތީޖާއަކަށްވާނީ، މުސްތަޤްބަލްގައި ރާއްޖޭގައި ދިރިއުޅެން ތިބި މީހުންނަށް، އަޅުގަނޑުމެންނަށް ރާއްޖޭގެ ކަންތައްތައް ހަލާކުކޮށްލެއްވުން، އެކަން ދެނެތިބެގެން. ޤައުމެއްގެ ކަންތައްތަކަކީ، ރެއަކާ ދުވާލުން އިސްލާހު ނުކުރެވޭނެ ކަންތައްތަކެއްކަމަށް އެމީހުންވެސް ރަނގަޅަށް ދަނެގެން އެމީހުން ބައިވެރިވެގެން އަޅުގަނޑުމެން ވީ ހުރިހާ އެންމެން މަސައްކަތް ކޮށްގެން، އަޅުގަނޑުމެން ހިނގަންވީ މަގުތައް އެކަށައަޅަން. މިހާރު އަޅުގަނޑުމެންނަށް މިތިބެވެނީ ޤައުމީ ފެންވަރުން ބަލަންޏާ ހަތަރު އަނގޮޅިއަކަށް ނުކުމެވިފައި. އަޅުގަނޑުމެން މިސްރާބުޖަހަންވީ ކޮންދިމާއަކަށްތޯ! އަޅުގަނޑުމެން ހިނގަންވީ ކޮންމަގަކުންތޯ! އަޅުގަނޑުމެންގެ އަމާޒުފަތްގަނޑަކީ ކޮބައިތޯ! މިކަންތައްތައް މިހާރު ވެއްޖެ އެކަށައަޅަން. އެކަންތައްތައް އެކަށައަޅައިގެން އަޅުގަނޑުމެން އެ ކަނޑައަޅާ މަގަކުން ހިނގައިގެން އަޅުގަނޑުމެން ޤަޞްދުކުރާ އަމާޒުފަތްގަނޑާ ހަމައަށް ވާސިލުވެވޭނީ. އެކަން ކުރަންތިބި ބަޔަކީވެސް ޒުވާނުން. އޭގެ މާނައަކީ ހަމައެކަނި ޒުވާނުންނަށް ހުރިހާ ކަމެއް ދޫކޮށްލެވެނީއަކީނޫން. އަޅުގަނޑު ކުރިންވެސް ދެންނެވިހެން ޤައުމުގެ ހުރިހާ އެންމެންގެ ތަޖުރިބާއިން ފައިދާ ލިބިގަންނަންވާނެ. ހުރިހާ އެންމެންގެ ބޭނުން ކުރަންޖެހޭނެ. އަޅުގަނޑުމެންގެ ތެރޭގައި ތިބި މުސްކުޅިންނާއި، ހަރުދަނާ މީހުން، އެމީހުންނަށް ލިބިފައިވާ ތަޖުރިބާތަކުގެ މުއްސަނދިކަމުން އަޅުގަނޑުމެން ފިލާވަޅު ލިބިގަންނަންވާނެ. ހަމައެއާއެކު އަޅުގަނޑުމެންގެ ޒުވާނުންގައިވާ ޙަރަކާތްތެރިކަމާއި އެމީހުންގެ ހިތްވަރާއި ފަންވަރުން އަޅުގަނޑުމެންނަށް އިތުރު ބާރުތަކެއް ލިބެންވާނެ.\nއާދެ، އަޅުގަނޑު މިނުކުތާއާދޭތެރޭގައި ވާހަކަ ދައްކައިލައި ނިންމައިލުމުގެ ކުރިން އަޅުގަނޑު ދަންނަވަން ބޭނުންވަނީ، ޤައުމުގެ އެންމެ އަގުހުރި ރައުސުލްމާލަކީ އެޤައުމެއްގެ ޒުވާނުންނޭ. ޤައުމަށް ބޭނުންވަނީ ޒުވާނުންގެ ހިތްވަރާއި ޢަޒުމު. ޤައުމަށް ބޭނުންވަނީ ޒުވާނުންގެ ފޯރިއާއި ހަރަކާތްތެރިކަން. ޤައުމަށް ބޭނުންވަނީ ޒުވާނުންގެ ހޫނުކަމާއި ކެރުން.\nއާދެ، އަޅުގަނޑުގެ ވާހަކަ މިހާރުވެސް ތަންކޮޅެއް ދިގުވެއްޖެ. އެހެންނަމަވެސް، އަޅުގަނޑު ތިޔަބޭފުޅުންގެ ހިތްޕުޅުތަކަށް ވާސިލްކޮށްދެވޭތޯ މިބަލާ، އަޅުގަނޑުގެ ހިތުގެ އަޑީގެ ޝުޢޫރުތައް ނިންމައިލާނީ މުޅި ޤައުމަށް ވަރަށް ޚާއްޞަ އިލްތިމާސެއް ކުރަމުން. ދިވެހި އުންމަތުގެ ފިރިހެނުންނަށް، ދިވެހި އުންމަތުގެ އަންހެނުންނަށް، ދިވެހި އުންމަތުގެ މުސްކުޅިންނަށް، ދިވެހި އުންމަތުގެ ޒުވާނުންނަށް، ދިވެހި އުންމަތުގެ ޅަކުދިންނަށް، ސަރުކާރުގެ މުވައްޒަފުންނަށް، އަދި އަމިއްލަ ފަރާތްތަކަށް ވަރަށް ޚާއްޞަ އިލްތިމާސެއް ކުރަމުން.\nއެ އިލްތިމާސަކީ، "އަޅުގަނޑުމެންގެ މި ލޮބުވެތި ވަޠަން، މި ހިތްގައިމު ޖަޒީރާތަކުގެ މާފަތި، މި ފަޚުރުވެރި ފަސްގަނޑު، މި ހަމަހިމޭންކަމުގެ ސުވަރުގެ، މި އިސްލާމްދީނުގެ ކިއްލާ ދުވަހެއްގައިވެސް ބޭރުބައެއްގެ އަތްމައްޗަށް ދިޔަނުދެއްވާށޭ! މި ފަޚުރުވެރި ފަސްގަނޑުގެ އެންމެ ކައިވަތެއްގެ މިންވަރުވެސް ބޭރު ބައެއްގެ ނުފޫޒުން ކިލަނބުކުރިޔަ ނުދެއްވާށޭ! ރާއްޖޭގެ ލޮބުވެތި ޤައުމީ ވެލިގަނޑުގެ އެންމެ ވެލިފުކެއްވެސް ބިދޭސީ ބާރަކަށް ދޫނުކުރައްވާށޭ!"\nއާދެ، އަޅުގަނޑު އެދެނީ، اللَّـه سبحانه وتعالى އަޅުގަނޑުމެންނަށް ހެޔޮ ވިސްނުން ދެއްވުން. އަޅުގަނޑުމެންގެ ޤައުމާއިގެން ކުރިޔަށްދިޔުމުގެ ތައުފީޤު އަޅުގަނޑުމެން އެންމެންނަށް ދެއްވުން. އަޅުގަނޑުމެންގެ މިނިވަންކަމާއި އިސްތިޤުލާލު ދެމެހެއްޓުމަށްޓަކައި، އަޅުގަނޑުމެންގެ ޤައުމީ ޝަޚުޞިއްޔަތު ޙިމާޔަތްކުރުމަށް ބޭނުންވާ، ވަރުގަދަ ޢަޒުމާއި ކެތްތެރިކަމާއި ބާރު އަޅުގަނޑުމެން އެންމެންނަށް اللَّـه سبحانه وتعالى ދެއްވުން.\nوالسّـلام عليـكم ورحمـةاللَّـه وبـركاتـه.\nދެކުނުގެ ރަށެއްގެ ކުޑަ އަންހެން ކުއްޖަކަށް ޖިންސީގޯނާ ކުރި މައްސަލައާއި ގުޅިގެން ރައީސުލްޖުމްހޫރިއްޔާ ކަމާ ބެހޭ އިދާރާދަތުގެ ވެރިންނާ މަޝްވަރާކުރައްވައިފި\n18 ޖަނަވަރީ 2020, ޚަބަރު\nރައީސުލްޖުމްހޫރިއްޔާގެ ނައިބު ރަސްމީ ދަތުރުފުޅެއްގައި ކުވެއިތަށް ފުރާވަޑައިގެންފި\n17 ޖަނަވަރީ 2020, ޚަބަރު\nއޮޕެކް ފަންޑުގެ ޑިރެކްޓަރ ޖެނެރަލް ރައީސުލްޖުމްހޫރިއްޔާގެ އަރިހަށް އިޙްތިރާމްގެ ޒިޔާރަތެއް ކުރައްވައިފި\n16 ޖަނަވަރީ 2020, ޚަބަރު\nއަންނަން އޮތް ޖީލުތަކަށް ރާއްޖޭގެ ކަނޑު ފަޅުގެ މުއްސަނދިކަން ފޯރުކޮށްދިނުމަކީ އެންމެންގެ ބޮލުގައި އެޅިފައި އޮތް ވާޖިބެއް -ރައީސުލްޖުމްހޫރިއްޔާ\n14 ޖަނަވަރީ 2020, ޚަބަރު\nބްލޫ ޕްރޮސްޕެރިޓީ ކޯލިޝަންގެ ޙަރަކާތުގައި ބައިވެރިވެވަޑައިގެން، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު\n14 ޖަނަވަރީ 2020, ރައީސްގެ ވާހަކަފުޅު


Zigzag futsal mubaaraatuge champion kan Dhiraagu, mubaarathuge gina goal jehee Ali Hafiz\nދިރާގުން ޓްރޮފީ އުފުލާލަނީ--ފޮޓޯ: ޒިގްޒެގް\nމުބާރާތުގެ އެންމެ ގިނަ ލަނޑު ޖެހި ކުޅުންތެރިޔާ އަލީ ހާފިޒް-- ޒިގްޒެގް\nޒިގްޒެގް ފުޓްސަލް މުބާރާތުގެ ޗެމްޕިއަންކަން ދިރާގު، މުބާރާތުގެ ގިނަ ލަނޑު ޖެހީ އަލީ ހާފިޒު\nކުޅުދުއްފުށީ ޕޯޓް ލިމިޑެޓް (ކޭފީއެލް) ބަލިކޮށް ޒިގްޒެގް އިންޓަރ އޮފީސް ފުޓްސަލް މުބާރާތުގެ ޗެމްޕިއަންކަން ދިރާގު ހޯދައިފި އެވެ.\nކުޅުދުއްފުށީ، ސްޓޭޑިއަމްގެ ޓާރފް ދަނޑުގައި ރޭ ކުޅުނު ފޯރިގަދަ ފައިނަލް މެޗު ދިރާގުން ކާމިޔާބުކުރީ 6-3 ގެ ނަތީޖާއަކުންނެވެ. މި މެޗުގައި ދިރާގަށް ލަނޑުތައް ކާމިޔާބުކޮށްދީފައިވަނީ އިބުރާހިމް އަތީގް، މުހައްމަދު ރިފާއު، އަލީ ހާފިޒް އަދި ސިނާން އިބުރާހިމެވެ.\nއަތީގް އާއި ރިފާއު ވަނީ ކޮންމެ ކުޅުންތެރިޔަކު ދެ ގޯލް ކާމިޔާބުކޮށްދީފަ އެވެ. ކޭޕީއެލްއިން ޖެހި ތިން ގޯލްގެ ތެރެއިން ދެ ގޯލް ހުސެއިން ވާފިރު ކާމިޔާބުކޮށްދީފައިވާއިރު ދެން ޖެހި ގޯލް ކާމިޔާބުކޮށްދީފައިވަނީ ހުސެއިން އަބުދުލް ރަޝީދެވެ.\nރޭ މެޗު ޝަރަފްވެރިކޮށްދެއްވާ ޗެމްޕިއަން ޓީމަށް ޓްރޮފީ ހަވާލުކޮށްދެއްވީ ކުޅުދުއްފުށީ އުތުރު ދާއިރާގެ މެމްބަރު ޔާސިރު އަބުދުލް ލަތީފެވެ.\nފައިނަލް މެޗުގެ މޮޅު ކުޅުންތެރިޔާގެ މަގާމަށް ލިބިފައިވަނީ ދިރާގުގެ އިބުރާހިމް އަތީގެވެ. މުބާރާތުގެ އެންމެ ގިނަ ގޯލް ޖެހި ކުޅުންތެރިޔާގެ މަގާމު ހޯދީ މަޝްހޫރު ފުޓްސަލް ކިންގް، ދިރާގުގެ އަލީ ހާފިޒެވެ. އޭނާ މުބާރާތުގައި 23 ލަނޑު ޖަހާދީފަ އެވެ.\nފައިނަލް މެޗުގެ މޮޅު ކުޅުންތެރިޔާ އިބުރާހިމް އަތީގް--\nމުބާރާތްގެ ގަދަ ފަސް ކުޅުންތެރިން:\nއަލީ ރިޝްވާނު/ ޕޮލިސް ކުލަބު\nހަސަން އިބުރާހިމް/ ކޭޕީއެލް\nހުސެއިން ވާފިރު/ ކޭޕީއެލް\nވިޝާލް އަބުދުލް މަޖީދު/ ކޭޕީއެލް\nމުބާރާތުފެ ފެއަރ ޕްލޭ ޓީމަކަށް ހޮވުނީ އޭއީސީގެ ޓީމެވެ. ހަތަރު އަހަރުގެ މެދުކެނޑުމަކަށްފަހު ބޭއްވުނު މި މުބާރާތުގައި 17 މުއައްސަސާއަކުން ބައިވެރިވި އެވެ. މި މުބާރާތަކީ ކުޅުދުއްފުށީގައި ބާއްވާ އެންމެ ވަރުގަދަ ފުޓްސަލް މުބާރާތެކެވެ. މި އަހަރުގެ މުބާރާތުގައި ރާއްޖޭގެ އެކި ސަރަހައްދުތަކުން ފުޓްސަލްގެ މޮޅެތި ކުޅުންތެރިން ވަނީ ފެނިގެންގޮސްފަ އެވެ.\nއަންނަ އަހަރުވެސް މިމުބާރާތް ބާއްވާނެކަން ޒިގްޒެގުން ވަނީ އިއުލާންކޮށްފަ އެވެ


Kudhin Hoadhumun Kaivenyah Asaru Kureytha?\nމާރޗް 29, 2018 112 0\nކުދިން ހޯދުމުން ކައިވެންޏަށް އަސަރެއް ކުރޭތަ؟\nބައެއްފަހަރު ދެމަފިރިންނަށް ކުއްޖަކުލިބެނީ ކުއްޖަކަށް ބޭނުންވެފައި ތިއްބައެއް ނޫނެވެ. އިންތިޒާރު ކުރެވިފައިނެތް މެހެމާނެއް ގެއަށްއައުމުން ދެމަފިރިންގެ ޒަވާޖީ ހަޔާތް ގަޑުބަޑުވެއެވެ. ނަމަވެސް އެކަމަށް ތައްޔާރުވެގެން ތިއްބައި ކުދިން ލިބުނަސް، މިކަމުގެ ރަނގަޅު ނުވަތަ ނުބައި އަސަރުތަކެއް ކައްވެންޏަށް ކުރާކަމަކީ އެގި ފާޅު ކަމެކެވެ. ކުދިން ލިބުމުން ދެ މީހުންގެ ޒިންމާބޮޑުވެ، ފިރިމީހާ އަނބިމީހާއަށް ދޭންޖެހޭ ގިނަ ހައްޤުތަކަކަށް ފަރުވާ ކުޑަ ކޮށްލައެވެ. ކުރިން އޭނާގެ ހުރި ޗާލު ކަމާއި ފަރިކަން ގެއްލުމުގެ ސަބަބުން، މޫނު އަނެއްފަރާތަށް އަނބުރާލައެވެ. ކައިވެންޏަކީ ހަމައެކަނި ރީތި އަންހެނެކޭ މިފަދަ މީހުންނަށް ހީވާކަހަލައެވެ.\n“ކުދިން ލިބުމުން އަހަރެމެންގެ ގުޅުން ވީ، އިހުނަށްވުރެ ވަރުގަދަ” 35% މީހުންބުނެފައިވެއެވެ. “ފުރަތަމަ ކޮޅު ކޮންމެވެސް ވަރެއްގެ ކިލަނބުކަމެއް އަހަރެމެންގެ ގުޅުމަށް އައި ، ނަމަވެސް ފަހުން އެކަން ރަނގަޅުވެއްޖެ” 33% މީހުން ބުނިއިރު ، ދެމަފިރިން ވީ އަރައިރުންތަކުގެ އެންމެ ބޮޑު ސަބަބަކީ ދަރިންކަމަށާއި ނަމަވެސް އަދިވެސް އެކުގައި އުޅޭކަމަށް 19% މީހުން ބުންޏެވެ. ކުދިންނާއި ގުޅުންހުރި މައްސަލަތަކުގައި ވެވޭ ޚިލާފުތަކުގެ ސަބަބުން ވަރިފަށާއި ހަމައަށް ނުދިޔައީ ކިރިޔާކަމަށް ބުނީ، ސާވޭ ކުރެވުނު މީހުންގެ 13% މީހުންނެވެ.\nކުދިންތައް ބޮޑުވެ މީހުންނާއި އިދެގެން ނުވަތަ އެނުންވެސް ގޮތަކުން ދިއުމުން، ތިމާގެ އަމިއްލަ ކަންތައްތައްކަށް އަނެއްކާވެސް އަލުން ވަގުތު ލިބި އެކަންތަކާއިގެން އުޅޭނެކަމަށް ބުނީ 38% އަންހެނުންނެވެ. 30% ބުނިގޮތުންނަމަ ދަރިންބޮޑުވެގެން ދިއުމުން ކުރާނެ ވަކިކަމެއް ނޭގެއެވެ. އަދި ކުދިންމަތިން ވަރަށް ހަނދަންވާނެއެވެ. 26% ބުނީ ކުދިންމަތިން ވަރަށް ވަރަށް ހަނދާންވެ، އެކުދިން އެކުގައި ނުއުޅުމުގެ އެކަނިވެރިކަން އިޙުސާސްވާނެއެވެ. އަނެއްކޮޅުން ދަރިންކޮޅު ބޮޑުވެގެން، ދުރަށްދާނެ ދުވަހަކަށް ބަލަބަލަ 6% ތިބިކަމަށް މި ސާވޭއިން އެގިފައިވެއެވެ


ވިކިޕީޑިއާ ގާއިމުކުރެވުނީ 2001 ވަނަ އަހަރުގެ ޖަނަވަރީ މަހުގެ ތެރޭގައެވެ. ދިވެހި ވިކިޕީޑިއާގެ އަމަލީ މަސައްކަތް ފެށުނީ 2004 ވަނަ އަހަރުގެ އޮގަސްޓު މަހުގެ ތެރޭގައެވެ. ވީކިޕީޑިއާގެ ދިވެހި ޞަފްޙާ ތަކުގައި މިވަގުތު 3,006 މައުޟޫޢަކާ ގުޅޭ މަޢުލޫމާތު ހިމެނިފައިވާނެއެވެ. ދިވެހި (މަހަލް) ބަހުގެ މި އެކުމާފާނު (އެންސައިކްލޮޕީޑިއާ) އެކުލަވާލުމުގައި ތިޔަބޭފުޅުންނަށްވެސް ވަރަށް ފަސޭހަކަމާއެކު އަޅުގަނޑުމެންނާ ބައިވެރިވެ ވަޑައިގެންނެވިދާނެއެވެ.\nLast edited on 28 ނޮވެމްބަރު 2019, at 16:30\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 28 ނޮވެމްބަރު 2019، 16:30 ގައެވެ.


Disha ge dhiriulhun varah hithaamaveri, ehves meehaku loabi...\nދިޝާގެ ދިރިއުޅުން ވަރަށް ހިތާމަވެރި، ދުވަހަކުވެސް މީހަކު ލޯބި ހުށަހަޅާފައެއް ނުވޭ\nދިޝާ އެންމެފަހުން ކުޅެފައިވަނީ "މަލަންގް"\nދިޝާ އާއި ޓައިގާ އާއި ދެމެދު ލޯބީގެ ގުޅުމެއް އޮތްކަމަށް ކުރިން ވަނީ އަޑުފެތުރިފައި\nކ. މާލެ | 8 ފެބްރުއަރީ 2020 | ހޮނިހިރު 18:30 | 32,270\nބޮލީވުޑްގެ ތަރި ދިޝާ ޕަޓާނީއަށް ދުވަހަކުވެސް މީހަކު ލޯބީގެ ގޮތުން ގުޅެން ހުށަޅާފައި ނުވާކަމަށް އޭނާ ބުނެފިއެވެ.\nދިޝާ އެންމެ ފަހުން ކުޅެފައިވާ ފިލްމު "މަލަންގް" ގެ ޕްރޮމޯޝަންގައި ދިޝާގެ މުޅި ހަޔާތުގައި ކިތައް މީހުން ލޯބި ހުށަހެޅިތޯ އާއި ކިތައް މީހުންގެ ހިތް ހަލާކު ކޮށްލިންތޯ ކުރި ސުވާލަށް ޖަވާބުދެމުން އޭނާ ބުނެފައިވަނީ އޭނާއަށް އެއްވެސް މީހަކު ލޯބި ހުށަހަޅާފައި ނުވާކަމަށެވެ. އަދި އޭނާ އަކީ ސްކޫލްދައުރުގައި ޓޮމްބޯއީ އެއް ކަމަށެވެ.\n“އަހަރެންގެ ބައްޕަ އަކީ ޕޮލިހެއް. އެއްވެސް މީހަކު އަހަރެން ބޭރަށް ގޮވައިގެންދާން ނުބުނޭ. ކޮލެޖުގައި އުޅުނު އިރުވެސް އެއްވެސް މީހަކު ނުބުނޭ ބޭރަށް ދާކަށް.”\nބޮލީވުޑްގައި މަސައްކަތް ކުރަން ފެށިފަހުންވެސް އޭނާ އަކީ ޕާޓީ ތަކާއި ކޮފީތަކައް ގޮސް އުޅޭމީހެއް ނޫން ކަމަށާ،އި އެހެން ކަމުން ގިނަ މީހުންނާއި ދިމާނުވާކަމަށް ދިޝާ ވަނީ ބުނެފައެވެ. އަދި އޭނާގެ ދިރިއުޅުން ވަރަށް ހިތާމަވެރި ކަމަށް ވަނީ ބުނެފައެވެ.\nދިޝާގެ ހިތާމަވެރި ދިރިއުޅުމުގެ ވާހަކަ އަޑުއަހާފައި "މަލަންގް" ގައި އެނާއާއި އެކު ފެނިގެންދާ ތަރިންކަމަށްވާ އަދިތުޔާ ރޯއީ ކަޕޫރާއި، ކުނާލް ކެމްމޫ އަދި އަނިލް ކަޕޫރުގެ ހިނިގަނޑު ވަނީ ފަޅައިގެންގޮސްފައެވެ.\n"ބާގީ 2" ގައި ދިޝާ އާއި އެކު ފެނިގެންދިޔަ ތަރި ޓައިގާ ޝްރޮފް އާއި ދިޝާއާއި ދެމެދު ލޯބީގެ ގުޅުމެއް އޮތްކަމުގެ އަޑުތަކެއް ކުރިން ވަނީ ފެތުރިގެން ގޮސްފައެވެ. އެ ދެތަރިން އެކުގައި މެންދުރުގެ ކެއުންތަކުންނާއި ރޭގަނޑުގެ ކެއުންތަކުންވެސް ފެނިގެން ގޮސްފައި ވެއެވެ. ނަމަވެސް އެދެމީހުންގެ ދެމެދުގައި ލޯބީގެ ގުޅުމެއް އޮތްކަމަށް ދެކެވޭ ވާހަކަތައް ދެ ތަރިންވެސް ވަނީ ދޮގު ކޮށްފައެވެ.\nޓާއިގާގެ ކޮއްކޮ ކްރިޝްނާ ޝްރޮފްވެސް ވަނީ ޓާއިގާ އެއްވެސް މީހަކާއި ޑޭޓް ނުކުރާ ކަމަށާއި ޓާއިގާ 100 % ސިންގަލް ކަމަށް ވަނީ ބުނެފައެވެ.


ކޮވިޑް ޖެހިގެން ނިޔާވި މީހުންގެ ތެރެއިން 80% މީހުންނަކީ ވެކްސިން ނުޖަހާ ތިބި މީހުން: ޑރ. ނަޒްލާ – Dhen.mv\nމަރްޔަމް ވަޙީދާ July 28, 2021 - 3:32 pm\nރާއްޖެއިން ކޮވިޑް-19 ޖެހިގެން ރާއްޖެއިން ނިޔާވި މީހުންގެ ތެރެއިން ގާތްގަނޑަކަށް 80% މީހުންނަކީ ވެކްސިން ނުޖަހާ ތިބި މީހުން ކަމަށް ހެލްތު އެމަޖެންސީ އޮޕަރޭޝަންސް ސެންޓަރ (އެޗްއީއޯސީ)އިން ވިދާޅުވެއްޖެއެވެ.\nއެޗްއީއޯސީގެ ފަރާތުން މިއަދު ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން އެ ސެންޓަރުގެ ތަރުޖަމާނު ޑރ. ނަޒްލާ ރަފީގް ވިދާޅުވީ ފާއިތުވީ ދުވަސްތަކުގައި ރާއްޖޭގެ ކޮވިޑް-19ގެ ހާލަތު ވަރަށް ދަށަށް ދިޔަ ކަމަށާއި އެގޮތުން 1000އަށް ވުރެ ގިނަ މީހުން ބައްޔަށް ފައްސިވި ކަމަށާއި ބަލީގައި ނިޔާވި މީހުންގެ ގާތްގަނޑަކަށް 80% މީހުންނަކީ ވެކްސިން ނުޖަހާ ތިބި މީހުން ކަމަށެވެ.\n"އެހެންވީމަ މިވަރުުގެ އިތުރު ރާޅެއް އަޔަ ނުދިނުމަށާއި، އަދި ބަލި ކޮންމެވެސް ވަރަކަށް ފެތުރުނު ކަމުގައި ވިޔަސް ބަލީގައި މީހުންނަށް ބޮޑުވަރު ވިޔަ ނުދިނުމަށް އަޅުގަނޑުމެންނަށް ކުރެވޭނެ ކަމަކީ ވެކްސިން ޖެހުން." ޑރ. ނަޒްލާ ވިދާޅުވެފައިވެއެވެ.\nމީގެ އިތުރުން ޑރ. ނަޒްލާ ވިދާޅުވީ އެކި ސަބަބުތަކާ ހެދި ދުނިޔޭގެ ވެކްސިން ސަޕްލައިތައް މިވަނީ ތާށިވެފައި ކަމަށެވެ. ހުރިހާ ޤައުމަކަށް ވެސް ވެކްސިން ބޭނުން ވެފައިވާ އިރު ވެކްސިން ބޭނުންވާ ވަރަށް ނުލިބިފައި ތިބި ކަމަށް ވެސް ޑރ. ނަޒްލާ ވިދާޅުވިއެވެ.\nކޮވިޑް-19 ވެކްސިން ޑރ.ނަޒްލާ ރަފީޤް


SunOnline: Aamdhanee ah vure ithurah 13 billion haradhukuri, Jumla 27.3 billion\nމިދިޔަ އަހަރު އާމްދަނީއަށް ވުރެ އިތުރަށް 13 ބިލިއަން ރުފިޔާ ހަރަދުކުރި\nއައިޝަތު ފަރީޙާ 14 Jan 2021, 10:45\nވެލާނާ އިންޓަނޭޝަނަލް އެއާޕޯޓު-- ސަން ފޮޓޯ/ ފަޔާޒު މޫސާ\nމިދިޔަ އަހަރު ނިމުނު އިރު ދައުލަތަށް އާމްދަނީގެ ގޮތުގައި ލިބުނީ 14.5 ބިލިއަން ރުފިޔާ ކަމަށާއި ނަމަވެސް އެއަށް ވުރެ އިތުރަށް 13 ބިލިއަން ރުފިޔާ ހަރަދުކޮށްފައިވާ ކަމަށް ފިނޭންސް މިނިސްޓްރީގެ ތަފާސް ހިސާބުތަކުން ދައްކައިިފި އެވެ.\nއެ މިނިސްޓްރީން އާންމުކޮށްފައިވާ ދައުލަތުގެ އާމްދަނީ އާއި ހަރަދުގެ ތަފާސްްހިސާބުތަައް ދައްކާގޮތުން ޑިސެމްބަރު މަސް ނިމުނުއިރު ދައުލަތުގެ ހަދަރު ހުރީ 27.3 ބިލިއަން ރުފިޔާގަ އެވެ.\nމިދިޔަ އަހަރަށް ލަފާކޮށް 35.9 ބިލިއަން ރުފިޔާގެ ބަޖެޓެއް ފާސްކުރި ނަމަވެސް، ކޮވިޑް19ގެ ހާލަތާއެކު އައި އިގްތިސާދީ ހީނަރުކަމުގެ ސަބަބުން ބަޖެޓު ކުޑަކޮށް، ހަރަދުތައް ވެސް ވަނީ ކުޑަކޮށްފަ އެވެ. އެގޮތުން ކުރިން ލަފާކުރި 29.9 ބިލިއަން ރުފިޔާގެ އާމްދަނީގެ ބަދަލުގައި ލަފާކޮށްފައިވަނީ 15 ބިލިއަނުގެ އާމްދަނީ އެއް މިދިޔަ އަހަރު ލިބޭނެކަމަށެވެ. މުޅި ބަޖެޓުގެ ގޮތުގައި 31 ބިލިއަން ފަހުން ވަނީ ހަމަޖައްސައިފަ އެވެ.\nފިނޭންސްގެ ތަފާސް ހިސާބަށް ބަލާއިރު މިދިޔަ އަހަރު ޓެކްސް އާމްދަނީ އިން ލިބުނީ 10.6 ބިލިއަން ރުފިޔާ އެވެ. އޭގެ ކުރީ 2019 ވަނަ އަހަރު ޓެކްސް އާމްދަނީ އަށް 16.5 ބިލިއަން ރުފިޔާ ލިބުނެވެ. އަދި މިދިޔަ އަހަރު ޓެކްސް ނޫން އާމްދަނީގެ ގޮތުގައި 3.1 ބިލިއަން ރުފިޔާ ލިބުނުއިރު 2019 ވަނަ އަހަރު 6.5 ބިލިއަން ރުފިޔާ ލިބުނެވެ.\nމުވައްޒަފުންނަށް މުސާރަ ދިނުމަށާއި ދައުލަތުންދޭ އިނާޔަތްތައް ދިނުމަށް މިދިޔަ އަހަރުގެ ބަޖެޓުން 9.84 ބިލިއަން ރުފިޔާ ހޭދަކުރު އިރު 2019 ވަނަ އަހަރު ވަނީ 9.83 ބިލިއަން ރުފިޔާ ވަނީ ހޭދަކޮށްފަ އެވެ. ދައުލަތުގެ ދަތުރުތަކަށް 2020 ވަނަ އަހަރުގެ ބަޖެޓުން ހޭދަކޮށްފައިވަނީ 141.3 މިލިއަން ރުފިޔާ އެވެ. އޭގެ ކުރީ އަހަރު ދަތުރުހޭދަ އަށް 230.7 މިލިއަން ހޭދަވެފައި ވެއެވެ.\nމިދިޔަ އަހަރު އާސަންދަ އަށް ހޭދަކޮށްފައިވަނީ 1.2 ބިލިއަން ރުފިޔާ އެވެ. އޭގެ ކުރީ އަހަރު އާސަންދަ އަށް 1.3 ބިލިއަން ހޭދަވެފައި ވެއެވެ.\nދައުލަތުން އަދާކުރަންޖެހޭ ލޯނުތައް އަދާކުރުމަށް 2020 ވަނަ އަހަރު ނިމުނު އިރު 1.18 ބިލިއަން ރުފިޔާ ހޭދަކޮށްފައިވާކަމަށް ފިނޭންސްގެ ހިސާބުތައް ދައްކައެވެ.\nބީއެމްއެލް އިންޓަނެޓް ބޭންކިއަށް 80،000 އެޕްލިކޭޝަން\nއިމްޕޯޓު ދަށަށް، އެކްސްޕޯޓު މައްޗަށް ޖެހިލައިފި


Rohingya muslimunnah eheevumah landhooga fund fotteh bahattanee\nރޮހިންގޔާ މުސްލިމުންނަށް އެހީވުމަށް ލަންދޫގައި ފަންޑުފޮއްޓެއް ބަހައްޓަނީ\nޢަލީ ޒިޔާދު / އަސްރަފީގެ ، ނ.ލަންދޫ5މަސްކުރިން\tޚިޔާލެއް ދެއްވާ\nސާފުރާއްޖެ މަހާސިންތާ އޭދަފުށީގައި ފަށައިފި\nމިޔަންމާ ސިފައިންގެ އަނިޔާވެރިކަމުންނާއި މިޔަންމާގެ ބުޑިސްޓުންގެ އަނިޔާވެރިކަމުގެ ޙާލުގައި ޖެހިފައިވާ ރޮހިންގޔާ މުސްލިމުންނަށް އެހީވުމުގެ ގޮތުން ރާއްޖޭގައި ފަށާފައިވާ ބޮޑު ޙަރަކާތުގައި ބައިވެރިވުމުގެ ގޮތުން ލަންދޫގައިވެސް ފައިސާ ހޯދުމަށް ފަންޑުފޮއްޓެއް ބެހެއްޓުމަށް ލަންދޫ ކައުންސިލުން ނިންމައިފިއެވެ.\nލަންދޫ ކައުންސިލުގެ ނައިބު ރައީސް އިސްމާޢީލް އިބްރާހީމް ވިދާޅުވީ މި ފަންޑުފޮށި ބެހެއްޓުމަށް ހަމަޖެހިފައިވަނީ މާދަމާ ކަމަށާއި ފަންޑުފޮށި ދެތަނެއްގައި ބެހެއްޓުމަށް މަސައްކަތް ކުރަމުންދާކަމަށެވެ. އެގޮތުން ފަންޑުފޮށި ބެހެއްޓިފައި ހުންނާނީ ލަންދޫ ކައުންސިލްގެ ޢިދާރާގަ އާއި ލަންދޫ ހުކުރު މިސްކިތުގައި ކަމަށެވެ. އެގޮތުން ލަންދޫ ކައުންސިލް ޢިދާރާގެ ފޮށި ރަސްމީ ބަންދު ނޫން ކޮންމެ ދުވަހެއްގެވެސް 8:00 ން ފެށިގެން އޮފީސް ބަންދުވުމާއި ހަމައަށް ބެހެއްޓިފައި ހުންނާނެކަމަށެވެ. އަދި މިސްކިތުގައި ބެހެއްޓޭ ފަންޑުފޮއްޓަށް ކޮންމެ ނަމާދުވަގުތެއްގައި ފައިސާ ލެވޭނެ އިންތިޒާމް ހަމަޖެހިފައި ހުންނާނެ ކަމަށެވެ. އެގޮތުން އޮކްޓޯބަރު5އި ހަމައަށް ފަންޑުފޮށިތައް ބެހެއްޓިފައި ހުންނާނެކަމަށްވެސް ކައުންސިލްގެ ނައިބު ރައީސް އިސްމާޢީލް ވިދާޅުވިއެވެ.\nފަންޑުފޮށި ބަހައްޓަން އުޅުނީ މިއަދު ކަމަށާއި އެހެނަސް މިއަދު ރަށަށް ވަރަށްބޮޑަށް ވިއްސާރަވުމުގެ ސަބަބުން ފަންޑުފޮށި ބެހެއްޓިޔަސް ރައްޔިތުންނަށް ވަރަށް ބޮޑަތި އުނދަގޫތަކާއި ކުރިމަތިވެދާނެތީ މާދަމާ ފަންޑުފޮށި ބަހައްޓަން ނިންމީ ކަމަށްވެސް އިސްމާޢީލް ވިދާޅުވިއެވެ.\nމިއީ ކައުންސިލުގެ ރައީސް އަލްފާޟިލް ޝިނާނު ޢަބްދުލް ޤަނީ ގެ ފުރިހަމަ ޚިޔާލާއި މަޝްވަރާ ލިބިގެން ކުރިއަށްދާކަމެއްކަމަށާއި މިފަދަކަންކަމުގައި ރައީސް ޝިނާނު ގެންގުޅުއްވާ ޚިޔާލުތަކަށް އުފާ ކުރައްވާކަމަށްވެސް އިސްމާޢީލް ވިދާޅުވިއެވެ.\nމާދަމާ ހެނދުނު 8:15 ން ފެށިގެން ފަންޑުފޮއްޓަށް ފައިސާ ލެވޭނެ އިންތިޒާމް ހަމަޖެހޭނެކަމަށްވެސް އިސްމާޢީލް ވިދާޅުވިއެވެ.\nލަންދޫގައި ނިޔަމި ކޯހެއް ފަށައިފި.\nމެރިޓައިމް އެކަޑަމީއާއި ، ލަންދޫ ކައުންސިލާއި ގުޅިގެން ނ.ލަންދޫގައި ނިޔަމި ކޯހެއް ފަށައިގެން ކުރިއަށް އެބަގެންދެއެވެ. މިއީ ނިޔަމިކޯސް ލެވެލް …


ވެކްސިން ޖަހާފައި ތިބޭ މީހުންނަށް ސީހައުސް އަދި ޕިއްޒާ ބޯނާ އިން ޑިސްކައުންޓް – Dhen.mv\nވެކްސިން ޖަހާފައި ތިބޭ މީހުންނަށް ސީހައުސް އަދި ޕިއްޒާ ބޯނާ އިން ޑިސްކައުންޓް\nޢާއިޝަތު ނުޒުހާ February 23, 2021 - 2:32 pm\nދެން އިމޭޖްސް/އިބްރާހީމް ޝަމްވީލް\nކޮވިޑް-19 އިން ރައްކާތެރިވުމަށް ވެކްސިން ޖަހާފައި ފަރާތްތަކަށް މާލޭގެ ބައެއް ރެސްޓޯރެންޓުތަކުން ޑިސްކައުންޓު ދޭން ފަށައިފިއެވެ.\nއެގޮތުން ރާއްޖޭގެ ނަން މަޝްހޫރު ދެ ރެސްޓޯރެންޓު ކަމަށްވާ ސީހައުސް މޯލްޑިވްސް އަދި ޕިއްޒާ ބޯނާ އިން ވަނީ ބިލް ދައްކާ ވަގުތު ވެކްސިން ކާޑު ދެއްކުމުން ޑިސްކައުންޓް ލިބޭނެ ކަން ހާމަކޮށްފައެވެ.\nސީހައުސް އިން ކުރި ޓްވީޓުގައި ބުނީ ބުރާސްފަތި ދުވަސް ނޫން ކޮންމެ ދުވަހަކު ވެސް، ވެކްސިން ކާޑު ހިފައިގެން ދާ ފަރާތްތަކަށް 15 އިންސައްތައިގެ ޑިސްކައުންޓެއް ލިބިގެންދާނެ ކަމަށެވެ.\nއެކި ވައްތަރުގެ ޕިއްޒާ ވިއްކުމުގައި ނަން މަޝްހޫރު ޕިއްޒާ ބޯނާ އިން ކުރި ޓްވީޓުގައި ބުނީ އެ ރެސްޓޯރެންޓުގެ ހުރިހާ އައުޓްލެޓަކުން ވެސް ޓޭކްއަވޭއަށް ނަންގަވާ ޕިއްޒާތަކުން 10 އިންސައްތަ ޑިސްކައުންޓް ލިބޭނެ ކަމަށެވެ.\nމިއީ ރާއްޖޭގައި ވެކްސިން ޖަހާ ފަރާތްތަކަށް ހާއްސަކޮށް މިފަދަ ކަމެއް ފެށި ފުރަތަމަ ދެ ރެސްޓޯރެންޓެވެ.\nހެލްތު ޕްރޮޓެކްޝަން އޭޖެންސީ (އެޗްޕީއޭ) އިން އާންމު ކޮށްފައިވާ ޑޭޓާއަަށް ބަލާއިރު އިއްޔެ އެކަނިވެސް ރާއްޖެއިން 5,085 މީހުންނަށް ވެކްސިން ދީފައި ވެއެވެ. އެއާއެކު ރާއްޖެއިން ޖުމްލަ 80,159 މީހުންނަށް މިހާރު ވަނީ ވެކްސިންގެ ފުރަތަމަ ޑޯޒް ދެވިފައެވެ.\nއެއީ މާލެ ސަރަޙައްދުގައި ވެކްސިން ދިނުމަށް ގާއިމް ކޮށްފައިވާ6ސެންޓަރުން މިހާތަނަށް ޖުމްލަ 59,077 މީހުންނަށް ވެކްސިން ދީފައިވާއިރު އަތޮޅުތެރޭގެ ދެ ސެންޓަރުން މިހާތަނަށް ޖުމްލަ 19,623 މީހަކަށް ވެކްސިން ދީފައި ވެއެވެ.\nޗައިނާއިން ރާއްޖެއަށް އިތުރު އެއްލައްކަ ޑޯޒް ވެކްސިން ހަދިޔާ ކުރަނީ\nކޮވިޑް-19 ވެކްސިން ޖެހުމުން ރޯދަ ގެއްލޭނެތަ؟\nކޮވިޑް-19 ވެކްސިން ޖަހަން ޖެހޭނީ ކޮން އަތަކަށް؟ ވެކްސިންގެ ދެ ޑޯޒް އެއް އަތަކަށް ޖެހޭނެތަ؟


ގައުމު މިނިވަން ކަންމަތީ ދެމި އޮންނާނީ ބޭރުގެ ސިފައިން ތިބެގެން – މަވޯޓާ ޝަރީފް - DhiDaily\nގައުމު މިނިވަން ކަންމަތީ ދެމި އޮންނާނީ ބޭރުގެ ސިފައިން ތިބެގެން – މަވޯޓާ ޝަރީފް\nދިވެހި ރާއްޖޭގެ މިނިވަން ކަމާއި އިސްތިގުލާލަށް ބުރޫ ނާރާ، ގައުމު މިނިވަން ކަންމަތީ ދެމި އޮންނާނީ ބޭރުގެ އަސްކަރީއްޔާގެ ސިފައިން ދިވެހި ބިމުގައި ތިބެގެން ކަމަށް، ރައްޔިތުންގެ މަޖިލީހުގެ މަރަދޫ ދާއިރާގެ އިއްޒައްތެރި މެމްބަރު އިބްރާހިމް ޝަރީފް ވިދާޅުވެއްޖެއެވެ.\nރާއްޖޭގެ މިނިވަން ކަމަށް ބުރޫ އަރާފަދަ ގޮތަކަށް، އަދުގެ ސަރުކާރުން އުތުރު ތިލަފަޅު އެއްބަސް ވުމުގައި އިންޑިއާ ސަރުކާރާއި އެކު ވެފައިވާ އެއްބަސްވުމެއް ކަމަށްބުނާ އެއްބަސް ވުމުގެ ކޮޕީއެއް ވަނީ، އިއްޔެ ދައުރުވާން ފަށާފައެވެ. އެއާއި ގުޅިގެން ގިނަ ބަޔަކު ނުރުހުން ފާޅު ކުރަމުން ދަނިކޮށް، ޑިފެންސް މިނިސްޓްރީން ވަނީ، އެއީ ސައްހަ އެއްބަސް ވުމެއް ނޫން ކަމަށް ބުނެ ބަޔާނެއް ނެރެފައެވެ.\nއިއްޔެ އާއްމު ވި އުތުރު ތިލަފަޅުގެ އެއްބަސް ވުމެއް ކަމަށް ބުނާ އެއްބަސްވުން އާއްމު ކުރި ފަރާތްތަކާއި ދެކޮޅަށް ފިޔަވަޅު އެޅުމަށް، ރައްޔިތުންގެ މަޖިލިހުގެ އަލިފުށީ ދާއިރާ މެންބަރު މުޙައްމަދު ރަޝީދު ހުށައެޅުއްވި ކުއްލި މައްސަލަ އަށް ވާހަކަފުޅު ދައްކަވަމުން ޝަރީފް ވިދާޅުވީ، ގައުމުގެ މިނިވަން ކަމާއި އިސްތިގުލާލަށް ބުރޫ ނާރާ ގައުމު ދެމި އޮންނާނީ، ދިވެހި ބުމުން ބޭރުގެ އަސްކަރިއްޔާ އަށް ތިބުމުގެ ފަހި ފުރުސަތި ތަނަވަސް ކޮށްދީގެން ކަމަށެވެ.\n”ދުނިޔެ މިހާރު އޮތް ގޮތުން، އެގައުމެއްގެ މިނިވަންކަމާއި ސިޔާސަތު ދެމެހެއްޓުމަށް ޓަކައި އެކުވެރި ގައުމުތަކުގެ މެދުގައި އެއްބާރުލުމުގެ އެގްރީމެންޓްތަކާއި އެއްބަސްވުން ހެދުމަކީ އާއްމު ކަމެއް. އަޅުގަނޑުމެންނަށް ވުރެ މާ މުއްސަދި ބައެއް އެކުލެވޭ ތަނެއް ވެސްޓާން ޔޫރަޕަކީ، އަޅުގަނޑު މި އިޝާރާތް ކުރަނީ ނޭޓޯގެ ވާހަކަ. އެކަމަކު އެމެރިކާއާއެކު އެއްބާރުލުމުގެ އެއްބަސްވުމެއްގައި ސޮއި ކޮށްފައިވޭ. އެތަންތަނުގެ މިނިވަންކަމާ އިސްތިގުލާލަށް ގެއްލުންވާ ކަމެއް މެދުވެރި ވެފައެއް ނުވޭ.“ ޝަރީފް ވިދާޅުވިއެވެ.\nމީގެ އިތުރުން ޝަރީފް ވިދާޅުވީ، އިންޑިއާ ކަނޑުގެ ސިޔާދަތާއި ރައްކާތެރި ކަމާއި އަދި ސެކިއުރިޓީ ބެލެހެއްޓުމަށް ޓަކައި އެހެން ގައުމުތަކުގެ ސެކުއިރިޓީ ބެލެހެއްޓުމަލޯ ކޮންމެހެންވެސް ކުރަން ޖެހޭ ކަމެއް ކަމަށާއި، އެކަންކޮށްގެން ދިވެހި ރާއްޖޭގެ މިނިވަންކަމާއި ސިޔާދަތު ދެމެހެއްޓޭނެ ކަމަށެވެ.\nއިއްޔެ އާއްމުވި އުތުރު ތިލަފަޅުގެ އެއްބަސް ވުމުގެ ދަށުން އިންޑިއާ އަސްކަރިއްޔާ އަށް ރާއްޖޭގައި 30 އަހަރު ހަތިޔާރާއި އެކު ތިބެވޭއިރު، އެއްވެސް ޓެކްސް އެއް އަދި ޖޫރިމަނާއެއް ނުނެގޭނެ ކަމަށް ވަނީ ބުނެފައެވެ. އަދި ދެފަރާތުން ވަކި ގޮތެއް ނުނިންމާނަމް އެއްބަސްވުން އިތުރު 30 އަހަރަށް ދެމިގެން ދާނެ ކަމަށްވެސް ވަނީ ބުނެފައެވެ.\nމި އެއްބަސް ވުމާއި ގުޅިގެން ގިނަ ބަޔަކު ދަނީ ނުރުހުން ފާޅު ކުރަމުންނެވެ. އަދި މިއީ ސީދާ އަދުގެ ސަރުކާރުން ގައުމު ވިއްކާލުމަށް ކުރާ ކަމެއް ކަމަށްވެސް ގިނަ ބަޔަކު ދަނީ ބުނަމުންނެވެ.\nސަރީފުމެން ދޯ ތި ގައުމީ ދިފާއީ ބާރުގެ އަގުވައްޓާލަނީ . އިންޑިޔާސިފައިން މިތާ ނެތިއްޖެއްޔާ ގައުމުމިނިވަންކަންމަތީ ބޭއްވޭނެ ކަމާމެދު ޝައްކުއުފައްދަނީ. އެހެންވީމާ އަގުވައް ޓާލައިގެން ފިޔަވަޅުއަޅަންވީ ބޭރުގެސިފައިން މިތާތިބެންޖެހޭނެކަމަށް އެބުނާ މީހުންނާދޭތެރޭ.\nއެހެންވިއްޔާ ހަމައެކަނި އިންޑިއާއަށް ބަރޯސާނުވެ ދުނިޔޭގެ ހަތަރުބިތުން މިރާއްޖެ ބަލަހަށްޓަން އަސްކރީ މަރުކަޒް ހަދައިގެން މީހުން.ބައިތިއްބަންވީނު؟\n800އަހަރު މިގައުމު ކުރިއަށް އފިޔައީ ބޭރު ގައުމެއްގެ ސިފައިން މިގުމުގަ ތިބެގެންތޯ؟


vnews - Mudhalu zakat ge gothugai midhiya aharu 62.9 million rufiyaa libijje\nމުދަލު ޒަކާތުގެ ގޮތުގައި މިދިޔަ އަހަރު 62.9 މިލިއަން ރުފިޔާ ލިބިއްޖެ\nމީރާގެ މައި އޮފީސް -- ވީފޮޓޯ: ޔޫސުފް ސޮފްވާން (ސޮއްޕެ)\nމުދަލު ޒަކާތުގެ ގޮތުގައި މިދިޔަ އަހަރު 62.9 މިލިއަން ރުފިޔާ ލިބިފައިވާ ކަމަށް މޯލްޑިވްސް އިންލެންޑް ރެވެނިއު އޮތޯރިޓީ (މީރާ)އިން ހާމަކޮށްފި އެވެ.\nމީރާ އަށް މިދިޔަ ޑިސެމްބަރު މަހު ލިބުނު އާމްދަނީގެ ތަފްސީލްތައް އެ އޮތޯރިޓީން ހާމަކޮށްފައިވާއިރު މުދަލުގެ ޒަކާތުގެ ގޮތުގައި މިދިޔަ އަހަރު 62.9 މިލިއަން ރުފިޔާ ލިބިފައިވާ ކަމަށް ދައްކަ އެެވެ. އެގޮތުން މުޅި އަހަރުގެ ތެރޭގައި މުދަލު ޒަކާތުގެ ގޮތުގައި ލިބުނު އަދަދުގެ ތެރެއިން 62.5 މިލިއަން ރުފިޔާ ލިބުނީ ދިވެހި ރުފިޔާ އިންނެވެ. އެމެރިކާ ޑޮލަރުގެ ގޮތުގައި މިދިޔަ އަހަރު ލިބިފައިވަނީ 12128 ޑޮލަރެވެ.\nމީރާއަށް މުދަލު ޒަކާތުގެ ގޮތުގައި މިދިޔަ ޑިސެމްބަރު މަހު ލިބިފައިވަނީ 5.1 މިލިއަން ރުފިޔާ އެވެ.\nމީރާ އަށް މިދިޔަ އަހަރު މުދަލުގެ ޒަކާތުގެ ގޮތުގައި 62.9 މިލިއަން ރުފިޔާ ލިބިފައިވާއިރު މިއީ 2016 ވަނަ އަހަރު މުދަލު ޒަކާތުގެ ގޮތުގައި ލިބުނު އަދަދަށް ވުރެ 26.95 މިލިއަން ރުފިޔާ އިތުރު އަދަދެކެވެ. މީރާ އަށް މުދަލު ޒަކާތުގެ ގޮތުގައި 2016 ވަނަ އަހަރު ލިބިފައިވަނީ 35.9 މިލިއަން ރުފިޔާ އެވެ.\nމުދަލު ޒަކާތް ބަލައިގަތުމުގެ ހުރިހާ ކަމެއް އިސްލާމިކް މިނިސްޓްރީން ކުރަމުން ދަނިކޮށް، މުދަލު ޒަކާތް ބަލައިގަތުމުގެ ހުރިހާ ކަމެއް މީރާ އިން ކުރާ ގޮތަށް ހަމަޖައްސާ އެކަމުގެ އެއްބަސްވުމުގައި އިސްލާމިކް މިނިސްޓްރީއާ މީރާއާ ދެމެދު ސޮއިކުރީ 27 މާޗް 2016 ގައެވެ. މިއެއްބަސްވުމުގެ ދަށުން މީރާއިން މުދަލު ޒަކާތް ބަލައިގަންނަން ފެށީ 1 ޖުލައި 2016 ވަނަ ދުވަހުން ފެށިގެންނެވެ.\nމުދަލު ޒަކާތުގެ ނިސޯބުގެ ގޮތުގައި މިދިޔަ އޮކްޓޫބަރު މަހުން ފެށިގެން ކަނޑައަޅާފައިވާ އަދަދަކީ 4950.40 ރުފިޔާ އެވެ.\nއެމީހެއްގެ މުދަލުގައި ނިސާބު ހަމަވާތާ އަހަރެއް ވުމުން މުދަލު ޒަކާތް ދެއްކުމަކީ ކޮންމެ މީހަކަށްވެސް ވާޖިބު ކަމެކެވެ.


Hithadhoo Uthuru Dhaairaa Addu City\nސ. ހިތަދޫ ފާޒް މުހައްމަދު އިބްރާހިމް ދީދީ އާއި ޝާނާ ހައްވާ ދީދީގެ ދޮށީ ދަރިކަލުން އަހުމަދު މުހައްމަދު ނުވަތަ މަޝްހޫރު ނަމުން ނަމަ ފަޒާ އަހުމަދުގެ ތައާރަފަކަށް ވެސް އޭނާ ވިދާޅުވަނީ "މަށަކީ އައްޑޫ ދެކެ ލޯބިވާ އައްޑޫވަންތަ މީހެއް" ކަމަށެވެ. އޭނާ އަކީ އައްޑޫ ހިތަދޫ އަށް އާ މޫނެއް ނޫނެވެ. ފަޒާ އަހުމަދޭ ބުނުމުން ނޭނގޭނެ އައްޑޫ ރައްޔިތަކު ހުންނާނެކަމާ މެދު ޝައްކެވެ.\nއަހުމަދުގެ ތައުލީމީ ހަޔާތް ފެއްޓެވީ އައްޑޫ ތައުލީމީ މަރުކަޒުންނާއި އައްޑޫ ނޫރާނީ ސްކޫލުންނެވެ. އޭގެ ފަހުން މަތީ ތައުލީމް ހާސިލް ކުރެއްވީ ބިޒިނަސް އެންޑް އެކައުންޓިންގެ ދާއިރާ އިންނެވެ.\nއައްޑޫ ތަރައްގީކޮށްގެން ނޫނީ ރާއްޖޭ ތަރައްގީއެއް ނުވާނެ\nއަހުމަދު ވިދާޅުވާ ގޮތުގައި އައްޑޫ ތަރައްގީކޮށް އައްޑޫގައި ތިބި ފަންނުވެރި ހުނަރުވެރި ގާބިލު މީހުންނަށް ފުރުސަތު ލިބި އިގުތިސާދީ ތަނބަކަށް ހަދައިގެން ނޫނީ ރާއްޖެ އަށް ބީޕީޓީ އަދި ޖީއެސްޓީން ވެސް ކުރިއެރުން ނުހޯދޭނެ އެވެ. އައްޑޫން ދައްކާ ބީޕީޓީ އާއި ޖީއެސްޓީން ވެސް އައްޑޫ އަށް ހިއްސާ ދޭން ޖެހޭ ކަމަށް އަހުމަދު ވަކާލާތު ކުރައްވަ އެވެ. މިކަން މިގޮތަށް ހަދައިގެން ނޫނީ ލާމަރުކަޒީ ވެސް ނުހިންގޭނެ ކަމަށް އަހުމަދު ވިދާޅުވެ އެވެ.\n"މި ކަމަށް އޮތް ހައްލަކީ ރައްޔިތުން މަޖިލިސް ޒިންމާދާރުވުން. އެކަމަށް އޮތް ހައްލަކީ ރައްޔިތުން ފޮނުވާ މަންދޫބުން އަމާނާތްތެރިވުން. ތެދުވެރިކަމާ އެކު މަސައްކަތް ކުރުން،" އަހުމަދު ވިދާޅުވި އެވެ.\nއައްޑޫގެ ބޮޑު އާބާދީ ބޭނުންކޮށްގެން ސަރުކާރުން ރާއްޖެ ތަރައްގީ ކުރަން ޖެހޭ ކަމަށް އޭނާ ގަބޫލް ކުރައްވަ އެވެ. ސިޔާސީ ގޮތުން އައްޑޫ އަށް ލިބޭ އެންމެ ބޮޑު ހަތިޔާރަކީ އައްޑޫގެ އާބާދީ ކަމަށް އަހުމަދު ދެކެވަޑައިގަންނަވަ އެވެ. އައްޑޫގެ އާބާދީ ބޭނުންކޮށްގެން ތަރައްގީ ހޯދޭނެ ކަމަށާއި އޭނާގެ އެންމެ ބޮޑު މަސްއޫލިއްޔަތަކަށް ވާނީ އެންމެން އެކުގައި ގޮސް އައްޑޫ މީހުން އެދޭ ތަރައްގީ ހޯދައިދިނުން ކަމަށް ވިދާޅުވި އެވެ.\n"ހިތަދޫ އުތުރު ދާއިރާ ތަރައްގީ ކުރެވޭނީ އައްޑޫ ތަރައްގީ ކޮށްގެންނެއް ނޫން. އައްޑޫ ތަރައްގީ ކުރެވޭނީ ރާއްޖެ ތަރައްގީކޮށްގެންނެއް ނޫން. އެކަމަކު ރާއްޖެ ތަރައްގީ ކުރެވޭނީ އައްޑޫ ތަރައްގީކޮށްގެން،" އަހުމަދު ވިދާޅުވި އެވެ. "އައްޑޫ ބައިބައިކޮށް ބޭއްވުމަކީ އެއް ބަޔަކު ވިސްނާ ގޮތް. އެކަމަކު އައްޑޫ މީހުން އަބަދު މުޒާހަރާގައި މަގުމަތީގައި ތިބެވޭކަށް ނެތް. އައްޑޫ މީހުން އެދޭ ތަރައްގީ ލިބޭނީ އެންމެން އެކައްޗެއް ކިޔައިގެން އެންމެން އެއް ހަށިގަނޑަކަށްވެގެން."\nއައްޑޫ މީހުން އެންމެ ފަރިތަ ކަމަކީ ލިބޭ މުސާރަ މާލޭ މީހުންނަށް ކުއްޔަށް ދިނުން\nއައްޑޫ މީހުން ކުރާ އެންމެ ފަރިތަކަމަކީ ކޮންމެ މަހަކު ލިބޭ މުސާރަކޮޅު މާލޭ މީހުންނަށް ކުއްޔަން ދެއްކުން ކަމަށް އަހުމަދު ވިދާޅުވި އެވެ. ވޭތުވެދިޔަ ފަންސާހަކަށް އަހަރު ވެސް ކަންހިނގާފައި ވަނީ އެގޮތަށް ކަމަށް އޭނާ ވިދާޅުވި އެވެ.\n"މުސާރަ ނަގައިގެން އައިސް ގުނާލައިފައި ކުލި ދައްކަން ދޭ ވަގުތު ކުރާ އަސަރު އިހްސާސް ކުރެވޭނީ އެ ހާލަތު ދިމާވާ މީހަކަށް،" އަހުމަދު ވިދާޅުވި އެވެ.\n"މި ހުރިހާ ކަމެއް ހައްލު ކުރަން ވިޝަން އައްޑޫ، ނަލަ ފެހި އައްޑޫ ކިޔާ ފޮތެއް ނެރެފި. އައްޑޫ ޑިވެލޮޕްމަންޓް އޮތޯރިޓީ އުފައްދައިފި. މި ފަހަރު ވެރިކަމަށް އަންނަން އައްޑޫ މީހުންގެ ޚިޔާލު ހޯދައިގެން ލިޔުނު ފޮތަށް ކިޔަނީ އައްޑޫ ވައުދު ނާމާ. މިހާރު ވައުދު ނާމާ އެއްވެސް ނެތް. މިހާރު އޮތީ އެޖެންޑާ 19 ގެ ދަށުން އައްޑޫ ތަސައްވަރު،" އަހުމަދު ވިދާޅުވި އެވެ.\n"އައްޑޫ މީހުން މިހާރު އެބަ ވިސްނަން ޖެހޭ ތިމަންނަމެން އަބަދު ތިބޭނީ މިގޮތަށް ފޮތް ލިޔެލިޔެތޯ ނޫނީ އެކަމަށް ރައްޔިތުންގެ ހައްގުގައި ވާހަކަ ދައްކާ، ވަކާލާތުކޮށްގެން ކިތަންމެ ކުޑަ މިންވަރެއް ވެސް ހާސިލްވާނެ ބަޔަކު ރައްޔިތުން ތަމްސީލް ކުރަން އައްޑޫގެ ފިކުރާއި އައްޑޫގެ ވިންދު އެނގޭ ކަހަލަ ބަޔަކު އެކަހަލަ މަގާމުތަކަށް ފޮނުވައިގެން ކޮންމެވެސް މިންވަރެއް ނަމަވެސް ހާސިލް ކުރެވޭތޯ ބަލަން،" އަހުމަދު ވިދާޅުވި އެވެ.\nއަތޮޅުގެ ކުރިއެރުމަށް ކުރެވުނު މަސައްކަތާއި ވިޔަފާރީގައި ލިބުނު ކާމިޔާބީ\nތައުލީމީ ހަޔާތަށް ފަހު ރަށަށް ބަދަލުވެ ވަރަށް ހަނިގޮތަކަށް ފެށި ވިޔަފާރި އަތޮޅުގައި އެންމެ ނަންހިނގާ އެއް ވިޔަފާރިއަށް ބަދަލުވެގެން ދިޔައިރު އައްޑު އަތޮޅަށާއި އެ ދާއިރާގެ ގިނަ ބަޔަކަށް އެކި ގޮތްގޮތަށް އެއީ ލިބުނު ލުއި ފަސޭހަ އެކެވެ. ރާއްޖޭގައި މަޝްހޫރު ވިޔަފާރީގެ އާއިލާއަކަށް ނިސްބަތްވި ނަމަވެސް އަހުމަދު ނިންމެވީ ރަށަށް ބަދަލުވެ ބައްޕަގެ ވިޔަފާރީގައި ކުރިއަށް ވަޑައިގަތުމަށެވެ. އަހުމަދު ވަނީ އައްޑޫ ސިޓީގެ ވިޔަފާރިވެރިން ހިމެނޭ ވިޔަފާރިވެރިންގެ ޖަމިއްޔާއެއް އުފެއްދުމަށްޓަކައި ވެސް ވަރަށް ގިނަ މަސަކަތް ކުރައްވައިފަ އެވެ.\nސިޔާސީ ވިސްނުމާއި ޚިޔާލާއި ފިކުރު އަހުމަދުގެ ހިތުގައި އުފެދެން ފެށީ އޭނާގެ އުމުރުން ވަރަށް ޅަފަތުގަ އެވެ. އެއީ ކުރީގެ ރައީސް މައުމޫން އަބްދުލްގައްޔޫމްގެ ވެރިކަން ބަދަލުކޮށް، އޭރުގެ މިނިސްޓަރެއްގެ ގޮތުގައި ހުންނެވި އިލްޔާސް އިބްރާހިމް ވެރިކަމަށް ގެނައުމަށް މަސައްކަތް ކުރިކަމުގެ ތުހުމަތުގައި އަހުމަދުގެ ބައްޕަ ސ. ހިތަދޫ، ފާޒް، މުހައްމަދު އިބްރާހިމް ދީދީ ކަށި ބިޑީގައި 42 ދުވަސް ވަންދެން ކުޑަ ގޮޅީގައި ބާއްވައި، އެ މައްސަލަ ސާބިތުކޮށް 11 އަހަރަށް އުތުރުގެ ރަށަކަށް އަރުވާލުމުން އާއިލާގެ ތެރޭގައި އޮތް ނުތަނަވަސް ކަމާއި ހިތްދަތިކަމުގެ ތެރެއިންނެވެ.\nސިޔާސީ މައިދާނުގައި އަހުމަދު އަމަލީ ގޮތުން ހަރަކާތް ތެރިވާން ފެށީ ސިޔާސީ ވާހަކަ އާއި އެ މީހެއްގެ ހިޔާލާއި ފިކުރު ފާޅުކުރުން ވަރަށް ހަނިކޮށްފައިވާ ދުވަސްވަރެއްގަ އެވެ. އެހެންކަމުން ސިއްރުން ރައްޓެހިންނާއި އެކު ޚިޔާލު ބަދަލު ކުރެވި ސައި މޭޒު ފަދަ ބައްދަލުވުންތަކުގައި މިފަދަ ވާހަކަތައް ދެކެވުނަސް އަމަލީ މަސައްކަތް ފެށުނީ ސިޔާސީ ޕާޓީއެއްގެ ގޮތުގައި އެމްޑީޕީ ރަޖިސްޓްރީ ކުރުމަށް ފެށުނު މަސައްކަތުންނެވެ. މިގޮތުން 2005 ވަނަ އަހަރު އެ ޕާޓީ އުފެދުމާ އެކު ޕާޓީއާ ގުޅިވަޑައިގެން މެމްބަރުން އިތުރުކޮށް ޚާއްސަކޮށް އައްޑޫ އަތޮޅުގައި ޕާޓީގެ ވަރަށް ގިނަ ހަރަކާތްތަކުގައި އިސްވެ ސާބިތުކަމާ އެކު ކުރަން ޖެހުނު މަސައްކަތް ފަސްޖެހުމެއް ނެތި ކުރައްވާފައިވެ އެވެ. މި ގޮތުން ފާހަގަކުރެވޭ ހަރަކާތްތަކުގެ ތެރޭގައި ގާނޫނު އަސާސީ ތަސްދީގު ކުރުން އަވަސް ކުރަން ބާރު އެޅުމުގެ ގޮތުން "ނަމޫނާ" ދޯނިން މާލެ ވަޑައިގަތުމުން ދޫނިދޫ ކުޑަ ގޮޅީގައި ބަންދުކުރި އެވެ. އައްޑޫގައި ބޭއްވި ސިޔާސީ ހަރަކާތް "ހިނިކް" ބުރުގައި ބައިވެރިވެވަޑައިގެންނެވި އެވެ.\nއަހުމަދުގެ ސްކޫލް ދުވަސްރު ޕޯޑިއަމްތަކުން ނުފެނުނު ނަމަވެސް ސިޔާސީ މާއިދާނަށް ނުކުމެވަޑައިގެން ކުރައްވަމުން ގެންދެވި އިސްލާހީ މަސައްކަތުގައި ވާހަކަ ދައްކަވަން ޖެހުމުން ފަސްޖެހިވަޑައިނުގެން ޕޯޑިއަމްއަށް ވެސް އަރާވަޑައިގަތެވެ. އެގޮތުން ޖަލްސާއެއްގައި ފުރަތަމަ ވާހަކަ ދެއްކެވީ އެމްޑީޕީ އައްޑޫ މައި ހަރުގޭގަ އެވެ. އެމްޑީޕީގެ ފުރަތަމަ ކޮންގްރެސްގައި އައްޑޫ ތަމްސީލް ކުރައްވައި އޭނާ ވާހަކަ ދެއްކެވި އެވެ. ރައީސް މުހަައްމަދު ނަޝީދު ރާއްޖޭގެ ރައީސުލްޖުމްހޫރިއްޔާ ކަމަށް ފުރަތަމަ ފަހަރަށް ވާދަ ކުރުމަށް ބޭއްވި ލޯންޗިން (ފުރަތަމަ ފިޔަވަޅު) ގައި ބައިވެރިވެވަޑައިގެން ރައީސް ނަޝީދާ އެކު ކަލާފާން ސްކޫލްގައި ވާހަކަ ދެއްކެވި އެވެ.\nރައްޔިތުންގެ މަޖިލީހަށް ކުރިމަތިލެއްވީ ކީއްވެ؟\nގައުމިއްޔަތުގެ ފުން ކުލުނާއި ރަށްވަންތަ ކަމަށާއި އައްޑު އަށް އަބަދުވެސް ދެވިފައިވާ ފުން ލޯތްބެއްގެ ސަބަބުން ރައްޔިތުންގެ މަޖިލީހުގެ ދާއިރާ އށް ކުރިމަތިލެއްވީ ކަމަށް އަހުމަދު ވިދާޅުވި އެވެ.\n"މިފަދަ ނިންމުމެއް ނިންމީ ރާއްޖޭގެ އެހެން އަތޮޅުތަކަށާއި ރަށްށަށް ނިސްބަތުން އައިސްފައިވާ ކުރިއެރުމާއި ތަރައްގީ ލޮލުން ދެކި އަތުން ހިފުމަށް ފަހު އެފަދަ ތަރައްގީ ރައްޔިތުންގެ މަޖިލީހުގެ ތެރޭން ލައިފައި އައްޑޫ ސިޓީ އަށް ވެސް ގެނެސް ދިނުމުގެ މާތް ނިޔަތާ އެކު އެފަދަ ބިނާކުރަނިވި ޚިޔާލާއި ތަސައްވަރު ހިތުގައި އުފެދިފައިވާލެއް ބޮޑުކަމުން،" އަހުމަދު ވިދާޅުވި އެވެ.\nތަރައްގީ އަކީ ރައްޔިތުން ހޮވާ މެމްބަރުގެ ޖީބުން ކުރާ ކަމަކަށް ނުވިއަސް ލިބޭ ހައިސިއްޔަތު ބޭނުން ކޮށްގެން ތެދުވެރިކަމާއި އިހުލާސްތެރި ކަމާ އެކު މަސަކަތް ކޮށްފި ނަމަ ކިތަންމެ މައްސަލަތަކަކަށް ހައްލު ހޯދި ދާނެކަމަށް އަހުމަދު ގަބޫލު ކުރައްވަ އެވެ. އައްޑޫ ސިޓީ އަދި ޚާއްސަކޮށް ހިތަދޫ އުތުރު ދާއިރާ އަށް ވެސް ދިމާވެފައިވާ މައްސަލަތައް ފާހަގަކޮށް ސަރުކާރުގެ ކަމާބެހޭ އިދާރާތަކުގެ ސަމާލުކަމަށް ގެނެސް، އެކިއެކި މިނިސްޓްރީތަކުގެ މިނިސްޓަރުންނާއި ބައްދަލުކޮށް އެފަދަ ކަންތައްތައް ހައްލު ކުރެވޭނެ ގޮތްތަކެއް ހޯދުމާ އަދި ކަންތައް ނުކުރެވި ދިގުލައިގެން ދާނަމަ ރައީސުލް ޖުމްހޫރިއްޔާ އަށް ހުށަހަޅައިގެން މައްސަލަތަކަށް ހައްލު ހޯދުމަށް މަސައްކަތްކުރާނެ ކަމަށް އަހުމަދު ވިދާޅުވެ އެވެ.\nމާލީ ބަޔާން ހުށަހެޅުމުން މެންބަރުގެ ނަޒާހަތްތެރިކަން ސާފެއް ނުވޭ\n"މާލީ ބަޔާން ހުށަހަޅާއިފިންތޯ؟" އެ ސުވާލުގެ ޖަވާބު ތަންކޮޅެއް ދިގުކޮށް އޭނާ ދެއްވި އެވެ.\n"އަޅުގަނޑުގެ މާލީ ބަޔާން ހުށަހަޅާނެ، އެއީ އެއްވެސް ޝައްކެއް އޮތް ކަމެއް ނޫން،" އަހުމަދު ވިދާޅުވި އެވެ. "ވަކި ޕާޓީއެއް ނުކިޔާ ގިނަ ބަޔަކު އެވަނީ މާލީ ބަޔާން ހުށަހަޅާފައި. ކެންޑިޑޭޓުންނަށް މާލީ ބަޔާން ހުށަޅަން އަދި ގާނޫނީ ގޮތުން ލާޒިމެއް ނޫން. އެކަމަކު މަޖިލިސް މެންބަރުންނަކީ އޭގެ ޒާތުގައި މާލީ ބަޔާން ހުށަޅަން ޖެހޭ މީހުން. މީގެ ޕޮއިންޓަކީ މިއީ އެއްވެސް ތަނަކުން އެޕްރޫވްކުރާ އެއްޗެއް ނޫން. ކޮންމެ މީހަކު ވެސް ބުނަނީ އަމިއްލަ އެކައުންޓުގައި ހުރީ މިހާ ވަރޭ. މާލީ ބަޔާން ހުށަހަޅާފައި ތިބި ގިނަ މެންބަރުންނަކީ މިހާރު ވެސް ހިނގާ މަޖިލީހުގައި ތިބި މެންބަރުން. އެ މެންބަރުން މާލީ ބަޔާން ހުށަހެޅުމުން އެ މީހުންގެ ނަޒާހަތްތެރިކަން އެއްގޮތަކަށް ވެސް ސާފެއް ނޫން."\nސަބަބުތަކަށް އިޝާރާތް ކުރައްވާ އަހުމަދު ވިދާޅުވީ މި ހިނގާ މަޖިލީހަކީ ދިވެހި ރާއްޖެ އަށް ދިމާވި ހުރިހާ މައްސަލަތަކެއްގައި އެންމެ ބޮޑަށް ޒިންމާ ނަގަން ޖެހޭ އެއް ފަރާތް ކަމަށެވެ. އޭގެ ތެރޭގައި އެ މެންބަރުންގެ ވެސް ތާއީދާ އެކު އޭރުގެ ނައިބް ރައީސް ބޭރުކޮށްލައި އިތުރު ނައިބް ރައީސެއް ގެނެސް ސުޕްރީމް ކޯޓް ރޫޅާލުން ފާހަގަ ކުރެއްވި އެވެ. މީގެ އިތުރުން މެންބަރުންގެ ތާއީދާ އެކު އެމްއެމްޕީއާރުސީ މައްސަލައިގައި އޮޑިޓާ ޖެނެރަލް ބޭރުކޮށްލައި ހަމަ އެ މެންބަރުން ވޯޓު ދީގެން ބޭރު މީހުންނަށް ބިން ވިއްކޭ ގޮތް ވެސް ހެދިކަން ފާހަގަ ކުރެއްވި އެވެ.\n"އެހެންވީމާ ހުށަހަޅާ މާލީ ބަޔާނަކުން ނަޒާހަތްތެރިކަމެއް ނުފެނޭ. ނަޒާހަތްތްތެރކަން ރައްޔިތުން ބަލަންވީ ހުށަހަޅާ މާލީ ބަޔާނަކުން ނޫން. ކަންކޮށްފައި އޮތް ގޮތަށް ބަލަންވީ. ހުރިހާ ބޭފުޅުން ވެސް މާލީ ބަޔާން ހުށަހަޅާފައި ރައްޔިތުންނަށް ދައްކަނީ ތިމަންނަމެން ވަރުގެ ސާފު ބަޔަކު ނެތް ކަމަށް. އެކަމަކު ކަން ހިނގާފައިވާ ގޮތަށް ރައްޔިތުން އެބަ ޖެހޭ ވިސްނަން. މާލީ ބަޔާނަކުން އެއްވެސް ބައެއްގެ ހުރި ތެދުވެރިކަމާއި އިޚްލާސްތެރިކަމެއް ނޭނގޭ. އެތަނަށް (މަޖިލީހަށް) ފޮނުވަންވީ ރައްޔިތުންގެ ޝުއޫރާއި އިހްސާސްތައް އެނގޭ ތެދުވެރި އީމާންތެރި ބައެއް. އޭރުން އަޅުގަނޑުމެން މި އެދޭ ރާއްޖެ ހޯދޭނީ،" އަހުމަދު ވިދާޅުވި އެވެ. "ހަމަ ޔަގީނުން ވެސް އަޅުގަނޑުގެ މާލީ ބަޔާނެއްވިއަސް ޒާތީ ބަޔާނެއްވިއަސް ރައްޔިތުންނަށް އެނގޭނެ. އަޅުގަނޑޭ ކިޔައިގެން ދެއްކޭނެ ހަމަ އެއްވެސް ވާހަކައެއް ނޯންނާނެ.! އެއަށްވުރެ ރައްޔިތުންނަށް އަޅުގަނޑު ސާފުވާނެ."\nތަރައްގީ ހާސިލް ކުރެވޭނީ މެންބަރުގެ ދުރު ވިސްނުމުން\nހިތަދޫ އުތުރު ދާއިރާ އަށް އަހުމަދު ކުރިމަތިލެއްވީ އައްޑޫ ތަރައްގީ ކުރުމުގެ ފުރިހަމަ ތަސައްވަރެއް އޮވެގެންނެވެ. އޭނާގެ ބަހުން ނަމަ ރައްޔިތުންގެ މަޖިލީހަށް ކުރިމަތިލެއްވީ ރަށްވަންތަ ހިތުގައި އަތޮޅަށް އޮތް ލޯތްބެއްގެ ސަބަބުންނެވެ. އަހުމަދު ގަބޫލް ކުރައްވާ ގޮތުގައި ތަރައްގީ ހާސިލް ކުރެވޭނީ އެބައެއް ތަމްސީލް ކުރާ މެންބަރެއްގެ ދުރުވިސްނުމުގެ ސަބަބުންނެވެ. އެގޮތަށް ވިސްނާ މެންބަރުންގެ ދާއިރާތަކަށް ލިބިފައިވާ ކުރިއެރުން މިސާލަކަށް އަހުމަދު ނަންގަވަ އެވެ.\nއެކަން ކުރަން ގާނޫނީ ގޮތުން މާ މައްޗަށް ކިޔަވައިގެން ހުރި މީހެއް ނުވަތަ ޕީއެޗްޑީ ނަގައިގެން ހުރި މީހެއް ބޭނުން ނުވާކަމަށް އަހުމަދު ވިދާޅުވި އެވެ. އެކަން ކުރަން އޭނާ ގަބޫލް ކުރައްވާ ގޮތުގައި ބޭނުން ވަނީ މަޖިލީހަށް ބަރާބަރަށް ގޮސް ދާއިރާގެ ރައްޔިތުންގެ ހައްގުގައި ވަކާލާތުކޮށް މަޖިލީހުގެ މަސައްކަތުގައި ބައިވެރިވެ ރައްޔިތުންގެ ހައްގުގައި މަސައްކަތް ކުރާނެ ދުރު ވިސްނޭ، ހެޔޮ ގޮތް ނިންމައިދޭނެ މީހެކެވެ. އެ މީހަކީ އަހުމަދު ގަބޫލް ކުރާ ގޮތުގައި އޭނާ އެވެ. ފަޒާ އަހުމަދެވެ. ހިތަދޫ އުތުރު ދާއިރާގެ ކެންޑިޑޭޓް ނަމްބަރު އެކެކެވެ.\nMDP Hithadhoo Medhu Dhaairaa View Profile


Cabinet ah party thakun nan fonuvan Ibu edhivadaigenfi\nއިބޫ: ކެބިނެޓަށް ނަން ފޮނުވުމަށް ވަނީ އެދިވަޑައިގެންފަ - މުހައްމަދު އަފްރާހް | އަވަސް\nއިންތިހާބީ ރައީސް އިބްރާހިމް މުހައްމަދު ސޯލިހު، އިބޫގެ ކެބިނެޓްގައި ހިމަނަން ޕާޓީތަކުން ބޭނުންވާ ނަންތައް ފޮނުވުމަށް އެމަނިކުފާނު އެދިވަޑައިގެންފި އެވެ.\nކޯލިޝަންގެ އިސް ބޭފުޅަކު މިއަދު "އަވަސް"އަށް ވިދާޅުވި ގޮތުގައި ކެބިނެޓްގައި ހިމަނަން ޕާޓީތަކުން ބޭނުންވާ ބޭފުޅުންގެ ނަންތައް ފޮނުވައިދިނުމަށް އިބޫ އެދިވަޑައިގެންފައިވާތީ ޕާޓީތަކުން މިހާރު އެ މަސައްކަތް ދަނީ ކުރަމުންނެވެ. ޕާޓީތަކުން ފޮނުވާ ނަންތަކާމެދު ގޮތް ނިންމަވާނީ އިންތިހާބީ ރައީސް އިބޫ އެވެ. ނަމަވެސް މިކަމާ ގުޅޭ ރަސްމީ ބަހެއް އެއްވެސް ޕާޓީއަކުން ނުލިބެ އެވެ.\nމި މަހުގެ 17 ވަނަ ދުވަހު އިބޫ ރައީސް ކަމުގެ ހުވާ ކުރައްވާއިރު ކެބިނެޓް ވަނީ ކޯލިޝަންގެ ޕާޓީތަކަށް ބަހާލާފަ އެވެ. އެގޮތުން ކެބިނެޓްގެ އެންމެ ބޮޑު ޕަސެންޓް ދީފައިވަނީ އެމްޑީޕީއަށެވެ. އެގޮތުން އެ ޕާޓީއަށް ކެބިނެޓްގެ 40 ޕަސެންޓް ވަނީ ދީފަ އެވެ.\nޖުމްހޫރީ ޕާޓީއަށް ކެބިނެޓްގެ 25 ޕަސެންޓް ދީފައިވާއިރު ކުރީގެ ރައީސް މައުމޫން އަބްދުލްގައްޔޫމަށް ވަނީ 20 ޕަސެންޓް ދޭން ނިންމާފަ އެވެ. އަދާލަތު ޕާޓީއަށް ދޭން ނިންމީ ކެބިނެޓްގެ 15 ޕަސެންޓެވެ. އިބޫގެ ކެބިނެޓްގައި 22 މިނިސްޓަރުން ތިއްބަވާނެ އެވެ. އެއީ ބަންޑާރަ ނައިބު ނުހިމަނަ އެވެ.\nކޯލިޝަންގެ ބޭފުޅާ ވިދާޅުވި ގޮތުގައި މިނިސްޓްރީތައް ބަހަން ނިންމާފައިވަނީ ކެޓަގަރީތަކެއް ހެދުމަށްފަހު ކޮންމެ ކެޓަގަރީއަކުން ވެސް ހަތަރު ޕާޓީއަށް މިނިސްޓްރީތައް ލިބޭ ގޮތަށެވެ.\nއެމްޑީޕީ ރައީސް މައުމޫން އަބްދުލްގައްޔޫމް އަދާލަތު ޕާޓީ + ޖުމްހޫރީ ޕާޓީ އިދިކޮޅު ފަރާތްތައް ރައީސް އިބްރާހިމް މުހައްމަދު ސޯލިހު


India ge eheegai Fuvahmulaku gai swimming pool eh alhanee\nއިންޑިއާގެ ހިލޭ އެހީގެ ދަށުން ފުވައްމުލަކުގައި ސްވިމިން ޕޫލެއް އެޅުމަށް މަޝްވަރާކުރަނީ-- ފޮޓޯ: ޔޫތު މިނިސްޓަރު\nއިންޑިއާ ސަރުކާރުގެ ހިލޭ އެހީގެ ދަށުން ފުވައްމުލަކު ސިޓީގައި ސްވިމިން ޕޫލެއް އެޅުމާ ބެހޭ ގޮތުން މަޝްވަރާކޮށްފި އެވެ.\nޔޫތު މިނިސްޓަރު އަހުމަދު މަހްލޫފް ކުރެއްވި ޓްވީތެއްގައި ވިދާޅުވެފައިވަނީ ފުވައްމުލަކު ސިޓިގެ އެކި ދާއިރާތަކުގެ މަޖިލިސް މެންބަރުންނާއި އިންޑިއާ ހައިކޮމިޝަންގެ އިސް ބޭފުޅުންނާއެކު އެ ސިޓީގައި ސްވިމިންގ ޕޫލެއް އެޅުމަށް ކުރަން ޖެހޭ މަސައްކަތްތަކާ ގުޅޭގޮތުން މަޝްވަރާ ކުރައްވާފައިވާ ކަމަށެވެ.\nފުވައްމުލަކުގައި ޕޫލެއް އެޅުމަށް މަޝްވަރާ ކުރަމުންދާއިރު މިއީ މިހާތަނަށް އަތޮޅުތެރޭގެ ރަށެއްގައި ޕޫލެއް އެޅޭ ފުރަތަމަ ފަހަރެވެ. މާލޭގައިވެސް އޮލިމްޕިކް ސައިޒުގެ ސްވިމިން ޕޫލެއް އެޅުމުގެ މަސައްކަތް ދަނީ ކުރަމުްނެވެ.\nފުވައްމުލަކުގައި މޫދަށް އެރޭނެ ހާއްސަ ސަރަހައްދެއް ނެތްއިރު ޕޫލް އެޅުން ވެގެންދާނީ އެ ސިޓީގެ ރައްޔިތުންނަށް ލިބިގެންދާނެ ވަރަށް ބޮޑު ލުއި ފަސޭހަކަ އަށެވެ.\nފުވައްމުލަކުގައި އަޅާ ސްވިމިން ޕޫލްގެ މަސައްކަތް އިންޑިއާ ސަރުކާރުގެ ހިލޭ އެހީގެ ދަށުން ކުރުމަށް ނިންމާފައިވާއިރު އިންޑިއާ ސަރުކާރުން ދަނީ ރާއްޖޭގެ ކުޅިވަރަށާއި އެހެނިހެން ކަންކަމަށް ބޮޑެތި އެހީތެރިކަން ފޯރުކޮށްދެމުންނެވެ.\nއިންޑިއާ ފުވައްމުލައް އަހުމަދު މަހްލޫފު\nއެކުވެރިއަކު ބޭނުންވާއިރު އިންޑިއާ އޮވޭ: ރައީސް\n"ސިސްޓާ އައިލެންޑް" ކޮންސެޕްޓް ތައާރަފު ކޮށްފި\nއިންޑިއާއަށް ފާޑު ކިޔަނީ ހަޖަމުނުވާ މީހުން: ޝާހިދު


Raees Solih aa eku siyaasee gothun nuhureveyne, Yaamin ge ehee ah edheynan: Nasheed\nރައީސް ސޯލިހާއެކު ސިޔާސީގޮތުން ނުހުރެވޭނެ، ޔާމީންގެ އެހީއަށް އެެދޭނަން: ނަޝީދު\nކުރީގެ ރައީސް އަބްދުﷲ ޔާމީން އަބްދުލްގައްޔޫމް އާއި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް އަދި ކުރީގެ ރައީސް އަދި މަޖިލީހުގެ ރައީސް މުހައްމަދު ނަޝީދު: ނަޝީދު ވިދާޅުވީ ރައީސް ސޯޯލިހާއެކު ސިޔާސީ ގޮތުން ހުރެވެން ނެތް ކަަމަށް --\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހާއެކު ސިޔާސީ ގޮތުން ހުރެވެން ނެތް ކަމަށް ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nރައީސް ނަޝީދު މިހެން ވިދާޅުވީ އެމްޑީޕީގެ ގައުމީ މަޖިލީހުގެ ވަޓްސްއަޕް ގްރޫޕަށް ފޮނުއްވެވި މެސެޖްތަކެއްގައެވެ. އެ ގްރޫޕަށް އެމަނިކުފާނު ވަނީ ވަރަށް ގިނަ މެސެޖްތަކެއް ލިޔުއްވާފައެވެ. ރައީސް ނަޝީދުގެ އެއް މެސެޖްގައި ވިދާޅުވީ "ދުވަހަކު ވެރިކަން ނުހޯދުނަސް މި ވެރިންނާއެކު އުޅެން ބޭނުން ނުވާ" ކަމަށެވެ. އެމަނިކުފާނު އެދިވަޑައިގަންނަވަނީ ދީނީ ގޮތުން މެދުމިނުގެ ސިޔާސަތުގެ މީހުންގެ ކޯލިޝަނެއް ކަމަށާ އެއީ ޕީޕީއެމް ކަމުގައިވިޔަސް މިހާރު އެކަން ކުރުން މާ މުހިންމު ކަމަށްވެސް ވިދާޅުވިއެވެ.\n"އެ ވެރިންގެ ތެރޭގައި ވަނީ ހަނގުރާމައެއް. އަޅުގަނޑުމެން ކޯލިޝަންއަށްޓަކައި މީހުން ރުއްސަނީ. އެމްޑީޕީގެ ތެރޭގައިވެސް ހަރުކަށި ވިސްނުން އެބަ އުޅޭ،" ނަޝީދުގެ މެސެޖެއްގައި ވިދާޅުވެފައެވެ.\nނަޝީދު ވިދާޅުވީ ރައީސް ޔާމީންގެ އަރިހުގައި އަދި ޕީޕީއެމްގެ ގާތުގައިވެސް އެ ވާހަކަތައް (ހަރުކަށި ފިކުރުގެ ވާހަކަ) ދެއްކުން މުހިންމު ކަމަށެވެ.\n"އަހަރެމެންގެ ރާއްޖެ އަހަރެމެންގެ ދަރިންނަށް ދޭން ޖެހޭނެ. ވެރިކަމެއް ބޭނުމެއް ނޫން. އެކަންވެސް ކުރެވިއްޖެ. ނުކުރެވޭ އެއްވެސް އެއްވެސް ކަމެއް ނެތް. ރައީސުލްޖުމްްހޫރިއްޔާވެސް އެހުރީ ތާށިވެފައި،" އެހެން މެސެޖެއްގައި ނަޝީދު ވިދާޅުވިއެވެ.\nރައީސް ނަޝީދުގެ އިތުރު މެސެޖެއްގައި ވިދާޅުވީ އެމަނިކުފާނާއި ރައީސް ސޯލިހްް، ޒާތީ ކަންކަމުގައި އަބަދުވެސް އުޅުއްވާނީ އެކީގައި ކަމަށެވެ. އަދި ރައީސް ސޯލިހަށް އިޝާރާތް ކުރައްވާ ވިދާޅުވީ އެމަނިކުފާނުގެ ބޭފުޅުންގެ އެއީ "އިބޫ ދޮންބެ" ކަމަށެވެ. އެހެން ނަމަވެސް ރައީސުލްޖުމްހޫރިއްޔާއާއެކީ ސިޔާސީ ގޮތުން ދެން ނުހުރެވޭނެ ކަމަށެވެ.\nއަޅުގަނޑުމެންގެ [ރައީސް ނަޝީދު އާއި ރައީސް ސޯލިހް] ޒާތީ ކަންކަމުގައި އަބަދުވެސް އުޅުއްވާނީ އެކީގައި. އަޅުގަނޑުގެ ދަރިންގެ 'އިބޫ ދޮންބެ' އެއީ. އެކަމު ދެން ރައީސުލްޖުމްހޫރިއްޔާ އާއި އެކީ ސިޔާސީ ގޮތުން ހަރަކާތްތެރިނުވެވޭނެ\nއަދި އެމްޑީޕީގެ ބައެއް މެންބަރުން ހިތްހަމަނުޖެހުނު ނަމަވެސް އެމަނިކުފާނު ކުރައްވާނެ ކަމެއް ނެތް ކަމަށް ވިދާޅުވެ ރައީސް ޔާމީން އާއި ޕީޕީއެމް އިން މެދުމިނުގެ ދީނީ ސިޔާސަަތަށް ތާއީދު ކުރާނަމަ އެ ބޭފުޅުންގެ އެހީތެރިކަމަށް އެދިވަޑައިގަންނަވާނެ ކަމަށްވެސް ވިދާޅުވިއެވެ.\n"އަޅުގަނޑު އެދެނީ އެމްޑީޕީ އެކަކުވެސް ރައީސް ސޯލިހް އާއި ޒާތީ ނުވުން. އަދި ރައީސުލްޖުމްހޫރިއްޔާއަަށް ގެއްލުންވާނެ އެއްވެސް ކަމެއް ނުކުރަށް،" ނަޝީދުގެ މެސެޖްގައި ވިދާޅުވިއެވެ.\nރައީސް ނަޝީދު މީގެ ކުރީންވެސް ވަނީ ވެރިކަމުގެ ނިޒާމު ބަދަލުކުރުމަށް ޕީޕީއެމްގެ އެހީތެރިކަން ހޯއްދަވާނެ ކަމަށް ވިދާޅުވެފައެވެ. "އާސްކް ސްޕީކާ" ޕްރަގްރާމްގައި ނަޝީދު ވިދާޅުވީ ދެހާސް ތޭވީސް ވަނަ އަހަރު އޮންނަ ރިޔާސީ އިންތިހާބުގައި އެމްޑީޕީން ވާދަ ކުރާނެ ކެންޑިޑޭޓަކު ކަނޑައެޅުމަށް ޕްރައިމަރީ އޮންނާނެ ކަމަށާ އެ ޕްރައިމަރީގައި ވާދަ ކުރައްވާ ކާމިޔާބު ހޯއްދަވާނެ ކަމަށެވެ.\nނަމަވެސް އެމަނިކުފާނު ވިދާޅުވީ 2023ގެ ރިޔާސީ އިންތިހާބު ބޭއްވުމަށްވުރެ ގައުމަށް އެންމެ ބޭނުންތެރިކަމަކީ ވެރިކަމުގެ ނިޒާމު ބަރުލަމާނީ ނިޒާމަކަށް ބަދަލު ކުރުން ކަމަށެވެ. އަދި 2024 ވަނަ އަހަރު ރައްޔިތުންގެ ފެންނަ ނުފެންނަ ވޯޓެއް ނެގުން ވަރަށް ބޭނުންތެރި ކަމަށް ވިދާޅުވިއެވެ. އެއީ ރާއްޖޭގެ ތަރައްގީގެ ދުވެލި ހަލުވި ހުރިހާ ގޮތަކުންވެސް ގައުމަށް އޮތް އެންމެ ރަނގަޅު ގޮތަކީ އެއީ ކަމަށެވެ.\nނަޝީދު ވަނީ ވެރިކަމުގެ ނިޒާމު ބަދަލު ކުރަން ކުރައްވާ މަސައްކަތް ކާމިޔާބުވާނެ ކަމަށް ވިދާޅުވެފައެވެ. މީގެ އިތުުރުން އިދިކޮޅު ލީޑަރު ރައީސް އަބްދުﷲ ޔާމީން އާއި އެމަނިކުފާނުގެ ޕީޕީއެމްގެ ތާއީދުވެސް ބަރުލަމާނީ ނިޒާމެއް ގެނައުމަށް އެމަނިކުފާނު ކުރައްވާ މަސައްކަތްޕުޅަށް ލިބިވަޑައިގަންނަވާނެ ކަމަށް އުންމީދު ކުރައްވާ ކަމަށްވެސް ވިދާޅުވިއެވެ\n"އަޅުގަނޑު މަސައްކަތް ކުރާނަން މި މަގުން ކަންތައްތައް ކުރަން. އަޅުގަނޑު ދެކޭ ގޮތުގައި ގާނޫނު އަސާސީއަށް އެ ބަދަލު ގެނެވޭނެ. އަޅުގަނޑު ދެކޭގޮތުގައި ޕީޕީއެމުންވެސް ބަރުލަމާނީ ނިޒާމަކަށް ތާއީދު ކުރައްވާނެ،" ރައީސް މުހައްމަދު ނަޝީދު ވިދާޅުވިއެވެ.\nރައީސް އަބްދުﷲ ޔާމީން އެމްޑީޕީ ރައީސް މުހައްމަދު ނަޝީދު + ޕީޕީއެމް ރައީސް އިބްރާހިމް މުހައްމަދު ސޯލިހު އިދިކޮޅު ފަރާތްތައް


Raajjeyga Covid Haalathu Oiy Gothun Dhathuru Kurun Rakkaatheri Eh Noon: America - Vaguthu\n3 މަސް ކުރިން ( އޭޕްރީލް 18, 2021 )\nހަލުވިކަމާއެކު ރާއްޖޭގައި ކޮވިޑް-19 ފެތުރެމުންދާތީ ރާއްޖެއަށް ދަތުރު ކުރުން ރައްކާތެރި ނޫން ކަމަށް އެމެރިކާ އިން ބުނެފިއެވެ.\nގައުމުތަކަށް ދަތުރު ކުރުމާ ގުޅޭ ގޮތުން އެމެރިކާގެ ސެންޓާ ފޯ ޑީޒީސް ކޮންޓްރޯލުން ނެރޭ އެލާޓް ހަތަރެއްގައި ކެޓަގަރީގައި ރާއްޖެ ވަނީ ހިމެނިފައެވެ. މިއީ އެ ސެންޓަރުން ނެރޭ އެންމެ ހަރުކަށި އިންޒާރު ލެވެލްއެވެ.\nމި ލެވެލްގެ ގައުމުތަކަށް ދަތުރު ނުކުރުމަށް އެ ސެންޓަރުން ވަނި ފަތުރުވެރިންނަށް ގޮވާލައިފައެވެ. މި މައުލޫމާތުތައް އާންމުކޮށްފައިވާ ސީޑީސީގެ ވެބްސައިޓުގައި ވަނީ ރާއްޖެއަށް ދަތުރުނުކުރުަމަށް އަންގައިފައެވެ. އަދި އެ އިންޒާރު ނެރެފައިވަނީ ކޮވިޑް-19 ގެ ހާލަތު އެ ގައުމުގައި ގޯސްވުމުން ކަން ފާހަގަކޮށްފައިވެއެވެ.\nރާއްޖޭގެ ހާލަަތަށް ރިއާޔަތްކޮށް ސްޓޭޓު ޑިޕާޓުމެންޓުންވެސް ވަނީ ރާއްޖެއަށް ދަތުރުކުރުމާމެދު އިތުރަށް ވިސްނުމަށް އެދި އިންޒާރެއް ނެރެފައެވެ. އެއީ އެލާޓް ލެވެލް ތިނެއްގެ އިންޒާރެކެވެ.\nމިދިޔަ ހަފްތާގެ ހޮނިހިރު ދުވަހު ބޭއްވި ލޯކަލް ކައުންސިލް އިންތިހާބާ ދިމާކޮށް ދިން ލުއިތަކާއިއެކު ކޮވިޑް-19 އަށް ފައްސިވި މީހުންގެ އަދަދު ވަނީ އިތުރުވެފައެވެ. އެގޮތުން އިއްޔެ މާލެ އިން 78 މީހަކު ވަނީ ކޮވިޑަށް ފައްސިވެފައެވެ. އަތޮޅުތެރޭގެ މީހުން ދިރިއުޅޭ ރަށްތަކުން ކޮވިޑަށް ފައްސިވީ 33 މީހުންނެވެ. އެއާއެކު އިއްޔެ ބައްޔަށް ފައްސިވި ޖުމްލަ އަދަދު ވަނީ 124 އަށް އަރާފައެވެ.\nރާއްޖެ އިން މިހާތަނަށް 26،000 އަށް ވުރެ ގިނަ މީހުން ކޮވިޑަށް ފައްސިވެ 69 މީހުން ވަނީ ނިޔާވެފައެވެ.\nއޭޕްރީލް 18, 2021 15:46\nރާއްޖެއައް ގެއްލުންދޭނތަ ތިޔަ ވިސްނަނީ ، ރާއްޖެއިން ކޮވިޑް ފޮހެލައިފިން ކައުންސިލް އިންތިހާބައް ހުރިހާ ކޮވިޑްއެއް ފޮށި ފޮއްޓައް އަޅާ ބަނދުކޮއްފިން.\nއޭޕްރީލް 18, 2021 15:51\nއޭޕްރީލް 18, 2021 22:32\nމިރާއްޖޭގެ އާބާދީއަށްވުރެން ގިނަ އަދަދަކަށް އެމެރިކާގައި ކޮވިޑުބަލީގެ މީހުން މަރުވެއްޖެ. މިރާއްޖޭގައި ދުވާލެއްގެ މައްޗަށް ކޮވިޑަށް ފައްސިވާ އަދަދާއި ގާތްއަދަދަކަށް އެމެރިކާގައި ދުވާލަކު ކޮވިޑުޖެހިގެން މީހުންމަރުވޭ. މިރާްޖޭގެ އެވުރެޖު ރަށެއްގެ އާބާދީއާއި އެއްވަރުގެ އަދަދަކަށް އެމެއެރިކާގައި ދުވާލަކު ކޮވިޑަށް މީހުން ފައްސިވޭ. އެހެންކަމުން އެމެރިކާމީހުން ރާއޖެއަށް ދަތުރު ނުކުރުމުން ރައްކާތެރިކަން މިލިބެނީ ދިވެހި ރައްޔަތުންނަށް. ޝުކުރިއްޔާ ޖޯބައި ދޮންބެއަށް.


Idhikolhu jalsaa akah dhen hudhdha dheykah nukureyne: Ali Zahir | Mihaaru\nއިދިކޮޅު ޕާޓީތަކުން ބޭއްވި ޖަލްސާގައި ސަޕޯޓަރުން ބައިވެރިވަނީ. --ފޮޓޯ: އަލީ ނިޝާން/މިހާރު\nއިދިކޮޅު ޖަލްސާއަކަށް ހުއްދަ ދޭކަށް ދެނެއް ނުކުރޭނެ: އަލީ ޒާހިރު\n09 ސެޕްޓެމްބަރ 2018 - 13:36 30 comments\nއިދިކޮޅު ޕާޓީތަކުން މާލޭގެ އަލިމަސްކާނިވަލުގައި ރޭ ބޭއްވި ޖަލްސާގައި ބައިވެރިވި މީހުންގެ އަދަދު ފެނި، އިތުރު ޖަލްސާއަކަށް ހުއްދަ ދޭން ސަރުކާރަށް ނުކެރޭނެ ކަމަށް އަދާލަތު ޕާޓީގެ ނައިބު ރައީސް އަލީ ޒާހިރު މިއަދު ވިދާޅުވެއްޖެ އެވެ.\nއިދިކޮޅު ސިޔާސީ ހަރަކާތެއް ހިންގަން، ތިން އަހަރަށް ފަހު ބިމެއް ދޫކުރުމުން، ރޭ ބޭއްވި ޖަލްސާގައި ގިނަ އަދަދެއްގެ ބަޔަކު ބައިވެރިވި އެވެ. އެއީ، ވޭތުވެދިޔަ ތިން އަހަރުގެ ތެރޭގައި ސިޔާސީ ހަރަކާތަކަށް އެންމެ ގިނަ އަދަދެއްގެ ބަޔަކު އެއްވި ޖަލްސާ ކަމަށް ވެސް އިދިކޮޅު ޕާޓީތަކުން ބުނެ އެވެ.\n"Minivan kamuge" hindhukolheh, mulhi than furaalee!\nއެ ޖަލްސާގައި ބައިވެރިވި އަދަދާ ގުޅުވައި، އަލީ ޒާހިރު ކުރެއްވި ޓުވީޓެއްގައި ވިދާޅުވީ ސިޔާސީ ހަރަކާތަކަށް ޖާގަ ނުދީ ހިފެހެއްޓީ އެހާ ގިނަ އަދަދެއްގެ މީހުން ނުކުންނާނެ ކަން އެނގޭތީ ކަމަށެވެ.\n"ދެން ސިވިލް ސާވަންޓުންނަށް ބިރުދައްކާފައި މި ބުނަނީ، ޒުވާނުންނެއް ނެތޭ،" އިދިކޮޅު ޖަލްސާ އަށް ޒުވާނުން ނުނިކުތުމުން، ރަށްތަކުން މީހުން ގެންދިޔަ ކަމަށް ވިދާޅުވެ ރައީސް ދެއްކެވި ވާހަކަފުޅަށް ރައްދު ދެއްވައި އަލީ ޒާހިރު ވިދާޅުވި އެވެ.\nރޭގެ ޖަލްސާ އަށް ގިނަ އަދަދެއްގެ ބަޔަކު ޖަމާވެފައި.-- ފޮޓޯ: ނިޝާން އަލީ/ މިހާރު\nލ. ފޮނަދޫގައި ބޭއްވި ޖަލްސާގައި ރައީސް ޔާމީން ވިދާޅުވީ އިދިކޮޅު ޖަލްސާ އަށް ނުކުންނަން ޒުވާނުން ބޭނުން ނުވި ކަމަށެވެ. ޒުވާނުން ތިބީ، އެމަނިކުފާނާ އެކުގައި ކަމަށް ވެސް ވިދާޅުވި އެވެ.\nIdhikolhu jalsaa ah zuvaanun nunikuiy, meehun gendhiyaee rah rashun: Raees Yameen\nއަލީ ޒާހިރު ވިދާޅުވި ގޮތުގައި ރައީސް ޔާމީން ދައްކަވަމުންދާ ބިރަށް ބެލުމެއް ނެތި ހުރިހާ އުމުރެއްގެ މީހުން ވެސް އިދިކޮޅު ޕާޓީތަކާ އެކު ނުކުންނަން ފަށައިފި އެވެ. އެހެންކަމުން އިތުރަކަށް "އަސްލެއް ނުފޮރުވޭނެ" ކަމަށް ވެސް ވިދާޅުވި އެވެ.\nއިދިކޮޅު ތިން ޕާޓީ އާއި ކުރީގެ ރައީސް މައުމޫން އަބްދުލްގައްޔޫމްގެ ސަޕޯޓަރުން ޖަމާވެގެން ބޭއްވި ޖަލްސާ އަކީ މެއި، 1، 2015 ގައި ބޭއްވި އެއްވުމަށް ފަހު މިހާތަނަށް ބޭއްވި އެންމެ ބޮޑު ސިޔާސީ ހަރަކާތެވެ. އެއްވެ އުޅުމުގެ ގާނޫނަށް ބަދަލު ގެނެސް ސިޔާސީ ހަރާކާތްތަކަށް ހުރަސްއަޅަން ފެށީ، އެ އެއްވުމަށް ފަހު އެވެ.\nމިކަމާ ގުޅުވައި އިދިކޮޅުން އަމާޒުކުރާ ފާޑުކިއުންތަކަށް ރައްދު ދެއްވައި، ރައީސް ޔާމީން ވިދާޅުވަމުން ގެންދަވަނީ އަބަދު މުޒާހަރާކޮށް، އުނދަގޫތަކެއްގެ ތެރޭގައި އުޅެން ރައްޔިތުން ބޭނުން ނުވާ ކަމަށެވެ. ރައްޔިތުން ބޭނުން ވަނީ ތަރައްގީއާ އެކު އަމާން މާހައުލެއްގައި ދިރިއުޅުން ވޭތުކުރަން ކަމަށް ވެސް ރައީސް ޔާމީން ވިދާޅުވެ އެވެ.\nއިތުރު ލިޔުންތައް އެމްޑީޕީ އިދިކޮޅު ފަރާތްތައް އަދާލަތު ޕާޓީ އަލީ ޒާހިރު، ޗީފް އޮފް ސްޓާފް (ރައީސް އޮފީސް)


vnews - އޮމަދޫން ކަރަންޓް ކެނޑިފައި އޮންނަތާ 38 ގަޑިއިރު\nއޮމަދޫން ކަރަންޓް ކެނޑިފައި އޮންނަތާ 38 ގަޑިއިރު\n21 އޯގަސްޓް 2013\nތ. އޮމަދޫ: ރަށުގެ ކަރަންޓްގެ މައްސަލަ އޮންނަތާ ދުވަސްތަކެއްް ވަނީފައި\nތ. އޮމަދޫގައި އިންޖީނުގޭގައި ހުރި ދެ އިންޖީނުން އެއް އިންޖީނު ހަލާކުވެ އެރަށުން ކަރަންޓް ކެނޑިފައި އޮންނަތާ 38 ގަޑިއިރު ވެއްޖެ އެވެ.\nއޮމަދޫ ކައުންސިލްގެ ރައީސް އަބްދުﷲ ޝާއިރު ވިދާޅުވީ ފެނަކަ ކޯޕަރޭޝަނުން އެރަށުގައި ހިންގަމުން އަންނަ އިންޖީނުގޭގައި ހުރި ދެ އިންޖީނުގެ ތެރެއިން އެ އިންޖީނު ހަލާކުވެ ރަށުން ކަރަންޓް ކެނޑިފައި އޮންނަތާ ދެ ދުވަސް ހަމަވާން ދަނީ ކަމަށާ އެ މައްސަލައިގައި ފެނަކަ ކޯޕަރޭޝަނާ ގުޅޭތޯ ތަކުރާރުކޮށް މަސައްކަތް ކުރި ނަމަވެސް އަދި އެކަން ކާމިޔާބު ނުވާ ކަމަށެވެ.\n"ފެނަކަ ކޯޕަރޭޝަން އަށް ގުޅޭތޯ ވަރަށް މަސައްކަތް ކޮއްފިން، އެތައް ފަހަރަކު ގުޅައިފިން ފޯނެއް ނުނަގާ، ފެނަކައިގެ އެމްޑީ އެއްފަހަރު މެސެޖުކުރެއްވި ބިޒީ ކަމަށް. ފަހަކުން ހަބަރެއްނުވޭ، އަޅުގަނޑުމެން މިދަނީ ގުޅޭތޯ ހުއްޓާނުލާ މަސައްކަތް ކުރަމުން،" ކައުންސިލްގެ ރައީސް ވިދާޅުވި އެވެ.\nއޭނާ ވިދާޅުވީ އެރަށު އިންޖީނުގޭގައި ކުރިން ތިން އިންޖީނު ހުންނަ ކަމަށާ އޭގެ ތެރެއިން އެއް އިންޖީނު ހަލާކުވިތާ ހަ މަސް ވެފައިވާ ކަމަށެވެ. އަދި ވިދާޅުވީ ކޮންމެ ދުވަހަކު އެއް ގަޑިއިރު ކަރަންޓް ކަނޑާލައިގެން ކުރިއަށް ގެންދާތާ ވެސް ދެއަހަރު ވެދާނެ ކަމަށާ އިންޖީނު ހަލާކުވީ މަރާމާތު ކުރަން ސްޕެއާ ނުލިބޭތީ ކަމަށެވެ.\nއޮމަދޫން ވާހަކަދެއްކި ބައެއް މީހުން އެރަށުން ކަރަންޓް ހިދުމަތް ކެނޑުނީ 19 ވަނަ ދުވަހުގެ ރޭ 11:30 އެހާކަންހާއިރު ކަމަށާއި ރޯދަމަހަށްފަހު ދޭތެރެ ދޭތެރެއިން ކަރަންޓް ގެ ހިދުމަތް މެދު ކެނޑޭ ކަމަށެވެ. އަދި ކަރަންޓްގެ މައްސަލައިގައި ރަށުގެ އާންމުންނަށް ވަރަށް ގިނަ ދައްޗާ ކުރިމަތިވެފައިވާ ކަމަށެވެ.\nމި މައްސަލައާ ގުޅިގެން ވީނިއުސް އިން ފެނައަކަށް ގުޅުމުން ބުނީ ފަހުން ގުޅުމަށެވެ.\nކަރަންޓު ރަނގަޅު ކުރަން އޭޑީބީން 38 މިލިޔަން ޑޮލަރުދީފި\nއޮމަދޫ ކައުންސިލާއި ސިއްހީ މަރުކަޒާއި ސްކޫލް ބަންދުކޮށްފި


Sihdheegah Dhin hamalaa Ah Minister Mahloof Tharuheebu Dhevvaifi\nސިއްދީގަށް ދިން ހަމަލާއަށް މިނިސްޓަރ މަހުލޫފު ތަރުހީބު ދެއްވައިފި\n1 އަހަރު,2ހަފްތާ,3ދުވަސް, 10 ގަޑި, 25 މިނެޓް, 47 ސިކުންތު ކުރިން 5890މަރިޔަމް އިސްއާދާ\nމިނިސްޓަރ މަހުލޫމު ސްމިތް އާއެކު. ފޮޓޯ: ވަގުތު އިމޭޖަސް\nހޯމް މިނިސްޓްރީގެ ކުރީގެ ޑެޕިއުޓީ މިނިސްޓަރު އަހުމަދު ސިއްދީގަށް، އެމްޑީޕީގެ އެކްޓިވިސްޓަކު ދިން ހަމަލާއަށް ޔޫތު މިނިސްޓަރ އަހުމަދު މަހުލޫފު ތަރުހީބު ދެއްވައިފިއެވެ.\nކްރިމިނިލް ކޯޓު ސަރަހައްދުގައި ސިއްދީގު ހުންނަވަނިކޮށް އެމްޑީޕީ އެކްޓިވިސް، އަލީ ޙާޝިމް، ނުވަތަ ސުމިތް އޭނާއަށް ދިން ހަމަލާއާއި ގުޅިގެން، ކްރިމިނަލް ކޯޓަށް ސުމިތު ހާޒިރުކޮށް އޭނާގެ ބަންދަށް7ދުވަސް ވަނީ ޖަހާފައެވެ. ޔޫތު މިނިސްޓަރ މަހުލޫފުވަނީ އޭނާ ދޫކޮށްލުމަށް ގޮވާލާ ޓްވީޓެއް ކުރައްވާފައެވެ.\nސުމިތާއެކު މިނިސްޓަރ އަތާ އަތް ޖޯޑުކޮށްގެން ހުންނެވި އެ ފޮޓޯއާއެކު، ސުމިތު ދޫކޮށްލުމަށް މިނިސްޓަރ މަހުލޫފު ވަނީ ގޮވާލައްވާފައެވެ. އެ މާރާމާރީ ހިނގި ވަގުތު މަހްލޫފު އެ ސަރަހައްދަށް ހާޒިރުވެ ހުންނެވި ކަމަށާއި، ނަމަވެސް ސިއްދީގުގެ ދިފާޢުގައި އެމަނިކުފާނު އެއްވެސް ބަސްފުޅެއް ވިދާޅުވެފައި ނުވާކަމަށް މަންޒަރު ބަލަން އެ ސަރަހައްދުގައި ހުރި މީހަކު ޗެނެލް 13 އަށް ކަށަވަރުކޮށްދީފައިވެއެވެ.\nމަހުލޫފުގެ އިތުރުން ސަރުކާރަށް ނިސްބަތްވެވަޑައިގަންނަވާ ރައްޔިތުންގެ މަޖިލީހުގެ ބައެއް މެމްބަރުންވެސް ވަނީ ސުމިތް ދޫކޮށްލުމަށް ގޮވާލައްވާފައެވެ. ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހު ހުވާކުރެއްވުމަށް ފަހު ވިދާޅުވެފައިވަނީ، ވަކި ފިކުރަކަށް ބެއްލެވުމެއް ނެތި ހުރިހާ ރައްޔިތުންގެ ސަލާމަތާއި ރައްކާތެރިކަން ކަށަވަރުކޮށްދެއްވާނެ ކަމަށެވެ.\nއެހެންނަމަވެސް މިއަދު ފެނިގެން ދަނީ އެމަނިކުފާނުގެ ސަރުކާރަށް ނިސްބަތްވެވަޑާއިގަންނަވާ އިސް މަޤާމުތަކުގައި ތިއްބެވި ބޭފުޅުން މާރާމާރީ އާއި ހަމަނުޖެހުންތަކަށް ހިތްވަރު ލިބޭފަދަ ގޮވާލުންތައް ގޮވާލައްވަމުން ގެންދާ މަންޒަރު ކަމަށް ގިނަ ބަޔަކު ދަނީ ބުނަމުންނެވެ.\nމިނިސްޓަރ މަހުލޫފު އަހުމަދު ސިއްދީގު އެމްޑީޕީ


އިންޓަރ ރިސޯޓު ވޮލީ މުބާރާތުގައި ބައިވެރިވުން އަންނަ މަހުގެ އެއްވަނަ ދުވަހުގެ ނިޔަލަށް ހުޅުވާލައިފި\nއިންޓަރ ރިސޯޓު ވޮލީ މުބާރާތުގައި ބައިވެރިވުން އަންނަ މަހުގެ އެއްވަނަ ދުވަހުގެ ނިޔަލަށް ހުޅުވާލައިފިއެވެ.\nވޮލީ ބޯލް އެސޯސިއޭޝަނުން ބުނީ 20 ވަނަ އާލާ އިންޓަރ ރިސޯޓް ވޮލީބޯޅަ މުބާރާތުގައި ބައިވެރިވުމުގެ ފުރުސަތު މިހާރު ހުޅުވާލާފައިވާ ކަމަށެވެ. އަދި ބައިވެރިވުމުގެ ސުންގަޑިއަކީ އަންނަ މަހުގެ އެއްވަނަ ދުވަހުގެ މެންދުރު 12:00 ގެ ކުރިން ކަމަށެވެ.\nމިއަހަރުގެ މުބާރާތްވެސް ކުރިއަށްގެންދާނީ ޒޯން ތަކަކަށް ބަހާލައިގެން ކަމަށާއި މުބާރާތުގައި ބައިވެރިވާ ރިސޯޓްތަކުން ޓީމް ލިސްޓު ހުށަހަޅަން ޖެހޭ އެންމެ ފަހު ތާރީޚަކީ އަންނަ މަހުގެ 8 ވަނަ ދުވަހުގެ މެންދުރު 12:00 ގެ ކުރިން ކަމަށްވެސް އެ އެސޯސިއޭޝަނުން ބުނެއެވެ.\nމުބާރާތުގައި ބައިވެރިވާން އެދޭ ފޯމާއި ޓީމް ލިސްޓު ހުށަހަޅާ ފޯމާއި މުބާރާތުގެ ގަވާއިދު އެއެސޯސިއޭޝަނުން މިހާރު އަންނަނީ ދޫކުރަމުންނެވެ. އަދި ފޯމާއި ޓީމް ލިސްޓް ހުށަހަޅަން ޖެހޭނީ ވޮލީބޯލް އެސޯސިއޭޝަނަށް ކަމަށާއި މުބާރާތާ ބެހޭ އިތުރު މައުލުމާތުinfo@maldivesvolleyball.mv އަށް މޭލް ކުރުމުން ލިބޭނެ ކަމަށްވެސް ވޮލީ އެސޯސިއޭޝަނުން ބުނެއެވެ.


BREAKING NEWS: Raajjey Ge Rasheh Gai 30000 Rufiya Ah Thuhthu Kujjaku Vihkaalaifi - Vaguthu\nރާއްޖޭގެ ރަށެއްގައި 30000 ރުފިޔާއަށް ތުއްތު ކުއްޖަކު ވިއްކާލައިފި\n10 މަސް ކުރިން ( ޖުލައި 8, 2019 )\nރާއްޖޭގެ ރަށެއްގައި 30000 ރުފިޔާއަށް ތުއްތު ކުއްޖަކު ވިއްކާލައިފިއެވެ.\nކުއްޖާ ވިއްކާލާފައި ވަނީ ދެކުނުގެ އަތޮޅެއްގެ ރަށަކުން އެއަތޮޅާއި ޖެހިގެން އޮތް އަތޮޅުގެ ރަށަކަށެވެ. މައިންބަފައިން އެމީހުންގެ އެއް އަހަރުގެ ކުއްޖާ ވިއްކާލީ ކައިވެނިކޮށްގެން ވަރަށް ގިނަ ދުވަސް ވީއިރުވެސް ކުއްޖަކު ލިބިފައި ނުވާ ދެމަފިރިއަކަށެވެ.\nކުއްޖާ ގަތް ދެމަފިރިން ނިސްބަތްވާ ރަށުގެ ކައުންސިލުން ވަނީ މިފަދަ ކަމެއް ހިނގިކަން "ވަގުތު" އަށް ކަށަވަރު ކޮށްދީފައެވެ.\nކައުންސިލްގެ ފަރާތުން "ވަގުތު" އަށް މައުލޫމާތު ދެއްވި ބޭފުޅަކު ވިދާޅުވީ އެކުއްޖާ ވިއްކާލާފައި ވަނީ އެގްރިމެންޓެއްގައި ސޮއި ވެސް ކުރުވުމަށް ފަހުގައި ކަމަށެވެ. އެގްރިމެންޓްގައި ލިޔެފައި އޮތީ ކުއްޖާ ދިނުމުން ހަދިޔާއެއްގެ ގޮތުގައި ކުއްޖާގެ މަންމަ އަށް 30000 ރުފިޔާ ދޭ ކަމަށެވެ.\nޖެންޑާ މިނިސްޓްރީ އަށް މިކަމުގެ މައުލޫމާތު ލިބިގެން ރަށު ކައުންސިލަށް ގުޅާ، ކުއްޖާ ގަތް ދެމަފިރިންގެ އަތުގައި ލިޔުމެއް އޮތްތޯ ސާފުކޮށްދިނުމަށް އެދުމުން ރަށު ކައުންސިލުން ވަނީ އެލިޔުން ޖެންޑާ މިނިސްޓްރީ އަށް ފޮނުވާފައެވެ.\nލިޔުން ފޮނުވިތާ ގަޑިއިރެއްގެ ތެރޭގައި ޖެންޑާ މިނިސްޓްރީގެ އޮފިޝަލުން ރަށަށް ގޮސް އެކުއްޖާ ވަނީ މިނިސްޓްރީގެ ބެލުމުގެ ދަށަށް ގެންގޮސްފައެވެ.\nކުއްޖާގެ މަންމަގެ ލިޔުމެއް އޮއްވާ ކުއްޖާ ގެންދަނީ ކީއްވެތޯ އެރަށު މީހުން ޖެންޑާ މިނިސްޓްރީގެ އޮފިޝަލުން ކުރެން ސުވާލު ކުރުމުން މިނިސްޓްރީގެ އޮފިޝަލުން ވިދާޅުވީ ކުއްޖާ ގެންދަނީ އެކަމުގައި ފައިސާގެ މުއާމަލާތެއް ހިނގާފައި ވާތީ ކަމަށެވެ.\nމިކަމާއި ގުޅިގެން ޖެންޑަ މިނިސްޓްރީގެ ބަހެއް ހޯދަން "ވަގުތު" އިން ޖެންޑާ މިނިސްޓްރީ އަށް ގުޅުމުން ވިދާޅުވީ މައުލޫމާތު ސާފުކުރުމަށް ފަހު މައުލޫމާތު ދެއްވާނެ ކަމަށެވެ. މިނިސްޓްރީން އެހެން ވިދާޅުވިތާ މިހާރު ހަތަރު ވަރަކަށް ގަޑިއިރު ވެއްޖެއެވެ. ތަކުރާރުކޮށް ޖެންޑާ މިނިސްޓްރީ އަށް ގުޅުމުން ވެސް އިތުރު ޖަވާބެއް ނުލިބުނެވެ.\nކުދިންގެ ބެލެނިވެރިކަން ބަދަލު ކުރުމުގެ ޤަވައިދެއް ރާއްޖޭގައި ވެސް އޮވެއެވެ. އެޤަވައިދުގެ ދަށުން ބެލެނިވެރިން ބަދަލު ކުރަނީ ކޯޓު މެދުވެރިކޮށެވެ.\nމިފަދަ ގޮތަކަށް ރާއްޖޭގައި މީގެ ކުރިން ކުއްޖަކު ވިއްކާލި މައްސަލައެއް ފެންމަތިވިކަން އެނގިފައެއް ނުވެއެވެ.\nޖުލައި 8, 2019 22:53\nތީގެ ކޮބާތަ މައްސަލައެއް އެކުއްޖާގެ އަސްލުމަންމައާއި ބައްޕަ ކުއްޖާ ވިއްކާލީ ދެން އެކުންޖާ ގަތް ދެމަފިރިން ކުއްޖާއަށް މަންމައާއި ބައްޕަގެ ލޯބިދީގެން ބަލައި ކިޔަވައިދީ ރަނގަޅަށް ތަރުބިއްޔަތުކޮށްފަ މުޖުތަމަޢަށް ނެރެދިނީމަ އެނިމުނީނު\nޖެންޑާގެ ބެލުމުގެދަށަށް ދިޔައިއްޔާ ބެޑްޝީޓެއްގެ ދަށުގައިއޮށްވާ ވީގޮތެއް ނެނގި ގެއްލިދާނެ\nއެހެން ގެއްލިއްޖެނަމަ އިހުމާލުވާނެ ފަރާތެއްވެ ނުވޭ\nޖުލައި 8, 2019 23:36\nއިންސާނުން ގަނެވިއްކުމަކީ ގާނޫނީ ކުށެއް\nޖުލައި 9, 2019 05:06\nއެޑަޕްޓް ކުރުމަކީ ޙަރާމް ވެސް ކަމެއް\nޖުލައި 9, 2019 12:02\n204 މީހުން މި ކޮމެންޓަށް ލައިކް ދިނުމަކީ ހިތާމަހުރި ކަމެއް. މިއީ މަޖާކަމެއް ނޫން. އިންސާނުން×އަޅުވެތިކުރުމާ ގަނެވިއްކުމަކީ އިސްލާމްދީނުގައި ވަރަށްބޮޑެތި ކުއް.\nއެކުއްޖާގެ ހައްޤު ތިގޮތަށް ގެއްލުވައެއް ނުލެވޭނެ. ދަނޑުގޮވާމުގެ ބާވަތްތައްހެން ހައްދާފަ މާރުކޭޓްގަ ވިއްކާ އެއްޗެއްތަ ކުދިންނަކީ\nޖުލައި 8, 2019 22:55\nސުބުހާނައްﷲ ކޮންކަހަލަ މައިންބަފައިންނެއްތީ. ލާރީގެ ދަހިވެތިކަމުގަ ބަނޑު އަޅާ ވިހޭދަރި ވިއްކާލާނީ ހާދަ ރަހުމެއް ނެތީމައޭ\nޖުލައި 8, 2019 23:00\nތިކަހަލަ ކަންތައްވާ ވަރު މަދު. ޢާސަންދައެއް ނުދޭނެ ދަރިން ނުލިބޭތީ ބޭސްކުރަން. ޜާއްޖެއިން ބޭސް ނުކުރެވޭ. ޢަދަބެއްގެ ގޮތުން ފްލެޓެއްވެސް އެމީހުންނަކަށް ނުލިބޭނެ. އެއްވެސް އެސޯސިއޭޝަނެއް ހެދިފައި ނެތް. ޢެއްވެސް ސަރުކާރަކަށް ނުފެނޭ ދަރިން ނުލިބޭ މީހުން ރާއްޖޭގައި ގިނަވަމުންދާ ކަމެއް. ޢެމީހުންނަށްވެސް އެހީތެރިކަން ބޭނުންވޭ ފަރުވާ ހޯދައިގެން ދަރިން ހޯދަން .ފައިސާވެރިންވެސް އެމީހުންނަށް އެހީތެރިވެދޭ ތަނެއް ނުފެނޭ. ﷲ އެބައިމީހުންނަށް ކެތްތެރިކަން ދެއްވާ ދަރިން ދެއްވާށި. ޢާމީން\nޖުލައި 8, 2019 23:33\nއާމީން... އެބައި މީހުން ގިނައިން ދަރިން ދެއްވާށި.... އާމީން ....\nޖުލައި 9, 2019 00:02\nރެންޓް ދީފަ ބޭސްކުރާނެ ލާރި އެއްނެތް. ގޮތް ހުސްވެފަ މިހިރީ. އެހީއެއް ހޯދަން ހަދަންވީ ކިހިނެއް ކަމެއް ދާންވީ ކާކުކާރިއަށް ކަމެއް ނޭނގެ. މީހުން ކާރި އެހީއަށް ކިޔަން ލަދުވެސް ގަންނަ ކަމެއް މީ އަދި ބައެއް މީހުން އެހާ މަލާމަތް ކުރާ ކަމެއް. ރަނގަޅު ވަޒީފާއެއްގައި މިއުޅެނީ އެކަމަކު ސަލާން ޖަހަން މަޖުބޫރު ވެއްޖެ. މިއަޅާއަށް ކެތްތެރިކަން ދެއްވާށި. އަދި ދަރިން ދެއްވާށި\nޖުލައި 9, 2019 10:44\nޖުލައި 8, 2019 23:01\nޖުލައި 8, 2019 23:03\nދެން ފެންނާނީ އައިބޭގަ ކުދިން ވިއްކަން ޖަހާފަ ހުއްޓާ\nޖުލައި 8, 2019 23:05\nތީކީ އެއްވެސް މައްސަލައެއް ނޫން. މަންމަ އާއި ބައްޕަ ކާރީގަ ތިބެގެން ދަރިން ކުރިމަތީގަ މަަސްތުވާ ތަކެތި ބޭނުން ކޮށް، ވައްކަން ކޮށް ހަދަމުން ދިއުމަށް ވުރެ އެކުއްޖާ އަށް މާބޮޑަށް ވެސް ތިގޮށް މާ ރައްކާތެރިކަން ބޮޑުހެން ހީވަނީ.\nދަރިން ވިއްކުމަކީ މައިންބަފައިން ކުރަން ރަނގަޅުކަމެއް ނޫން .އިންސާނިޔަތު ކަމުގެ ޒައްރެއްގެ މިންވަރުވެސް އެ ހިތުގައި ނެތީމާ ދޯ!\nޖުލައި 8, 2019 23:07\nކޮބައި ޖެންޑާ މިނިސްޓަރު.\nޖުލައި 8, 2019 23:29\nތިކަމުގަ އެ ދެ އާއިލާގެ ނިޔަތް ރަނގަޅުނަމަ އެކަމުގަ ގޯހެއްނެތް ހަދިޔާއެއްގެ ގޮތުން ފައިސާގެ އެހީތެރިކަމެއް ފޯރުވުމަކީ ވިޔަފާރިއަކަށްނުވާނެ ނިޔަތް ރަނގަޅުނަމަ އެދެ އާއިލާއިންވެސް އެކަންކުރީ ރަނގަޅަށް ދަރިން ލިބުމުން މަހްރޫމް ވެފައިވާ އެކަމަށް ބޭނުންވާ އާއިލާއަކަށް އެކަމުގެ ހިތާމަތައް ކުޑަކޮށްދީ ދަރިއެއްގެ އުފާ ހާސިކްލޮށްދިނުމަށް ކުއްޖަކު ހަދިޔާކުރުން އެއީ މައްސަލައެއްކަމަށްނުފެނޭ ދެން ތިޔަ ކަމުގަ ނުރަނގަޅުކަމެއް އެކުލެވިގެންވާކަމަކަށް ޤަބޫލެއް ނުކުރެވޭ\nޖުލައި 8, 2019 23:42\nޖުލައި 9, 2019 06:08\nކިހާ ރަނގަޅު ކަމެއް... ރައް މެދައް ވިހާފަ މިއީ އަލައް އޭނާ ކުދިން ދިން ފަހަރެއް ނޫނޭ. ހަނދާންވޭތަ ފބ ގަ ވެސް މީނަގެ ދަރިއެއް ވިހާފަ ދޭން ވެގެން އެއްފަހަރެއްގަ ޖެހި. މިފަހަރު 30000 ރފ ދިނީ ސަޔަކަށޭ ކިޔާ އަޑު އިވެނީ.\nޖުލައި 8, 2019 23:37\nހިއުމަން ޓްރެފިކިންގ ތެރެއަށް ތިކަން ނުވަދޭތަ؟\nޖުލައި 8, 2019 23:45\nސުބުހާނަﷲ މޮޔަވީތަ އަޅެ ދަރިފުޅުވިހެއިމީހާ، ލާރިޔައް ދަހިވެތިވިޔަސް އެދެންް ބޮޑުވަރު\nޖުލައި 8, 2019 23:50\nމީ ކޮން ޖެންޑާ އެތް ކަލޭމެންނާ ބެހޭ ކަމެއްތަ ހިމޭނުން ތިބެބަލަ ބެޑު ޝީޓު އަޅައިގެން\nޖުލައި 9, 2019 00:05\nބެލެނިވެރިޔާ އެކުއްޖާޔަށްް ކުރި ހަރަދު ގޮތުގާ ދިން 30000 ރުފިޔާ !!! ކީއްކުރާނީ ސަންތިމަރިޔަބު ބެޑުސީޓު ކޮޑުގަ އަޅުވާގެން ހުރިހާ ތަނަކަށް ވަންނާނެ\nޖުލައި 9, 2019 00:49\nދަރިޔަކުނުލިބި ތިބި ދެމަފިރިޔަކަށް ކުއްޖަކު ހަދިޔާކުރުމަކީ މައްސަލައެްނޫން، ހަދިޔާއަކަށް 30000ރ ދިނަސް ގަތް ކަމަކަށް ޤަބޫލެއްނުކުރެވެ. 30 ވީމަ ކުޑަ.. ނިޔަތް ރަގަޅުކަމަށް ޤަބޫލުކުރެވެ. ދަރިން ނުލިބޭ މީހަކު ދަރިޔަކު ހޯދަން އެމީހެއްގެ ގުނަވަނެއްވެސް ދީފާނެ.\nޖުލައި 9, 2019 05:07\nދީގެން ނުވާނެ.. އަސްލު މައިންބަފައިން ތިބިހާ ހިނދަކު\nޖުލައި 9, 2019 00:52\nޖެންޑާ މިނިސްޓުރީއަށް ކޮންކަމެއްތޯތިއީ މިނިސްޓުރީއަށް މިނިސްޓުރީގެ ބެލުމުގެދަށުގަ ތިބޭކުދިން ވެސް ނުބެލިގެން ތިޔައުލެނީ\nޖުލައި 9, 2019 01:38\nބެޑްޝީޓްގެ ދަށަށް ގެންދިޔައީ ދެއްތޯ....ދެން ތިކުއްޖާ ފެނިއްޖިއްޔާ ރަނގަޅު....\nޖުލައި 9, 2019 05:09\nބަޔަކު މީހުން މަޖަލަކަށް ހަދާފަ މިކަހަލަ ކަންކަން ސިޔާސީ ކުރާތީ ހިތާމަކުރަން...\nޖުލައި 9, 2019 05:38\nރައްޔިތުން ބަނޑަށްޖެހި ދަރިން ވިއްކާ ހިސާބަށް އައީބާ، މިސަރުކާރުވެއްޖެ ބޮޑް ބަލިމަޑުކަމަކަށް... ޖެންޑާ ފެއިލްވެ ހިންގުން ދޯދިއާވާއިރު ރ.ސޯލިހުއަށް މިހުރީ ކިއެއްވެފަތަ....ކުދިން ވިއްކާ ހެދުމީ ބޮޑެތި ޖަރީމާތައް ވ ސީރިއަސް މަށްސަލަތައް...\nޖުލައި 9, 2019 05:40\nސިދާތާ މޮޔަފުޅުވީތޯ ދަރިން ލިބުމުން މަހުރޫމުވެފަ ތިބި ދެމަފިރިއަކައް ހެޔޮހިތުން ކުއްޖާ ދިނީމަ ކޮބާތޯ މައްސަލައަކީ ހަދިޔާ އެއްގެ ގޮތުން އެއްޗެއް ދިނީމަ ހާދަވަރެކޭ ތިވަނީ ބުއްދި ގަބޫލް ނުކުރެވޭ ކުޑަ އަގަކައް ވިއްކާލާނެ ކަމަކައް ޒިންމާ އަދާ ނުކުރެވެންޔާ އިސްތިއުފާދީފަ ފެއްސޭ\nޖުލައި 9, 2019 06:43\nތީގަ ނެތް ގޯހެއް..އެވަރުގެ މަންމަޔާ ބަފައެއް ކައިރީގަ ބެހެޓުމަށްވުރެ ހަބައި ރަގަޅުވާނެ ދަރިން ނުލިބިގެން ހިތާމަ ކުރާ ދެމަފިރިންނަށް ދިނިއްޔާ....އެމީހުން އަމިއްލަ ދަރިޔެއްގެ ލޯބި ދީގެން ބޮޑު ކުރާނެ މާ ރަގަޅަށްވެސް\nޖުލައި 9, 2019 07:25\nކޮމެންޓުތަކަށް ބަލާލީމަ އަދި ލައިކް ދީފަ ހުރިގޮތަށް ބަލާލީމަ އެބައިނގޭ އަސްލުވެސް ޔާމީނަށް ތާޢީދު ކުރާމީހުންގެ ވިސްނުމުގަ މައްސަލައެއް އެބައުޅޭކަން!\nޖުލައި 9, 2019 08:15\nއަދިވެސް ހަމަ ދަތްގޯނި އިސްތިޢުފާނުދޭންތަ މި ގަދަދައްކަނީ؟\nޖުލައި 9, 2019 09:02\nދަތްގޯންޔެއް ނޫން، ކިނބޫ ބަޑުވަގު، ބޮޑު ޖާހިލު ބޮޑު އިބިލީސް،\nޖުލައި 9, 2019 08:58\nއިންޑިއާގެ ސަޤާފަތް ޢާންމުވެއްޖެ، ކުޑަކުދިންނަށް ޖިންސީ ގޯނާ ކުރުން، އަންހެނުން ރޭޕްކުރުން، ކުޑަކުދިން ވިއްކުން، މީހަމަ އިންޑިއާގެ މިހާރުގެ އާދަކާދަ، މި ކަމުން ދޭހަވަނީ އަޅުވެތިވެ ބިރުވެރި ނާމާން ކަމެއްގެ ތެރެއަށް ގެންބިފައިވާ މިންވަރު، މި ކުޑަ ދިވެހިރާއްޖެ އަށް އަޑިގުޑަންކަން މެދުވެރިވެ ދިވެހިން ބިކަވާކަށް ވަގުތެއްނެތް އެކަން ވަނީ ވެ ނިމިފަ، ދެން އޮތީ މި ޤައުމަށް ލިބިދާނެ ޤުދުރަތީ ނުރައްކާތެރިކަން އެކަން ކަން ވެސް މިހާރު ތަހަންމަލް ކުރަމުން ދާކަމީ ކަންބޮޑުވާންޖެހޭ ކަމެއް، ޔާﷲ މި ޤައުމު މި އަނދިރި ނާމާން ކަމުން ސަލާމަތް ކުރަށްވާށި، އާމީން\nޖުލައި 9, 2019 09:18\nދަރިއަކު ނެތްނަމަ ވިސްނޭނީ\nތިޔަ ހިޔާއިން ފަސޭހަ ގޮތެއްގައި ބޭނުންވާ މީހުންނަށް ކުދީން ދޭނަމަ މިމައްސަލައެއް ނުނިކުންނާނެ\nޖެންޑަރ މިނިސްޓްރީއަކީ އުވާލަންވެފަ ހުރިތަނެއް\nޖުލައި 9, 2019 11:58\nނޫނީ ލިބުނު ދަރިން މަރުވެއްޖިއްޔާ ވެސް ވިސްނިދާނެ\nޖުލައި 9, 2019 11:10\nކުއްޖަކު ވިއްކާލި ކަމަށް ކިޔާއަޑު އަހަން ވަރަށް އުނދަގުލެވެ. އިންސާނުން ނަކީ ފައިސާއަށް ވިއްކާލެވިގެން ވާނެ ބައެއް ނޫނެވެ. ޢެހެންނަމަވެސް ހެޔޮނިއަތެއްގައި އަދި އެކުއްޖާއަށް ރަނގަޅު މުސްތަޤުބަލެއް ލިބޭނެ ކަމުގެ އިތުބާރު އޮތްނަމަ ދީނުގެ އިންތަކުގެ ތެރެއިން އެފަދަ މުައާމަލާތެއް ކުރެވިދާނެ ކަމަށް ވާނަމަ އެކަން ކުރުން އަޅުގަނޑަކަށް ގޯހެއްނޫނެވެ.\nޖުލައި 9, 2019 11:56\nޖުލައި 9, 2019 12:39\nތ.އޮމަދޫ ގަމުން ގަތީ\nޖުލައި 11, 2019 23:28\nއިންޑިއާގެ ފިކުރުުތައް ފިލްމުތަކުންނާއި ސަރުކާރުން ޤައުމަށް ގިނަވެ ރޭޕްކުރުމާއި، ޅަދަރިންނަށް ނިކަމެތިކަންދިނުމަކީ ޢާމުކަމަކަށް މިދަނީވަމުން.\nޖުލައި 14, 2019 11:46


ކުޑަކުދިންގެ ވާހަކަ: ގޮތްނޭނގޭ ބިހެއް – DhiSalafiyyah\nމިއީ ޙަގީގީ ޙާދިސާއެއްގެ މައްޗަށް ބިނާކޮށް ލިޔެފައިވާ ވާހަކަ އެކެވެ.\nޝައިމަލް ގޭގެ ބެލްކަނީއިން ބޭރު ބަލަހައްޓައިގެން ހުއްޓާ ކުއްލިއަކަށް އޭނަގެ ލޮލުގައި އަޅައިގަތީ ޖެހިގެން ހުރިގޭ ވަލުތެރޭގައި ހުރި ރުކެއްގެ ދޮށުގައި އޮތް ބިހެކެވެ. އެކަނި މާ އެކަނި ވަކިން އޮތް ބިހެކެވެ.\nޢުމުރުން އަށް އަހަރު ފުރިފައިވާ ޝައިމަލް އަކީ އާ ކަންތައް ހޯދާ ހިތްވާ ކުއްޖެކެވެ. ސައިންސް ކިޔެވުމަށް ވަރަށް ފޯރި ހުންނަ ކުއްޖެކެވެ. ތަފާތު އެކްސްޕެރިމެންޓުތައް ހެދުމުގެ ޝައުގު ހުންނަ ކުއްޖެކެވެ.\nމި ބިސް ފެނުމާއެކު ޝައިމަލް ހިތަށް އެރިއެވެ. އެއީ ކޮން ބިހެއް ބާވައެވެ. އެއީ ކުކުޅު ބިހެއް ބާވައެވެ. ނުވަތަ އަސްދޫނި ބިހެއް ބާވައެވެ. ނޫނީ ކުދިން ކުޅެން ގެންގުޅޭ ޕްލާސްޓިކް ބިހެއް ބާވައެވެ. ގައިމު އެގޭގައި ކުކުޅެއް ނުހުންނާނެއެވެ. އެއީ މީހުން ނޫޅޭ ފަޅު ގެއެކެވެ.\nމިކަހަލަ ތަފާތު ޚިޔާލުތަކެއްގެ ތެރޭގައި ހުރުމަށްފަހު ޝައިމަލް ނިންމީ ބިހުގެ އަޖުމަ ބަލާލާށެވެ. މިހެން ހިތަށް އަރާ ޝައިމަލް އޭނަގެ ކޮއްކޮއަށް ގޮވާލިއެވެ. އަދި ކޮއްކޮއަށް އެ ބިސް ދެއްކުމަށްފަހު އެ ބިސް އެކްސްޕެރިމެންޓު ކުރުމަށް ހިނގާށޭ ބުންޏެވެ.\nކޮއްކޮ ވަރަށް ފޯރީގައި ބުންޏެވެ. ދަމާ ހިނގާށެވެ. އެ ބިސް ހިފައިގެން ކޮޓަރީގައި ތިބެ އެއީ ކޮންކަހަލަ ބިހެއްތޯ ބަލާނީއެވެ. މަންމަވެސް ގޭގައި ނެތެވެ. ބޭބެ ގޮސް ބިސް ހިފައިގެން އަންނާށެވެ.\nޝައިމަލް އަވަހަށް ސިޑިން ފައިބައިގެން ޖެހިގެން ހުރިގޭގެ ގޯތި ތެރެއަށް ވަދެ އެ ބިސް ހިފައިގެން ދުވެފައި އައެވެ. އަދި ޝައިމަލް އާއި އޭނަގެ ކޮއްކޮ ވިއާމް އާއި ދެކުދިން ވެގެން އެ ބިސް އެކި ގޮތް ގޮތަށް ތަޅުވާހެދި އެވެ. އަދި ތައްޓެއްގެ ތެރޭގައި ބިސް ބޭއްވުމަށްފަހު ޓޯޗަކުން އަލިކޮށް ބަލާލުމުން އެކުދިންނަށް އެންމެ ބޮޑަށް ލަފާ ކުރެވުނީ އެއީ ކުކުޅުބިހެއް ކަމުގައެވެ.\nއެ ބިހާ މެދު ވިސްނާލަން ހުރުމަށްފަހު ވިއާމް ބުންޏެވެ. ބޭބެ އެވެ. ތި ބިސް ފަޅާލަމާ ހިނގާށެވެ. ވިއާމް މިހެން ބުނުމުން ބަލާކަށް ނުހުރެ ޝައިމަލް ސަމުސަލަކުން ޖަހާ ބިސް ފަޅާލިއެވެ. އެވަގުތު ޕޮއް ކިޔާފައި އިވުނު އަޑަކާއެކު އޭގައި ހުރި ހުރިއެއްޗެއް ދިޔައީ ދެކުދިންގެ މޫނަށެވެ. އެވަގުތު މުޅިތަނަށް ނުބައި ވަހެއްވެސް ފެތުރިގެން ދިޔައެވެ.\nދެކުދިންނަށް އެއްފަހަރާ ” އައްޗީޑި” އޭ ބުނެވުނު ވަގުތު މަންމަ އައިސް ކޮޓަރީގެ ދޮރު ހުޅުވިއެވެ. އަދި މަންމަ ބުންޏެވެ.\nކުނި ކުކުޅުބިހެއް ގެނެސްގެން އުޅެނީ ކާކު ހެއްޔެވެ. ތިކުދިންގެ މޫނަށް ކުނި ބިސް ދިޔައީ ކިހިނެއް ހެއްޔެވެ.\n” އައްޗި.އަވަހަށް ދޮވެލައިގެން އާދޭ”.މި ގޭތެރެއިން ތި ވަސް ފިލާނެ އިރެއްވެސް ނޭނގެ.” މިހެން ބުނެ ކުނި ކުކުޅުބިސް ހިފައިގެން ގޮސް ގޯތިތެރޭގައި ވަޅުލައިފި އެވެ.\nއަދި ދެކުދިން ގެނެސް ވީގޮތް އޮޅުން ފިލުވިއެވެ. ޝައިމަލް ތެދުވެރިކަމާއެކު މަންމަ ބުނެފާނެ އެއްޗަކަށް ބިރުން ހުރެ އެކުދިން ކަންތައް ކުރި ގޮތް ކިޔާދީފި އެވެ. އޭރުވެސް ދުވާ ވަހުން އޭނަ އަށް ރަގަޅަށް ނޭވާލެވެނީކީ ނޫނެވެ.\nޝައިމަލް އާއި ވިއާމްގެ ވާހަކަތައް އަޑު އަހަން ހުރުމަށްފަހު މަންމަ ބުންޏެވެ. ދެކުދިން ވެސް އަޑުއަހާށެވެ.\nއެކުސްޕެރިމެންޓު ކޮށް ތަޙުލީލީ ނަޒަރަކުން ކަންކަން ހޯދުމަކީ ގޯހެއް ނޫނެވެ. އެކަމަކު އެކަންތައް ކުރަންވާނީ ބޮޑެތި މީހުންގެ އެހީ ހޯދައިގެންނެވެ. އަމުދުން މަންމަ ގާތު ނުބުނެ ބޭރަށް ދިއުމަކީވެސް ގޯސް ކަމެއްކަން މިއަދު ތިކުދީން ހަނދާނެއް ނެތެވެ. އެހެންވީމަ ދެން ވެސް ތިޔަ ގޮތަށް އަމިއްލަ އަށް ކަންތައް ކުރަން ނޫޅޭށެވެ. އެކަމުގެ ނަތީޖާ މިއަދު ތި ދިމާވިހެން ފަހުންވެސް ގޯސް ވެދާނެއެވެ.\nމަންމަގެ ވާހަކަ އަށް ދެކުދިންވެސް އެއްބަސްވި އެވެ. އަދި ބުންޏެވެ. މަންމާ އެވެ. އިރާދަކުރެއްވިޔާ ކުނި ކުކުޅު ބިހުގެ ހަނދާން އަބަދުވެސް ހުންނާނެއެވެ.


Thimarafushi Dhaairaa Ah Vaadha Kuravvan Riyaz Ninmavaifi – adduLIVE\nތިމަރަފުށީ ދާއިރާ އަށް ވާދަކުރައްވަން ރިޔާޒް ނިންމަވައިފި\nJan 11, 2019, 15:06 ހަސަން ރަޝީދު\nއަބްދުﷲ ރިޔާޒު، ފޮޓޯ: ރާއްޖެއެމްވީ\nކުރިއަށް އޮތް ރައްޔިތުންގެ މަޖިލީހުގެ އިންތިހާބުގައި ތިމަރަފުށި ދާއިރާ އަށް ވާދަކުރައްވަން އަބްދުﷲ ރިޔާޒު ނިންމަވައިފިއެވެ.\nކިނބިދޫ ދާއިރާގެ މެންބަރުކަން މިހާރު ކުރައްވަމުން ގެންދަވާ ރިޔާޒު، ތިމަރަފުށީ ދާއިރާ އަށް ވާދަކުރައްވާނެކަން އިއުލާން ކުރެއްވީ މިއަދު ކުރެއްވި ޓްވީޓެއްގައެވެ.\n"މާތްﷲގެ ވާގިފުޅާ އެކު، 2019 ރައްޔިތުންގެ މަޖިލީހުގެ އިންތިޚާބުގައި ތިމަރަފުށި/ވޭމަންޑޫ ދާއިރާއަށް ކުރިމަތިލާން އަޅުގަނޑު ނިންމައިފިން. މިދާއިރާގެ އެންމެހައި ލޮބުވެތި ރައްޔިތުންގެ ތާއީދު އަޅުގަނޑަށް ދެއްވުން އެދި އަދަބުވެރިކަމާ އެކު ދަންނަވަން" ރިޔާޒު ވިދާޅުވިއެވެ.\nތިމަރަފުށީ ދާއިރާގެ މެމްބަރު ކަމުގައި މިވަގުތު ހުންނެވީ އެމްޑީޕީގެ މެމްބަރު މުހައްމަދު މުސްތަފާއެވެ. ކުރިއަށް އޮތް ރައްޔިތުންގެ މަޖިލީހަށް ވެސް ކުރިމަތިލައްވަން މުސްތަފާ ނިންމަވާފައިވާއިރު، އޭނާ މިހާރު އަންނަނީ އެ ޕާޓީގެ ޓިކެޓު ހޯދުމަށް ޕްރައިމަރީގައި ކެމްޕެއިން ކުރައްވަމުންނެވެ.\nމަޖިލިސް އިންތިހާބުގައި ސަރުކާރު ކޯލިޝަނުން ވާދަކުރަން ނިންމާފައިވަނީ ވަކިވަކިންނެވެ. އެގޮތުން ސަރުކާރު ކޯލިޝަނުގައި ހިމެނޭ އެންމެ ބޮޑު ޕާޓީ ކަމަށްވާ އެމްޑީޕީން ވަނީ މަޖިލީހުގެ 87 ދާއިރާގެ ތެރެއިން 86 ދާއިރާ އަށް ވާދަކުރައްވަން ނިންމާފައެވެ.